Foakaidhoo 155 geyeh monitoring gai, active case 27 geyeh gai\nފޯކައިދޫއިން ކޮވިޑް ބަލި މީހަކު އެ އަތޮޅުގައި ހުންނަ ފުނަދޫ ހޮސްޕިޓަލަކަށް ފޮނުވާލަނީ-- ފޮޓޯ: ފޯކައިދޫ ހެލްތު ސެންޓަރު\nފޯކައިދޫ 155 ގެއެއް މޮނީޓަރިންގައި، އެކްޓިވް ކޭސް 27 ގެއެއް ގައި\nށ ފޯކައިދޫގައި އެކްޓިވް ކޭސްގެ އަަދަދު 104 އަރާފައިވާއިރު އެރަށުގެ 155 ގެއެއް ވަނީ މޮނީޓަރިންގެ ހާލަތަށް ގެނެސްފައެވެ.\nއެރަށު ހެލްތް ސެންޓަރުގެ މެނޭޖަރ އަންވަރު ކޭއޯއަށް މައުލޫމާތު ދެމުން ވިދާޅުވީ މި ވަގުތު 155 ގެއެއް މޮނީޓަރިންގައި ހުރި ނަމަވެސް އެކްޓިން ކޭސް އުޅެނީ 27 އެގެއްގައި ކަމަށެވެ.\nއަންވަރު ވިދާޅުވީ ޕޮޒިޓިވްވި މީހުންގެ ފަރާތުން ބަލީގެ އަލާމާތް ފެނުނު ނަމަވެސް އާންމުގޮތެއްގައި އެންމެންގެ ހާލު ރަނގަޅު ކަމަށެވެ. ޕޮޒިޓިވްވި މީހުންގެ ތެރޭގައި ހިމެނޭ ހައި ރިސްކު މީހަކު ފުނަދޫ ފެސިލިޓީއަށް ގެންދިޔަ ކަމަށާއި ނަމަވެސް އެމީހާގެ ހާލުވެސް ރަނގަޅުކަމަށް އަންވަރު ވިދާޅުވިއެވެ. އެކްޓިވް ކޭސްތަކުގައި ތެރޭގައި ހައި ރިސްކު މީހުން ހިމެނުނު ނަމަވެސް އެމީހުންގެ ހާލުވެސް ރަނގަޅުކަންވެސް އޭނާ ފާހަގަ ކުރިއެވެ.\nއަންވަރު ވިދާޅުވީ ރަށުގައި ބަލި ފެތުރެން ދިމާވީ ސީދާ ކިހިނެތްކަމެއް ދެނެގަނެވިފައި ނުވާކަމަށާއި ރަށަށް ބަލި އަންނަ މެދުވެރިވެދާނެ ހާލަތްތައް ހުރިނަމަވެސް މިވަގުތު ސީދާ ސަބަބު ބުނަން ނޭނގޭކަމަށެވެ.\nއޭނާ ވިދާޅުވީ މިވަގުތު ދިމާވެފައިވާ އެންމެ ބޮޑު ދައްޗަކީ ސާމްޕަލްތައް މާލެ ފޮނުވަން ޖެހުމުން ނަތީޖާ ލިބުން ލަސްވެގެން ދިއުންކަމަށެވެ. ކުރިން ކުޅުދުއްފުށީގައި ހުންނަ ޕީސީއާރު ލެބަށް ސާމްޕަލް ފޮނުވި ނަމަވެސް އެ ލެބުގެ ހިދުމަތް ވަގުތީ ގޮތުން މެދުކެނޑުމުން މާލެ ފޮނުވި ސާމްޕަލްތަކުގެ ނަތީޖާ ލިބުނުމުގައި ލަސްތަކެއް ދިމާވާކަމަށެވެ. މިވަގުތު ނަތީޖާ ނުލިބޭ 56 ސާމްޕަލެއް އެބައިން ކަމަށާއި އިތުރު ސާމްޕަލްތައްވެސް ނަގަމުންދާކަމަށް އަންވަރު ވިދާޅުވި އެވެ.\nރަށުގެ ބޮޑު އިންސައްތައެއް ވެކްސިން ފުރިހަަމަކޮށްފައިވާކަން ފާހަގަ ކުރައްވާ އަންވަރު ވިދާޅުވީ އެއީ ލިބޭ ވަރަށް ބޮޑު ހިތްހަމަޖެހުމެއްކަމަށެވެ. އެރަށުން ވެކްސިންގެ ދެ ޑޯޒް 65 އިންސައްތައަށް ވުރެ ބޮޑުބައެއް ވަނީ ފުރިހަމަކޮށްފައެވެ.\nމެޑަމް ފަޒްނާ ފޯކައިދޫ ސްކޫލަށް ޒިޔާރަތްކުރައްވައިފި\nފޯކައިދޫ ސިއްހީ މަރުކަޒު އަފްގްރޭޑްކުރުމުގެ މަސައްކަތް އަންނަ އަހަރު ފަށަނީ


Kulhudhuffushee Hospital Gai CT Scanning Ge Hidhumaiy Fashan Thahyaaru Vejje\nކުޅުދުއްފުށީ ހޮސްޕިޓަލަށް ގެންދިޔަ ސީޓީ ސްކޭނިން މެޝިން-- ފޮޓޯ: ކޭއޯ\nކުޅުދުއްފުށީ ހޮސްޕިޓަލުގައި ސީޓީ ސްކޭނިންގެ ހިދުމަތް ފަށަން ތައްޔާރުވެއްޖެ\nހދ. ކުޅުދުއްފުށީ ރީޖަނަލް ހޮސްޕިޓަލު ޓާޝަރީ ހޮސްޕިޓަލަކަށް ބަދަލުކުރުމަށް ރައީސް އަބްދުﷲ ޔާމީން އަބްދުލްގައްޔޫމް ވެވަޑައިގަނެފައިވާ ވައުދުފުޅު ފުއްދުވުމުގެ ގޮތުން ކުރާ މަސައްކަތުގެ ދަށުން ކުޅުދުއްފުށީ ހޮސްޕިޓަލުގައި ސީޓީ ސްކޭނިން މެޝިނެއް ބަހައްޓާ ހިދުމަތްދޭން ފަށަން އެހޮސްޕިޓަލުން ތައްޔާރުވެއްޖެއެވެ.\nސީއެންއެމްއާ ވާހަކަ ދައްކަވަމުން ހޮސްޕިޓަލު ހިންގެވުމާއި ހަވާލުވެހުންނެވި އޮފިޝަލް ވިދާޅުވީ ސީޓީ މެޝިން މިހާރު އިންސްޓޯލްކޮށްފައިވާކަމަށެވެ. އަދި ފެނަކައިން މިހާރު ކަރަންޓުގެ މަސައްކަތްތައް ކުރަމުން އަންނަކަމަށާއި އެހިދުމަތް ދެވޭނެ ސީދާ ތާރީހު އަދި ދަންނަވަން ނޭނގޭކަމަށް އޭނާ ވިދާޅުވިއެވެ.\nއެރަށު ހޮސްޕިޓަލުގައި ބަހައްޓާފައިވަނީ އެންމެ ޒަމާނީ ފެންވަރުގެ 128 ސްލައިސްގެ މެޝިނެކެވެ. ކުޅުދުއްފުށީ ހޮސްޕިޓަލުގައި ސީޓީ މެޝިނެއް ބެހެއްޓުމާއެކު އެރަށްވެފައިމިވަނީ އަތޮޅުތެރޭގެ ރަށްތަކުގެ ތެރެއިން ސީޓީ މެޝިނެއް ބެހެއްޓި ފުރަތަމަ ރަށަށެވެ.\nސީޓީ މެޝިން ބަހައްޓާފައިވަނީ ކުޅުދުއްފުށީ ހޮސްޕިޓަލުހެ ކުރީގެ ޖެނަރަލް ވޯޑުގައެވެ. އެއީ ސީޓީ މެޝިން ބެހެއްޓުމަށް އޭރު ހޮސްޕިޓަލާއި ހަވާލުވެ ހުރި ކުންފުނިން ވެސް އެމެޝިން ބެހެއްޓުމަށް ނިންމި ތަނެވެ. ނަމަވެސް އެކުންފުނިން ނިންމީ އެތަނުގައި 16 ސްލައިސްގެ ސީޓީ މެޝިނެއް ބެހެއްޓުމަށެވެ.\nއިންޑިއާގެ ނޫރުލް އިސްލާމް އިންޓަނޭޝަނަލް (އެންއައިއައި) ޕްރައިވެޓް ލިމިޓެޑަށް 50 އަހަރު ދުވަހުގެ މުއްދަތަށް ކުޅުދުއްފުށީ ރީޖަނަލް ހޮސްޕިޓަލު ސަރުކާރުން މިދިޔަ އަހަރު ހަވާލުކޮށްފައިވަނީ އެތަން ޓާޝަރީ ހޮސްޕިޓަލަކަށް ބަދަލުކުރުމަށެވެ. ނަމަވެސް އެތަނުގެ ހިއްސާދާރުންގެ މެދުގައި މައްސަލަތަކެއް ޖެހި، ސިއްހީ ހިދުމަތްތަކަށް ބުރޫއެރުމުގެ ސަބަބުން ހޮސްޕިޓަލު ހިންގުމާއި ވަގުތީގޮތުން ހެލްތު މިނިސްޓްރީން ވަނީ ހަވާލުވެފައެވެ.\nކުޅުދުއްފުށި ހޮސްޕިޓަލް ހދ. ކުޅުދުއްފުށި ހެލްތު މިނިސްޓްރީ ސިއްހީ ދާއިރާ


ރަޙްމަތުގެ މަހެވެ. އިސްރާފް ނުކުރާށެވެ. — Ihavandhoo.com\nރަޙްމަތުގެ މަހެވެ. އިސްރާފް ނުކުރާށެވެ.\n28 ޖޫން 20130މޫސާ ޝަހީމް\nރަމަޟާން މަހަކީ އެމަހެއްގައި ކުރާ ހެޔޮކަންތައްތަކުގެ ދަރުމަ އާއި ޘަވާބު އެތައް ގުނައަކަށް އިތުރުކޮށްދެއްވާ މަހެކެވެ. މި ބަރަކާތްތެރި މަސް އަޅުގަނޑުމެންނާ ކުރިމަތިލާއިރު ވިސްނާލަން ޖެހޭ ވަރަށް މުހިއްމު ނުކުތާތަކެއް ވެއެވެ. މި މަހަކީ ރަޙްމަތުގެ މަސްކަމެވެ. އިސްރާފުކުރުމުގެ މަސް ނޫންކަމެވެ. ކުޅިވަރާ މަޖަލުގައި ރަމަޟާން މަހުގެ ދުވަސްތައް ބޭކާރު ކޮށްނުލައި މި މަހުގެ ފައިދާ އެންމެ ފުރިހަމަ ގޮތުގައި ލިބިގަންނާނީ ކިހިނަކުންކަމެވެ.\nރޯދަހިފުމަކީ ދުނިޔެވީ ގޮތުންނާއި އުޚުރަވީ ގޮތުން ގިނަގުނަ ފައިދާ ތަކެއް ލިބޭ އަޅުކަމެކެވެ. ﷲ ތަޢާލާގެ ރަޙްމަތްފުޅުގެ ބޮޑުކަމުން މި އަޅުކަމަށް ދަރުމަ އާއި ޘަވާބު ދެއްވަނީ ހިސާބެއްނެތި އެވެ. މި ބަރަކާތްތެރި މަހުގައި ކުރާ ހެޔޮޢަމަލުތަކަށް، އެހެނިހެން މަސްތަކުގައި ކުރާ ހެޔޮޢަމަލު ތަކަށްވުރެ އެތައް ގުނައެއް އިތުރަށް ޘަވާބު ދެއްވަ އެވެ.\nމި ބަރަކާތްތެރި މަހާ އަޅުގަނޑުމެން ބައްދަލުކުރާއިރު އަޅުގަނޑުމެން ތައްޔާރު ވާންވީ މި މަހުގެ ފައިދާ އެންމެ ފުރިހަމަ ގޮތުގައި ހޯދުމަށެވެ. އަޅުގަނޑުމެންގެ ނަފްސުތައް ޠާހިރުކުރުމަށް މި ރަނުގެ ފުރުސަތު އެންމެ ފުރިހަމަ ގޮތުގައި ބޭނުން ހިފުމަށެވެ. ނަމަވެސް ހިތާމައަކީ އަޅުގަނޑުމެންނަށް މި ބަރަކާތްތެރި މަހާ ކުރިމަތި ލެވެނީ އެންމެ ރަނގަޅަކަށް ނޫންކަމެވެ. ރަޙްމަތުގެ މި މަހާވެސް ކުރިމަތި މިލެވެނީ މާއްދީ ވިސްނުމަކުން ކަމެވެ. ރޫހާނީ ގޮތުން މި މަހަށް އެންމެ އެކަށީގެންވާ މިންވަރަށް ތައްޔާރު ނުވެވޭ ކަމެވެ.\nރޯދަމަހަށް ތައްޔާރު ވުމުގެ ގޮތުން އަޅުގަނޑުމެން ވަރަށް ގިނަ ކަންތައްތައް ކުރަމު އެވެ. ގޭގެ ފަރުނީޗަރު ތަކާއި ހިފާގެންގުޅޭ ސާމާނު އާކުރަމުއެވެ. ގޭގެ ފާރުތަކުގައި ކުލަލައި ޒީނަތްތެރި ކުރަމު އެވެ. ނަމަވެސް މިކަމާމެދު އެންމެ ފަހަރަކުވެސް ފުންކޮށް ވިސްނާލެއްވިން ތޯ އެވެ. އަޅުގަނޑުމެން ފަރުނިޗަރު ތަކާއި ހިފާގެންގުޅޭ ސާމާނުތައް އާކުރަނީ އެތަކެތި ހަލާކުވެގެންތޯއެވެ. ގޭގެ ކުލަ ބަދަލުކުރަނީ އެކަމަށް ކޮންމެހެން ބޭނުންވެގެންތޯ އެވެ.\nބަރަކާތްތެރި ރަމަޟާން މަހަކީ އިސްރާފުގެ މަހަކަށް މިވަނީ ވެފަ އެވެ. އެހެން އެއްވެސް މަހެއްގައި އިސްރާފު ނުކުރާ ވަރަށް މި މަހުގައި އިސްރާފުކުރުން މިވަނީ އާއްމުވެފައެވެ. މި މަހަށް ތައްޔާރު ވުމުގެ ނަމުގައި ބޭނުމެއްނެތް އެތައް ޚަރަދުތަކެއް ކުރެވެ އެވެ. ގަންނަން ނުޖެހޭ އެތައް އެއްޗެއް ގަނެވެ އެވެ. ހަލާކުނުވިޔަސް އާ ފަރުނީޗަރު ގަނެ ބާ ތަކެތި އުކާލަ އެވެ. ކުލަ ނުފޭބިޔަސް ކޮންމެ ރޯދަމަހަކަށް އާ ކުލައެއް ލަ އެވެ. ރޯދަ ހިފުމައްޓަކައި ގިނަ ވަޤުތު ނުކައި ހުންނަން ޖެހުނަސް ގެއަށް ގަންނަން ޖެހޭ ކާތަކެތި ވަނީ އިތުރެވެ. މި ބަރަކާތްތެރި މަހަށް ތައްޔާރު ވުމުގެ ނަމުގައި، ނޭގި ނަމަވެސް ކުރެވޭ ވަރަށްބޮޑު އިސްރާފެކެވެ.\nއިސްރާފު ކުރާ މީހުންދެކެ ﷲ ތަޢާލާ ލޯބިވެވޮޑިނުގަންނަވާނެއެވެ. މިކަން ބަޔާންކުރައްވާ ﷲ ތަޢާލާ ވަހީކުރައްވާފައިވެ އެވެ.\nوَهُوَ الَّذِي أَنشَأَ جَنَّاتٍ مَّعْرُوشَاتٍ وَغَيْرَ مَعْرُوشَاتٍ وَالنَّخْلَ وَالزَّرْعَ مُخْتَلِفًا أُكُلُهُ وَالزَّيْتُونَ وَالرُّمَّانَ مُتَشَابِهًا وَغَيْرَ مُتَشَابِهٍ ۚ كُلُوا مِن ثَمَرِهِ إِذَا أَثْمَرَ وَآتُوا حَقَّهُ يَوْمَ حَصَادِهِ ۖ وَلَا تُسْرِفُوا ۚ إِنَّهُ لَا يُحِبُّ الْمُسْرِفِينَ ﴿سورة الأنعام : ١٤١﴾\nމާނައީ "އެކަލާނގެއީ، ފެތުރޭ ވެޔޮތަކާއި، ވެޔޮ ނޫން ގަސްތަކުގެ ބަގީޗާތަކާއި، އޭގެ މޭވާ އާއި، އޮށްޓަރު ތަފާތުވެގެންވާ حال، ކަދުރު ރުކާއި، ގޮވާމާއި، އެއްވައްތަރު ވެގެންވާ حال ގައްޔާއި، އެއްވައްތަރުވެގެން ނުވާ حال ގައި، ޒައިތޫންޏާއި، އަންނާރު އުފެއްދެވި ރަސްކަލާނގެ އެވެ. އެ ގަސްތަކުން މޭވާ އަތުވެއްޖެނަމަ، އެ މޭވާއިން ތިޔަބައިމީހުން ކާށެވެ! އަދި ގޮވާންކަނޑާ ދުވަހަކުން، އޭގެ زكاة ދޭށެވެ! އަދި ތިޔަބައިމީހުން إسراف ނުކުރާށެވެ! އެހެނީ ހަމަކަށަވަރުން، إسراف ކުރާ މީހުންދެކެ އެކަލާނގެ ލޯބިވެވޮޑިގެނެއް ނުވެތެވެ."\nއަދިވެސް ވަހީކުރައްވާފައިވެ އެވެ.\nيَا بَنِي آدَمَ خُذُوا زِينَتَكُمْ عِندَ كُلِّ مَسْجِدٍ وَكُلُوا وَاشْرَبُوا وَلَا تُسْرِفُوا ۚ إِنَّهُ لَا يُحِبُّ الْمُسْرِفِينَ ﴿٣١﴾\nމާނައީ "އޭ آدم ގެދަރިންނޭވެ! ތިޔަބައިމީހުން، ނަމާދުކުރާ ކޮންމެ ހިނދެއްގައިމެ، ޒީނަތްތެރިކަން ހިފާށެވެ! އަދި ތިޔަބައިމީހުން ކައިބޮއި އުޅޭށެވެ! އަދި إسراف ނުކުރާށެވެ! ހަމަކަށަވަރުން، إسراف ކުރާ މީހުންދެކެ އެކަލާނގެ ލޯބިވެ ވޮޑިގެނެއް ނުވެތެވެ."\nވީމާ މި ބަރަކާތްތެރި މަހުގެ ދަރުމަ އާއި ޘަވާބު ހޯދުމަށްޓަކައި އިސްރާފުކުރުމާ ދުރުހެލިވާންޖެހެ އެވެ. މުދަލާއި ފައިސާއިން ވެސް އިސްރާފުކުރުމާ ދުރުހެލިވާންޖެހެ އެވެ. ކެއުމުގައިވެސް މެދު މިންވަރެއް ގެންގުޅެން ޖެހެ އެވެ. ދުނިޔޭގައި އެތައް މިލިއަން ބަޔަކު، ކާނެ އެއްޗެއް ނުލިބި ބަނޑަށް ޖެހިފައިވާކަން ހަނދާންކޮށް އިސްރާފު ކުރުމުން ދުރުހެލިވަމާތޯ އެވެ. ކާނެ އެއްޗެއް ނުލިބި ކޮންމެ ދުވަހަކު އެތައް ބަޔަކު މަރުވެގެން ދާކަން ހަނދާނަށްގެނެސް ކެއުމުގައި މެދު މިންވަރެއް އިޚްތިޔާރު ކުރަމާތޯ އެވެ.\nރަމަޟާންމަހަށް ތައްޔާރުވާންވީ އިސްރާފުކުރުމަކުން ނޫނެވެ. އަޅުގަނޑުމެންގެ ޢަމަލުތައް އިސްލާޙުކޮށް، ތަޢުބާވެ، ހެޔޮ ޢަމަލުތައް ކުރުންމަތީ ދެމިހުރުމަށް އަޒުމް ކަނޑައެޅުމަކުންނެވެ. ރަމަޟާން މަހުގެ ދުވަސްތައް ހޭދަކުރަންވީ ކުޅިވަރާއި މަޖަލާއި އިސްރާފުކުރުމެއްގައެއް ނޫނެވެ. ﷲ ތަޢާލާގެ ރަޙްމަތައް އެދިގެން ހެޔޮޢަމަލް ކުރުންމަތީ ދެމިތިބެގެންނެވެ.\nއަޅުގަނޑުމެން އެންމެންނަކީ މި ބަރަކާތްތެރި މަހުގެ ބޭނުން ހެޔޮގޮތުގައި ހިފާ ބަޔަކުކަމުގައި ލައްވާށި! އާމީން!


އެމްޑީޕީން ކިނބިދޫގައި ބާއްވާ ހާއްސަ ޖަލްސާ\nލާމަރުކަޒީ ނިޒާމް ބީވެގެން ނުދާނެ ކަމަށް ރައްޔިތުން ގަބޫލުކުރޭ.\nވޯޓްލާ އެންމެން ގޮސް ޖަލަކަށް ނުލެވޭނެ: ރޮޒެއިނާ\nކަޅު އަނދިރިކޮށް ފެށުނު ވެރިކަމެއް ރައީސް ޔާމިންގެ ވެރިކަމަކީ: ރޮޒައިނާ\n14 އޭޕްރިލް 2017 | ހުކުރު 02:29\nލާމަރުކަޒީ ނިޒާމް ބީވެގެން ނުދާނެ ކަމަށް ރައްޔިތުން ގަބޫލުކުރޭ. ލާމަރުކަޒީ ނިޒާމަކީ އެމްޑީޕީގެ ފިކުރެއް. މިއިންތިހާބު ލިބޭނެ ކަމަށް އަންނަ ހުރަސް ތަށް. ލާމަރުކަޒީ ނިޒާމް ބީވެގެން ނުދާނެ. ރަށްރަށް ދަތުރުކުރުމުން ލިބޭ އެންމެ ބޮޑު ހަގީގަތަކީ ރައީސް ޔާމިން ކެމްޕެއިން ނުކުރައްވާ ކަން. ރައީސް ޓީމުން ދަތރެއް ކޮށްފި ނަމަ ފެންނަނީ 2018 އަށް ކެމްޕެއިން ކުރައްވާތަން. ރައީސް ޔާމިންގެ ޕާޓީއަކުން ނެތް ކެންޑިޑޭޓަކު ނެތް ނިކުމެފައި. ވަޒީފާގެ ބިރުދެއްކުން ރައީސް ޔާމިންގެ ފެކްޝަނުން ކުރަމުންދާ ކަމަކީ. ނުހައްގުން ޝަރީއަތް ހިންގަމުންގެންދާ ތަން. ރައްޔިތުން ބޭނުންވަނީ ހަލާލު ގޮތުން ހޯދާ ލާރި ލިބުން. މިދައުލަތަށް ލިބޭ ފާއިސާ ހޯދާނަން. ހައްގު އިންސާފް ހޯދަ ދޭނަން.\nވޯޓްލާ އެންމެން ގޮސް ޖަލަކަށް ނުލެވޭނެ، މިގައުމު މިނިވަން ކުރަން ބޭނުމިއްޔާ އެމްޑީޕީގެ ކެންޑިޑޭޓުންނަށް ވޯޓްދޭން ޖެހިފައި މިއޮތީ. މިކަންކަމުން ސަލާމަތްވުމުން ހުރިހާ ހައްގުތައް ހިމަޔާތް ކުރެވޭ ގައުމަކަށް ހަދާނަން. ކައުންސިލް އިންތިހާބުގައި ވޯޓްލާން އެބަޖެހޭ. ކެމްޕެއިން ނުކޮށް އިންތިހާބު ކާމިޔާބު ކުރާނެ ވާހަކަ ބުނާއިރު މީގައި ކޮންވެސް އުކުޅެއް އެބައޮތް. އެމްޑީޕީ ރާޢްޖޭގައި ބޯކޮށް އެބައޮތް. ރައީސް ޔާމިންއަށް ނުވަދިހަ ފަސް އިންސައްތަ މީހުން ތާއީދެއް ނުކުރޭ.\n13 އޭޕްރިލް 2017 | ބުރާސްފަތި 22:37\nކަޅު އަނދިރިކޮށް ފެށުނު ވެރިކަމެއް ރައީސް ޔާމިންގެ ވެރިކަމަކީ. އިންތިހާބު ބާތިލްކޮށްގެން. ރައީސް ޔާމިން ވެރިކަން ފެށިގެން އަޑު އިވިގެންދިޔައީ ކޮރަޕްޝަން، ވައްކަން ބޭއިންސާފް. މިއީ މިހާރު އާންމު ބަސްތައް. ހުރިހާ ތަނަކަށް ނުޒޫފު ފޯރުވައިގެން އެންމެ މޮޅަށް ވެރިކަން ކުރެވެން ހުރި ވެރިއަކީވެސް ރައީސް ޔާމިން. އެހެން ނަމަވެސް މިއަދު ރައްޔިތުންގެ ތާއީދެއް ނެތް. ކަރަންޓް އަގުބޮޑުވުމާއި ކޮރަޕްޝަނާއި ޓެކްސްގެ ވާހަކައަކީ މިހާރު އެންމެން ދައްކާ ވާހަކައެއް. ރައްޔިތުންގެ ވިސްނުމާއި މަލާމަތް ރައީސް ޔާމިންއަށް ލިބިވަޑައިގަންނަނަވަނީ. ވެރިކަން ދިފާއު ކުރަން ހަދައިގެން ކޮސްގޮވެނީ. ރައްޔިތުންގެ ފާއިސާއިން އިޝްތިހާރު ވަނީ.\nމިއަދު މިގައުމަކީ ވަކި ކުލައެއްގެ ގައުމެއް ނޫން\nމިއަދު މިގައުމަކީ ވަކި ކުލައެއްގެ ގައުމެއް ނޫން. ހުރިހާ ކުލަތަކެއް އެބަޖެހޭ ގުޅެން. މިއަދު މިއޮތީ ކުލަތައް ގުޅެން ފަށާފައި. ރާއްޖެ އިސލާޙް ކުރުމުގެ މަސައްކަތް ކުރަން. އެކަން ވާނެ. ކުރިއަށް މިއޮތް ލޯކަލް ކައުންސިލް އިންތިހާބުގައި ހިދުމަތް ކޮށްދެއްވާފައިވާ ފަރާތްތަކަށް ވޯޓް ދެއްވުން އެދެން. އެއީ ތިލަފަތަށް.\n13 އޭޕްރިލް 2017 | ބުރާސްފަތި 22:21\nރާއްޖޭގެ ރައްޔިތުންގެ އަގްލަބިއްޔަތު ދިނުމުން ކަންތައް ވެގެންދިޔަ ގޮތް އެބަފެނޭ. މާލިއްޔަތު ޤާނޫނަށް ބަދަލުތަކެއް ގެނައީ. މި ރާޢްޖޭގެ ތާރީހުގައި ހިނގި އެންމެ ބޮޑު ހިޔާނާތް މިއޮތީ ހިނގާފައި. މިއީ ދިވެހި ރައްޔިތުންގެ ފާއިސާ. މިފަދަ މީސްމީހުންނާއި ގައުމު ހަވާލު ކުރުމުން ރައްޔިތުންނަށް ވަނީ ގެއްލުން. ހަމަ ގައިމުވެސް ފާއިދާވާނެ އެއްވެސް ގޮތެއްނެތް މިސަރުކާރަށް ވޯޓްދީގެން. ކާޑުގެ އަގު ބޮޑުވެއްޖެ. ރައްޔިތުން ނިކަމެތިވަނީ. ސަރުކާރު މިހިންގާ ނިޒާމަކީ ރައްޔިތުންނަށް ފާއިދާ ހުރި ކަމެއް ނޫން. ބޮޑު އަގްލަބިއްޔަތަކުން ތިލަފަތަށް އެމްޑީޕީއަށް ވޯޓް ދެއްވާ. ރައީސް ޔާމިން އަކަށް އެނގިވަޑައި ނުގަންނަވާނެ އެމްޑީޕީން ކަނަޑައަޅާނީ ކޮން ކެންޑިޑޭޓެއް ކަން. މިރާއްޖެ މިދަނީ ހަލާކުގެ މަގަށް. މިވެރިކަން އެބަޖެހޭ ވުޖޫދުން ނައްތާލަން. ކަންތައްތައް ކޮށްދޭނެ ވެރިކަމެއް އެބަޖެހޭ ހޯދަން. އެމްޑީޕީން ވައުދުވި މައިގަނޑު ފަސް ވައުދުގެ ތެރެއިން އެންމެ ވައުދެއްވެސް ނުފުދި އެއް ނެތް. މާލޭގައި އިމާރާތް ކުރެވޭ ފްލެޓް ތަކަކީ އެމްޑީޕީގެ ސަރުކާރުން ފަށާފައިވާ މަޝްރޫއުތަކެއް.\nކިނބިދޫ ދާއިރާގެ ކެންޑިޑޭޓް އިސްއިލް ހަނީފް\nމިސަރުކާރުން ދަންވަހާ ކަންކަމަށް އާން ބަސް ނުބުނާނަން. ކޮރަޕްޝަނާއި ދެކޮޅަށް ނޫނުކޭ ބުނަން ޖެހޭ. މިދާއިރާ އިސްލާޙް ކުރަން ބޭނުން ނަމަ މި ތިލަފަތަށް ވޯޓެއް ދެއްވަން ޖެހޭ.\n13 އޭޕްރިލް 2017 | ބުރާސްފަތި 21:56\nއެމްޑީޕީގެ ގައުމީ މަޖިލިސްގެ މެމްބަރު ހަސަން\nމިރާއްޖެ އިސްލާޙްގެ މަގަށް ގެނައުމަށް މަސައްކަތް ކުރަން އެބަޖެހޭ. މިރާއްޖެ މިދާ މިސްރާބަރަށް ދާން ބަލަން ނުތިބެވޭނެ. ޤާނޫނު އަސާސީއަކީ ރައީސުލްޖުމްހޫރިއްޔާގެ އެއްޗެއް ނޫން. އެއީ ރައްޔިތުންގެ އެއްޗެއް. ވަކި ބަޔަކު ކައުންސިލަރުން އައިސްގެން ނޫނީ ތަރައްޤީ ނުކުރެވޭނެ ކަމަށް ދެކެވޭ ބުނާއިރު އެއީ އިޙްލާސްތެރި ކަމަކުންވާ ކަމެއް. މިގައުމު މިއޮތީ އެކެއްގެ ބާރުގެ ދަށަށް ގެނެސްފައި. ކިތަންމެ ގިނައިން ރާއްޖެޓީވީ ޖޫރިމަނާ ކުރިއަސް ރާއްޖެޓީވީ މިރާއްޖޭގައި ހިންގާނެ. ފަސް މިނިޓުން ފަސް މިނިޓުން މިރާއްޖޭގެ ލީޑަރުން ކޯޓަށް ހާޒިރު ކުރުމަކީ މިރާއްޖެއަށް ލިބޭ ތަރައްޤީ ތޯ؟ މިސަރުކާރުން ކުރާ އެއްވެސް ކަމަކަށް މިރާއްޖޭގެ ރައްޔިތުން ޖާގަ ދީގެން ނުވާނެ. ބަނދަރު ހަދަނީ ރައްޔިތުންގެ އަތުން ނަގާ ޓެކްސްއަކުން ހަދާ އެއްޗެއް. މިވެރިކަން ނިމިގެންދާނެ. މިވެރިކަން އައި ގަދަ ފަދަ ބާރާއި މިއަދު އޮތް ހިސާބު ވަރަށް ސާފުކޮށް އެބަފެނޭ.\n13 އޭޕްރިލް 2017 | ބުރާސްފަތި 21:49\nކިނބިދޫ ކައުންސިލްއަށް ކުރިމަތިލާފައިވާ މުހައްމަދު ނިޔާޒް\nމިކަން ކާމިޔާބުވާން އޮތީ އެކީ އެކަށްޗަކަށްގޮސް އަތާއި އަތް ގުޅާލައިގެން. ރައީސް ޔާމިން ނުވަތަ ޕީޕީއެމް ފެކްޝަންއަށް ވޯޓްދޭން ޖެހޭ އެއްވެސް ސަބަބެއް ނެތް. ކަރަންޓްގެ އަގު ބޮޑުވެއްޖެ. ތަކެތީގެ އަގު ބޮޑު ވެއްޖެ. މިކަމުން ހެޔޮ މަންފާއެއް ހޯދައިދިނުމަށް އެމްޑީޕީއަށް ވޯޓް ދޭން ޖެހޭ. ވަކި ޕާޓީއަށް ވަކި ކުލައަކަށް ނުޖެހި މަސައްކަތް ކޮށްދޭނަން\n13 އޭޕްރިލް 2017 | ބުރާސްފަތި 21:38\nމިއީ ލޯކަލް ކައުންސިލް އިންތިހާބަށް ތައްޔާރުވުމުގެ ގޮތުން ކިނބިދޫގައި ކުރިއަށްގެންދާ ހާއްސަ ޖަލްސާއެކެވެ.\n13 އޭޕްރިލް 2017 | ބުރާސްފަތި 21:58


Kuru Vaahaka: Dheyshe handaanun fuhelai.... | ThePress\nކުރު ވާހަކަ: ދޭށެ ހަނދާނުން ފުހެލާ.....\nރަށުގެ ނެރުން ވަދެގެން އަންނަ ލޯންޗް ފެރީ ފެނުމާއެކު މަޑުމަޑުން އެތަނަށް އެއްވެފައި ވާ މީހުން ތަކުގެ ތެރެއިން އެއްކައިރިއަށް އަހަރެން ޖެހިލީމެވެ. ދަރިފުޅު ދެކިލަން އަހަރެން ހުރީ ކެތްމަދުވެފައެވެ. އުފަން ދަރިއަކާ ދޮޅު އަހަރު ދުރުގައި ހޭދަ ކުރުމަކީ ދަރިންދެކެ ލޯބިވާ އެއްވެސް މަޔަކަށް ފަސޭހަވާނެ ކަމެއްނޫނެވެ. އެކަންވެސް އަހަރެން މިކުރީއެވެ. ހާލަތު މަޖުބޫރު ކުރުވީމައެވެ. އެހާލަތާމެދު ވިސްނާކަށްވެސް އަހަރެން މިއަދު ބޭނުމެއް ނޫނެވެ. ދެފަރާތަށް ބޯހޫރާލަމުން އަހަރެން މަސައްކަތް ކުރީ ސިކުނޑިއަށް ވެރިވަމުން ދިޔަ ކުރީގެ ހަނދާންތަކާ ދުރަށް ދާށެވެ. އަހަރެންގެ މިހަރާކާތުން މަންމަގެ ސަމާލުކަން އަހަރެންނަށް ހުއްޓުނެވެ.\n"އެމަންޖެ އަންނަން ވާއިރަށް ހަމަޖެހިލާ ދަރިފުޅާ. އެވަރަށް ނުވިސްނާތި. އުފަލުން ހުންނަން ވާނީ."\nކައިރިއަށް އައިސް އަހަރެންގެ ބޮލުގައި ފިރުމާލަމުން އިންތިހާ އޯގާތެރި ކަމާއެކު މަންމަ ވާހަކަ ދެއްކިއެވެ. މަންމަގެ މޫނަށް ބަލާލަމުން އަހަރެން ހިނިތުން ވެލީ އަހަރެން ހުރީ ހަމަޖެހިފައިކަން ދައްކަން ވެގެންނެވެ.\n"އެހެރަ އަންނަނީ ޔަނާލް."\nބަނދަރަށް ބަލާލަމުން މަންމަ އެހެން ބުނުމުން ވަގުތުން އަހަރެންގެ ސަމާލުކަން އެދިމާލަށް ހުއްޓުނެވެ. މަޑު ނޫކަލައެއްގެ އަތްދިގު ޓީޝާރޓް އަކާ އެކު ކަޅުކުލައިގެ ހިމަޖިންސެއް ލައިގެން ހުރި ޔަނާލް އަހަރެންނަށް ނުހަނު ފަސޭހައިން ފެނިއްޖެއެވެ. ދިގު އިސްކޮޅެއް ލިބިފައިވާ ޔަނާލް އަކީ ރީތި މީހުންގެ ތެރެއިން ގުނޭނެ އެކަކުކަން ޔަގީނެވެ. ބޭއިޚްތިޔާރުގައި އަހަރެންގެ ތުންފަތަށް ވެރިވި ހިނިތުންވުން ފަނޑުވާން ނެގީ މަދު ސިކުންތު ކޮޅެކެވެ. އަހަރެން މިއީ މިހާރު ޔަނާލްގެ އަންބެއް ނޫންކަން ހަނދާން ވުމުން ބަޔާން ކުރަން ދަތި ހިތްދަތިކަމެއް ލިބުނެވެ. ޔަނާލްގެ އަތުގައި ހިފައިގެން ހުރި5އަހަރުގެ ޒޯޔާ އަހަރެންނަށް ފެނުނީ ލޮލަށް ޖަމާވެފައި ހުރި ކަރުނަތަކުގެ ތެރެއިންނެވެ. ނޫން ގޮތަކަށް ލޯ ފުހެލަމުން އަވަހަށް އެދިމާއަށް ދުއްވައި ގަނެވުނެވެ. ދަރިފުޅު ގައިގާ ބައްދާލަން ބޭނުންވެފައި ހުރިވަރުންނެވެ. އަހަރެންނަށް އެހިސާބަށް ދެވުމުން ޒޯޔާގެ ކައިރިއަށް ގުދުވެ އެ ކޮލުގައި ހިފާލަން އަތްނެގި ވަގުތު އަހަރެން ސިއްސައިގެން ދިޔައީ ޔަނާލް ޒޯޔާ ދުރައް ލުމުންނެވެ. ލިބުނު ސިހުމުގައި ޒޯޔާވެސް އޭނާގެ ބައްޕަގެ ފުރަގަހަށް ވަދެ ފިލައިފިއެވެ. ފެންކަޅިވެފައިވާ ދެދޮލުން ޔަނާލްގެ މޫނަށް ބަލާލެވުނީ އާދޭސް ކުރާ ހާލުއެވެ. އިތުރަށް އަހަރެން ހިތުގައި ޖެހުނީ ޔަނާލް އަހަރެންނަށް ފުރަގަސް ދެމުން ޒޯޔާ އުރާލައިގެން ދުރަށް ހިނގައި ގަތީމައެވެ. މަންޒަރު ފުސްވަމުން ދިޔަ އިރު އަހަރެންގެ ބައްޕަ ޔަނާލްގެ ކައިރިއަށް ގޮސް ޒޯޔާ އުރާލިތަން އަހަރެންނަށް ފެނުނެވެ. ދެންވީގޮތެއް އަހަރެންނަކަށް ނޭނގެއެވެ.\n"...... ރަނގަޅު ނަމަ އެހެނެއް ނުވާނެއްނު.......... ބިރުގަނޭ ޒޯޔާއަށް ކަމެއް ވެދާނެތީ.."\n"ޒޯޔާ ދެކެ އޭނަ ވަރަށް ލޯބިވޭ.... މަންމަމެންވެސް މިތިބީއެއްނު.."\nހޭއަރަމުން ދިޔައިރު ގޭތެރެއިން މަންމަމެންނާ ޔަނާލްގެ އަޑު ކެނޑިކެނޑިގެން އަހަރެންނަށް އިވެމުން ދިޔައެވެ. ޔަނާލް އަދިވެސް އަހަރެންނަށް އިތުބާރު ނުކުރާކަން އެނގުމުން ހިތް ކުދިކުދި ވި ކަހަލައެވެ. ރޮވެން އުޅޭތީ އަޑު ބޭރުވިޔަ ނުދިނުމަށް އަނގަމަތީގައި ދެއަތް އަޅައިގެން އޮތްއިރު ކުރީގެ ހަނދާންތައް އަހަރެންގެ ސިކުނޑީގައި ދައުރުވަމުން ދިޔައެވެ.\nޔަނާލް އާއި އަހަރެން ދިމާވީ ކިޔަވަން މާލެ ގޮސް އުޅުނު ދުވަސް ވަރުއެވެ. ދެމީހުންގެ ގުޅުން ލޯތްބަށް ބަދަލުވެ ކައިވެނި ކުރެވުނީ ދެފަރާތުގެވެސް އާއިލާގެ ރުހުމުގައެވެ. ޔަނާލްގެ އާއިލާ ދިރިއުޅެނީ މާލޭގައި ނަމަވެސް ކައިވެންޏަށް ފަހު އަހަރެމެން ވަކިން އެޕާރޓްމެންޓެއް ހިފައިގެން ދިރިއުޅެމުން ދިޔައީ ވަކިންނެވެ. ދެމީހުން ވަޒީފާ އަދާކުރަމުންވެސް އަހަރެމެން އެކަކު އަނެކަކަށް ވަގުތު ދިނީމެވެ. ދިރިއުޅުން ކުރިއަށް ދިޔައީ ހީވެސް ނުކުރާހާ އުފާވެރިކޮށެވެ. ޒޯޔާއަށް ބަނޑުބޮޑުކަން އެނގުނު ހިސާބުން އަހަރެން ވަޒީފާއިން ވަކިވީ އަމިއްލައަށް ބޭނުން ވެގެންނެވެ. ބަނޑުބޮޑު ދުވަސް ވަރުވެސް ޒޯޔާގެ ކުޑައިރުގެ ދުވަސްތައްވެސް ހޭދަވީ ވަރަށް އުފަލުގައި ވަރަށް ހަމަޖެހިގެންނެވެ. ނަމަވެސް އެހަމަޖެހުން ގެއްލުނީ ޒޯޔާގެ އުމުރުން3އަހަރުގައި ހިނގި ހާދިސާއަކާ އެކުގައެވެ.\nދަރިން ލިބުމުން ދަރިންގެ ކަންކަމުގައި މައިންބަފައިން ބިޒީވާ ވާހަކަ އަހަރެން ކުރިން ހަމައެކަނި އަޑުއެހީއެވެ. އަމިއްލައަށް ދަރިން ގެންގުޅެން ފެށުމުން އެއީ އަސްލުވެސް ތެދުކަން ވިސްނުނެވެ. ޔަނާލްގެ ކަންކަންވެސް ކުރަމުން ކައްކަމުން އަހަރެން އުޅުނީ ވަރަށް ބުރަކޮށެވެ. އެހެންނަމަވެސް ދުވަހަކުވެސް ޝަކުވާއެއް ނުކުރަމެވެ. ކަމެއް ނުވެވި އޮތަސް ޔަނާލްވެސް ޝަކުވާއެއް ނުކުރާނެއެވެ. އާދައިގެ މަތިން އެދުވަހުވެސް ޔަނާލް އޮފީހަށް ދިއުމުން އަހަރެން އުޅުނީ ކެއްކުމުގައެވެ. ޒޯޔާ ހޭލައިގެން ގޮވަން ފެށުމުން އަވަހަށް އޭނާ ރީތިކުރަން ދިޔައީމެވެ. ފެންނުވަރަން ދަތް ނުއުނގުޅަން ޒޯޔާ ދެއްކި ހުރިހާ ބަހަނާއެއް އަޑުއަހަމުން ޒޯޔާ ރީތި ކުރެވުނީ ވަރަށް އިރުންނެވެ. ރީތިވާ ސާމާނުތައް ވަށިގަނޑަށް އަޅަން އަހަރެން ހުއްޓައި ޒޯޔާ ދުވެފައި ކޮޓަރިން ނިކުމެގެން ހިނގައްޖެއެވެ. ދެން އިވުނީ ޒޯޔާ ވަރަށް ބާރަށް ހަޅޭއްލަވައިގަތް އަޑެވެ. އެއްޗެހިތައް ހުރިގޮތަށް ބަހައްޓައިފައި ބާރަށް ދުވެފައި ގޭތެރެއަށް ނިކުތްއިރު ކަމަކުދާކަށް ނެތެވެ. ބަދިގޭގައި ހުރީ ހުޅުހިފާފައެވެ. ދެން ކަންތައްތައް ވީގޮތެއް އަހަރެންވެސް އެހާ ރަނގަޅަކަށް ހަނދާނެއް ނެތެވެ. ހަޅޭއްލަވަމުން ގޮސް ޒޯޔާ އުރާލެވުނުކަން އެނގެއެވެ. އޭނާ ގޮވައިގެން ބޭރަށް ނިކުމެވުނީ ކިހިނެއް ކަމެއްވެސް ނޭނގެއެވެ. އަނދާވަސް ދުވައިގެން އެހެން ބައިތަކުގައި އުޅޭ މީހުންވެސް އޭރު ބޭރަށް ނިކުންނަނީއެވެ. އަހަރެމެން އިމާރާތުން ނިކުތްތަނުން ވަރަށް ބާރު އަޑުފައްގަނޑެއް އިވިގެން ދިޔައެވެ.\nޔަނާލް އައި އިރުވެސް އަހަރެން ހުރީ ޒޯޔާ އުރައިގެން ފާޑަކަށް ގަބު އަރާފައެވެ. އޭނާ އައުމުގެ ކުރިންވެސް ބައެއް މީހުން އަހަރެންނާ ވާހަކަ ދެއްކިއެވެ. ކީ އެއްވެސް އެއްޗެއް އަހަރެންނަށް ސާފެއް ނުވެއެވެ. ޔަނާލް އައިސް ރޮއި ރޮއި ވަރުބަލިވެފައި އިން ޒޯޔާ އުރާލައިގެން ގެންގޮސް އެތަނަށް އެވަގުތު އައި އޭނާގެ މަންމަ އަތަށް ދިނެވެ. ދެން އައިސް އަހަރެންގެ ދެކޮނޑުގައި ހިފާ ތަޅުވައިގަންނަމުން "ޒާން ކޮބާހޭ؟" ކިޔައި ހަޅޭއްލަވައިގަތެވެ. ޒޯޔާ ރީތިކުރަން އުޅުނު އިރު ޒާން ނިދާފައި އޮތްކަން ހަނދާންވީ ދެނެވެ. ސިހިފައި އަހަރެންނަށް ޔަނާލްގެ މޫނަށް ބަލައި ލެވުމާއެކު ޚަބަރު ހުސްވެގެން އަހަރެން ވެއްޓުނީއެވެ.\nސިއްސައިގެން ގޮސް ޚިޔާލީ ދުނިޔެއިން އަހަރެންނަށް ނިކުމެވުނެވެ. ކުއްލިއަކަށް ބޮލަށް އެރި ތަދާއެކު އަހަރެންނަށް ބޮލުގައި ހިފަހައްޓާލެވުނެވެ. އެއާއެކު އަނދާފައި އޮތް ޒާންގެ ކުޑަކުޑަ ހަށިގަނޑު އަހަރެންގެ ލޯކުރިމަތިން ފެންނަން ފެށިއެވެ. އެ ދަރިފުޅު އަނދައިގެން ދިޔައިރު ރޯނެ ރުއިން ހިތަށް ސިފަވިއެވެ. ޒޯޔާ ސަލާމަތް ކުރިއިރު އަހަރެން ޒާންގެ މަތިން ހަނދާން ނެތުނީ ކީއްވެގެން ހެއްޔެވެ؟ ޔަނާލް ބުނާހެން އަހަރެންނަކީ ނުބައި މަޔަކަށް ވީމައި ހެއްޔެވެ؟ އަހަރެން އަހަރެންގެ ޒާން މަރައިލީ ގަސްދުގައޭ ޔަނާލް ބުނެއެވެ. ބޭނުން ވެގެން ހޯދި ދަރިފުޅު ޒޯޔާ ދެކެ ވީ ލޯބި، ބޭނުން ނުވެ، "ޕްލޭން" އެއް ނެތި ހުއްޓާ ލިބުނު ދަރިފުޅު ޒާން ދެކެ ނުވާ ކަމުގެ ތުހުމަތު ޔަނާލްއާއި އޭނާގެ އާއިލާއިން އަހަރެންގެ ބޮލުގައި އެޅުވިއެވެ. އެއީ ތެދެއްތޯ އަހަރެންނަށް އަމިއްލަ ނަފްސާ ސުވާލު ކުރެވުނީ ކިތައް ފަރުކަމެއްވެސް ނޭނގެއެވެ. އަހަރެންގެ ބަލީގެ އަސްލަކީ މިއީއެވެ. ޚިޔާލުތައް ގިނަވެ އަހަރެންނަށް ހަޅޭއްލެވެމުން ދިޔަކަން އެނގުނީ މަންމަ ދުވެފައި ކޮޓެރިއަށް ވެދެގެން އައިތަން ފެނިފައެވެ. ހޭ ހުސްވުމުގެ ކުރިން ބިރުގަނެފައި އަހަރެންނަށް ބަލަން ކޮޓަރީގެ ދޮރުމަތީގައި ހުރި ޒޯޔާ އަހަރެންނަށް ފެނުނެވެ.\nދެވަނަ ފަހަރަށް އަހަރެން ހޭއެރިއިރު އަހަރެންގެ މޫނަށް ބަލައިގެން ކައިރީގައި އިނީ ޔަނާލްއެވެ. އަހަރެންގެ ބޮލުގައި އަތްލާން ދިއްކޮށްލި އަތް އޭނާ ދުރަށް ގެންދަން ފެށުމުން އަހަރެން އޭނާގެ އަތުގައި ހިފެހެއްޓީމެވެ.\n"އަހަރެންނަށް އެނގޭ ޔަނާލްއަށް އަހަރެންނަށް މައާފު ނުކުރެވޭނެކަން. އެކަމާ އަހަރެންގެ ޝަކުވާއެއް ނެތް. އަހަރެންނަށް ކުރެވުނީ މައާފު ލިބޭވަރުގެ ކުށެއްނޫން."\nއަހަރެންނަށް ބަލަން އިރުކޮޅަކު އިނުމަށްފަހު ޔަނާލް ނިކުމެގެން ދިޔައީ އެއްވެސް ވާހަކައެއް ނުދައްކައެވެ. އެހާދިސާއަށް ފަހު އަހަރެންގެ ބަލިހާލު ހުރިގޮތުން ޒޯޔާ ހުންނަނީ ޔަނާލް ކައިރީގައެވެ. ޔަނާލް މިފަހަރު ރަށަށް އެއައީ އަހަރެންގެ ހާލު ކުޑަކޮށް ރަނގަޅުވުމުން ޒޯޔާ އާއި ބައްދަލުކުރަން އެދުމުންނެވެ. އެކަމަކު އެމީހުން ފެނުމުން އަހަރެންގެ ހާލު އަނެއްކާވެސް ކުރީގެ ހާލަތަށް ބަދަލުވީއެވެ. ހަނދާނުން ފުހެލަން ކިތަންމެ ބޭނުން ނަމަވެސް އެހާދިސާ އަހަރެންވެސް ޔަނާލްވެސް ހަނދާނެއް ނުނެތޭނެއެވެ. އެއީ އަހަރެމެންގެ އުފާވެރި ދިރިއުޅުމުގެ ނިމުން ކަމުގައި ވީމައެވެ.\nމިއީ "ދަ ޕްރެސް" އިން މި ރޯދަމަހަށް ހާއްސަކޮށް ހުޅުވާލި #ThePressRoadhaVaahaka މުބާރާތަށް އައިޝަތު ޝަފަޤް، ނާއިބުއާގެ / ތ. ހިރިލަންދޫ ލިޔެފައިވާ ވާހަކަ އެކެވެ.\nLast updated on 02 Jun 2020, 14:56. Article was published on 26 Apr 2020, 10:49\nކުރު ވާހަކަ: ބަދަލުވި ހަޔާތް


Beirut Govun: Alathu Dharifulhu Maraai Hanguraama Kuranee, Mainbafain Hih Kudhi Kudhi! - Vaguthu\nބެއިރޫތުގައި ހިނގި ހާދިސާގައި ޒަހަމްވި ކުޑަ ކުއްޖާ ހޮސްޕިޓަލްގައި\nލުބުނާންގެ ވެރިރަށް ބެއިރޫތުގައި އަންގާރަ ދުވަހު ހިނގި ނުރައްކާތެރި ގޮވުމުގެ ހާދިސާއާ އެކު، އެ ގައުމުގެ އެތައް ބަޔަކަށް ވަނީ ހިތްދަތިކަމާއި ނާމާންކަމާއި ކުރިމަތިލާން ޖެހިފައަވެެ. އާބާދީގެ ގޮތުން ބައިބޯ ހިސާބެއްގައި ހިނގި އެ ހާދިސާގެ އަސަރު ކުރި މީހުންގެ ދިރިއުޅުން މިިނެޓެއްގެ ތެރޭގައި ވިއްސި ވިހާލިވެގެން ދިޔަ އިރު، ލޯ ކުރިމަތިން ލޯބިވާ މީހުން މަރުވި މަންޒަރު ބަލަން ޖެހުނީ ކަރުނަ އަޅައި ރޮމުންނެވެ.\nއާދަޔާ ހިލާފު އެ ބޮޑު ގޮވުމާ ގުޅިގެން މަރާއ ހަނގުރާމަ ކުރަމުންދާ މީހުން އެހާމެ ގިނައެވެ. އެގޮތުން ޖޯޖް އަޖޯރީ އާއި އޭނާގެ އަނބިމީހާ އަކީ މި ހާދިސާގައި އެންމެ ބޮޑު ހިތްދަތިކަމެއް އިހުސާސްކުރަން ޖެހުނު އެއް އާއިލާއެވެ. އެ ދެމަފިރިންގެ ދެލޮލުގެ ނޫރުފަދަ އަލަތު ދަރިފުޅު އައިސީޔޫގައި މަރާ ހަނގުރާމަކުރާ އިރު އެ ދެމަފިރިންނަށް ކުރާނެ އަސަރު ތަސައްވުރުވެސް ކޮށް ނުލެވޭނެކަން ޔަގީނެވެ.\n" އެންމެ4ދުވަސް އެ މަންޖެއަށް. ކިހާ ހިތްދަތި ވާނެ. އެ މަންޖެ މަރާ ހަނގުރާމަ އެ ކުރަނީ. އަހަރެން ހުރީ ގޮވުން ގޮވި އިރު އޭނާ އަށް ގާތުން ދޭން. އަހަރެން މަސައްކަތް ކުރިން އޭނާ ރައްކާތެރިކުރަން. ވަރަށް މަސައްކަތް ކުރިން" ކުއްޖާގެ މަންމަ ބުންޏެވެ.\nއަޖޯރީގެ ދެމަފިރިންނަށް ވެސް މި ހާދިސާގައި ވަނީ އެކިވަރުގެ ޒަހަމްތައް ލިބިފައެވެ.\nއެގޮތުން ނެލީ އަޖޯރީގެ ނޭފަތް ބިންދައިގެން ގޮސް އަތުގެ އެތަން މިތަން ފަހަން ޖެހުނެވެ. އަދި ނިތް ކުރިއަށް ބިއްލޫރިކޮޅުތަކެއް ހެރުމުގެ ސަބަބުން ވެސް ވަނީ ޒަހަމްތަކެއް ލިބިފައެވެ.\nއަގޯރީގެ ދެމަފިރިންގެ އަލަތު ދަރިފުޅު ސޮފީ އައިސީޔޫގައި އޮތް އިރު އެ ކުއްޖާގެ ބޮލުގައި ވަށައިގެން ވަނީ ބޮޑު ބެންޑޭޖެއް އޮޅައިފައެވެ. އަދި އިންކިއުބޭޓަރެއް ގުޅައިގެން މޮނީޓަކޮށް އޭނާގެ ހާލު ރަނގަޅުކުރުމަށް ޑޮކްޓަރުން ދަނީ މަސައްކަތް ކުރަމުންނެވެ.\nޑޮކްޓަރުން ވަނީ އެ ހާދިސާގައި ސޮފީގެ ބޮލަށް ލިބުނު ޕްރެޝަގެ ސަބަބުން ސިކުނޑި ދުޅަވެ ސިކުނޑިއަށް ލޭ އެޅުމުން ދުރުކުރުމަށް ސަޖަރީއެއް ކުރަން ޖެހިދާނެކަން ހާމަކޮށްފައެވެ.\nސޮފީގެ މައިންބަފައިން ތިބީ އައިސީޔޫގެ ބޭރުގައި ކެތްތެރިކަމެއް ނެތި އިންތިޒާރުގައެވެ. އަލުން އެ ދަރިފުޅު އުރާލެވޭނެ ވަގުތެއްގެ އިންތިޒާރުގައެވެ.


Sheikh Abdur Raheem McCarthy Dhannantha? | Dhiislam\nޝައިޚް ޢަބްދުއްރަޙީމް މަކާރިޘީ އަކީ އައިރިޝް ދަރިކޮޅުގެ އެމެރިކާ ޢިލްމުވެރިއެކެވެ. 1994 ވަނަ އަހަރު އިސްލާމް ވުމަށްފަހު ސޫދާނާއި ސަޢޫދީ ޢަރަބިއްޔާއިން ދީނީ ތަޢުލީމު ޙާޞިލް ކުރެއްވިއެވެ. މަދީނާ އިސްލާމިކް ޔުނިވާސިޓީއަށް ހޮވިވަޑައިގަތުމުގެ ކުރިން އަރަބި ބަހާއި ޤުރްއާނާއި ތަޖުވީދުގެ ޢިލްމު އުނގެނިވަޑައިގަތެވެ. 1996 އިން 2006 އާދެމެދު މަދީނާ ޔުނިވާސިޓީގައި ހޭދަ ކުރެއްވި ދުވަސްތަކުގައި، ޢަރަބިކް އިންސްޓިޓިއުޓުގައި ތަޢުލީމު ޙާޞިލް ކުރެއްވުމަށްފަހު ޝައިޚް ފުރަތަމަ ޑިގްރީ ޙާޞިލް ކުރެއްވީ ފެކަލްޓީ އޮފް ދަޢުވާ އަދި އުސޫލުއްދީން އިންނެވެ.\n2008 އިން 2009 އަކަށް ޝައިޚް ވަނީ ސޫދާނުގެ ވެރިރަށް ކަމަށްވާ ޚުރްޠޫމުގައިވާ ބްރިޓިޝް އެޑިއުކޭޝަނަލް ސްކޫލުގައި އިސްލާމިކް ސްޓަޑީސް އަދި ތާރީޚު މުދައްރިސެއްގެ ގޮތުގައި ކުދިންނަށް ކިޔަވައިދެއްވުމުގެ އިތުރުން، އެ މަދަރުސާގެ ފިރިހެންކުދިންގެ ބާސްކެޓްބޯޅަ ޓީމުގެ ކޯޗުކަން ވެސް ކުރައްވާފައެވެ. އަދި އެއަށްފަހު ސޫދާނުގެ ޚުރްޠޫމުގައި ވާ ސޫދާނީސް އޮކްސްފޯޑް އެކަޑެމީގައި އިނގިރޭސިބަހުންނާއި ޢަރަބި ބަހުން އިސްލާމިކް ސްޓަޑީސް ކިޔަވައިދެއްވުމުގެ އިތުރުން އިސްލާމިކް ސްޓަޑީސް ޑިޕާރޓްމަންޓުގެ ހެޑުގެ މަޤާމާ ޙަވާލުވެވަޑައިގަތެވެ.\nޝައިޚް ޢަބްދުއްރަޙީމް މަކާރިޘީ އަކީ ދަޢުވަތުގެ މައިދާނުގައި ވަރަށް ހީވާގިކަމާއެކު އަވަދިނެތި މަސައްކަތް ކުރައްވަމުން ގެންދަވާ ބޭފުޅެކެވެ. އެގޮތުން، ޝައިޚުގެ ދަޢުވަތު މަސައްކަތްތަކަށް ބަލައިލާއިރު، ޝައިޚަކީ މަދީނާގެ ވޯލްޑް އޯގަނައިޒޭޝަން ފޯ ޕްރޮޕަގޭޓިން އިސްލާމް ގެ ދާޢީއެކެވެ. އަދި ޚުރްޠޫމްގެ ޛުއް-ނޫރައިން އަދި އަލް މިޝްކާތު މި ދެ، ޗެރިޓީ އޯގަނައިޒޭޝަނުގެވެސް ދާޢިއެކެވެ. އޭގެ އިތުރުން ޝައިޚަކީ ޚުރްޠޫމްގެ ޔުނިވާސިޓީ އޮފް މެޑިކަލް ސައިންސް އެންޑް ޓެކްނޮލޮޖީގެ ކަލްޗަރ އެސޯސިއޭޝަންގައި ލެކްޗަރ ދެއްވާ ބޭފުޅެކެވެ. އަދި އިންޓަރނޭޝަނަލް އެފްރިކަން އުނިވަރސިޓީގެ ދަޢުވާ ސެންޓަރުގައިވެސް ޝައިޚް ޢަބްދުއްރަޙީމް މަކާރިޘީ ލެކްޗަރ ދެއްވަވައެވެ. އަދި ޚުރްޠޫމް މިސްކިތުގައި ޝައިޚް ވަރަށް ގިނައިން ޢަރަބިބަހުން ދަރުސް ދެއްވަވައެވެ. "ވެލްކަމް ޓު އިސްލާމް" އޯގަނައިޒޭޝަނުގައިވެސް ޝައިޙް ލެކްޗަރ ދެއްވައި ހައްދަވައެވެ. އޭގެއިތުރުން ސޫދާނުގެ ތައިބާ ޓީވީ ގައި ކޮންމެ ހަފްތާއަކުވެސް ދީނީ ޕްރޮގްރާމެއް ހުށަހަޅުއްވައިދެއްވައެވެ. މިހުރިހާ ކަމެއްގެ އިތުރުން ޝައިޚަކީ ހުކުރު ޚުޠުބާ ވެސް ވިދާޅުވެދެއްވާ ބޭފުޅެކެވެ.\nޕީސް ފައުންޑޭޝަނުން ސިލްސިލާކޮށް ބާއްވާ ދަ ލެގަސީ އިވެންޓުގައި މިއަހަރު ޝައިޚް ޢަބްދުއްރަޙީމް މެކާރިސީ، "ދަ ޕަވާ އޮފް ރިޕެންޓެންސް" މި މަޢުޟޫއަށް ތަޤުރީރު ކުރައްވަން ވަނީ ހަމަޖެހިފައެވެ. ދަ ލެގެސީ އިވެންޓު އޮންނާނީ5ޖުލައި 2019 ވާ ހުކުރު ދުވަހުގެ ރޭގަނޑު 20:30 ގައި އިސްލާމީ މަރުކަޒުގެ މައިޒާނުގައެވެ.


Thailand Kunfunyakun Covid-19 Test Kuraa Machine Eh Dheefi - Vaguthu\nކޮވިޑް-19: ފައްސިވާ ދިވެހިންގެ އަދަދު މަޑުޖެހުމެއް ނެތި މައްޗަށް! -9ގަޑިއިރު ކުރިން\nތައިލެންޑް ކުންފުންޏަކުން ކޮވިޑް-19 ޓެސްޓް ކުރާ މެޝިނެއް ދީފި\n1 މަސް ކުރިން ( މެއި 23, 2020 )\nއެމްބިއުލާންސެއްގައި މީހަކު އިށީނދެގެން. --- ވަގުތު އިމޭޖަސް: މުހައްމަދު އަފްޒަލް\nތައިލެންޑްގެ މައިނާ ހޮޓެލް ގްރޫޕުގެ ފަރާތުން ރާއްޖެއަށް ޕީސީއާރު މެޝިނާއި އިތުރު ސާމާނުތަކެއް ހަދިޔާކޮށްފިއެވެ.\nމައިނާ ހޮޓެލް ގްރޫޕަކީ އަނަންތަރާ ދިގު ރިސޯޓާއި އަނަންތަރަ ކިހާވަށް ފަދަ މަޝްހޫރު ރިސޯޓުތަކެއް ރާއްޖޭގައި ހިންގަމުން އަންނަ ކުންފުންޏެކެވެ. މިއީ، ކޮވިޑް-19 އާ ގުޅިގެން އެ ކުންފުނިން ރާއްޖެ އަށް އެހީތެރިކަން ފޯރުކޮށްދިން ފުރަތަމަ ފަހަރެވެ.\nThe Government of Maldives is very thankful to Minor Hotel Group for generously donatingaPCR machine and 100 gallons of hand sanitizer, which are critical medical equipments required in the Maldives’ effort to combat the current COVID-19 pandemic.@AnantaraMaldive @faya_i\n— Economy & Trade (@MoEDmv) May 22, 2020\nއިކޮނޮމިކް މިނިސްޓްރީން ރޭ ކުރި ޓުވީޓެއްގައި ބުނީ ޕީސީއާރު މެޝެނެއްގެ އިތުރުން އެ ކުންފުނީގެ ފަރާތުން ރާއްޖެއަށް 100 ގެލޫން ހޭންޑް ސެނިޓައިޒާވެސް ހަދިޔާ ކޮށްފައިވާ ކަމަށެވެ. މިއީ ރާއްޖޭގެ ސިއްހީ ނިޒާމުގައި ބޭނުން ކުރަން މުހިންމު ވަސީލަތެއް ކަމަށް ޓުވީޓުގައި ފާހަގަކުރިއެވެ.\nއަދި މި ތަކެތި ހަދިޔާ ކުރި ކަމަށްޓަކައި މައިނާ ގްރޫޕަށް ޝުކުރު އަދާކުރާ ކަމަށް ވެސް ޓުވީޓުގައި ބުނެފައިވެއެވެ.\nޕީސީއާރު މެޝިނަކީ ކޮވިޑް-19 އަށް ޓެސްޓް ކުރަން ބޭނުން ކުރަމުން އަންނަ މެޝިނެކެވެ. ރާއްޖޭގައި މިހާރު ކޮވިޑް-19 އަށް ޓެސްޓް ކުރަނީ ދެ މެޝިނެއް ބޭނުންކޮށްގެންނެވެ. އެއީ އައިޖީއެމްއެޗާއި ޕޮލިސް ލެބޯޓަރީގައި ހުރި މެޝިނެކެވެ. އިތުރު މެޝިނެއް އިންސްޓޯލް ކުރުމުގެ މަސައްކަތް ފަށާފައިވާ އިރު، އޭޑީކޭގައި ހުރި މެޝިން ބޭނުންކޮށްގެން އަންނަ ހަފްތާގައި ޓެސްޓް ކުރަން ފަށާނެއެވެ.\nމީގެއިތުރުން، އިތުރު މެޝިންތަކެއް ގެނައުމަށް ސަރުކާރުން ދަނީ މަސައްކަތް ކުރަމުންނެވެ.\nރާއްޖޭގައި މިހާތަނަށް 1274 މީހެއްގެ ގައިން ކޮވިޑް-19 ފެނިފައިވާ އިރު، އެމީހުންގެ ތެރޭގައި ހިމެނެނީ 452 ދިވެހިންނާއި 822 ބިދޭސީންނެވެ. މި ބަލިން 100 އަށް ވުރެ ގިނަ މީހުން ވަނީ ރަނގަޅުވެފައެވެ. އޭގެ ތެރޭގައި ގިނައީ ދިވެހިންނެވެ.\nމި ބަލީގައި ނިޔާވެފައި ވަނީ އެންމެ ހަތަރު މީހުންނެވެ. އެއީ ތިން ދިވެހިންނާއި ބިދޭސީއެކެވެ.\nއެމެރިކާގެ ހާލަތު ގޯހުން ގޯހަށް، ޓްރަމްޕް ސައިންސްވެރިންގެ ބަހެއް ނާހާ\nކޮވިޑް-19: ބްރެޒިލް އިން އިތުރު 659 މީހަކު މަރުވެއްޖެ\nކޮވިޑް-19 ރާއްޖެއިން ބަލި ފެނުނުތާ 127 ދުވަސް، މިހާރު ފަރުވާދެނީ 419 މީހަކަށް\nމެއި 23, 2020 14:14\nވަރަށް ބޮޑަށް ސުކުރިއްޔާ\nމެއި 23, 2020 16:32\nކޮންމެވެސް ޕްރައިވެޓް ކްލިނިކްއަކާއި ހަވާލުކޮށްލާ، ދެން ރައްޔިތުން ކައިރި ބުނޭ އެތަނަށް ދާށޭ ޓެސްޓް ކުރަން، ޓެސްޓް ކުރަން ދިޔައީމަ ރައްޔިތު މީހާ އަތުން 75 ޕަސަންޓް ފަެިސާ ނަގާފައި އަދި އާސަންދައިން ފުލްކޮށް ކަނޑާލާނެ. މިއީ ކަންތައް ހުރިގޮތް ކީއްކުރާނީ.\nމެއި 23, 2020 19:29\nބުނެލަންއޮތީ ނަމަނަމަ މާލެނޫން ރަށެެއްގަ ނުބަހައްޓައްޗޭ.\nމެއި 24, 2020 05:03\nއަ އިޖީ އެމް އެޗް އަށް ގުޅިންތަ ، އެތާ އަބަހުރި4މެޝިން، އެވީ5


Olympic Committee ge AGA: Thaarehee badhaleh ge feshun\nއިއްޔަ ކުރިއަށް ގެްންދިޔަ އޮލިމްޕިކް ކޮމިޓީގެ އޭޖީއެމްގެ ތެރެއިން --- ފޮޓޯ: އެމްއޯސީ\nކުޅިވަރުގެ ގޭމްސްތަކުން މެޑައްޔާއި ރަން ވަނަ ގެންނަނީ އެތުލީޓުންނެވެ. މުޅި ގައުމު އެ އުފަލުގައި ބައިވެރިވެ ކާމިޔާބަށް އަތް ޖަހަ އެވެ. އެހެންނަމަވެސް ކުޅިވަރުގެ ސިޔާސަތު ކަނޑައެޅުމާ ނިންމުންތައް ނިންމުމާއި ބަސްކިއުމުގައި ރަސްމީ ހައިސިއްޔަތުން ފުރުސަތެއް ނުލިބެ އެވެ. ގައުމީ ކުޅިވަރު އެސޯސިއޭޝަންތައް އެކީ ތަމްސީލު ކުރާ މަޖިލިސްތަކާއި އެސްމެބްލީތަކުގައި އަގުވަޒަން ކުރުމުގެ ގޮތުން އައްޑަނަ އާއި ސެޓްފިކެޓް އެތުލީޓުންނަށް ދިނުން ފިޔައި، އެތުލީޓުން ތަމްސީލު ކުރެވޭނެ އެއްވެސް ގޮތެއް ނޯވެ އެވެ. އިއްޔަ އާ ހަމަށް އެކަން އޮތީ އެގޮތަށެވެ.\nއޮންލައިންކޮށް އިއްޔަ ބޭއްވި އޮލިމްޕިކް ކޮމިޓީގެ އަހަރީ އާންމު ޖަލްސާއަކީ، ތާރީހީ ބަދަލެއްގެ ފެށުމެވެ. ދުވުންތެރިޔާ ހަސަން ސާއިދު އާއި ފެތުންތެރިޔާ އާމިނަތު ސަޖަން އެމްއޯސީގެ ޖެނަރަލް އެސްމްބުލީގައި ބައިވެރިވެ އެތުލީޓްސް ކޮމިޝަން ތަމްސީލު ކުރި އެވެ. މިއީ ކުޅިވަރުގެ އެންމެ ބޮޑު އެސްމްބްލީގައި ރަސްމީ ހައިސިއްޔަތުން އެތުލީޓުން ބައިވެރިވި ފުރަތަމަ ފަހަރެވެ.\nސާއިދު އަކީ، ސައުތު އޭޝިއަން ގޭމްސް އަދި އިންޑިއަން އޯޝަން އައިލެންޑް ގޭމްސްގައި ރާއްޖެއަށް ފުރަތަމަ ރަން މެޑަލް ހޯދައިދިން އެތުލީޓެވެ. މިދިޔަ އަހަރު ނޭޕާލްގައި ބޭއްވި އެސްއޭ ގޭމްސްގައި 100 މިޓަރު ދުވުމުން ސާއިދު ވަނީ ރަން މެޑަލް ހޯދާފަ އެވެ. އިންޑިއާގެ ގުވަހަޓީގައި 2016 ވަނަ ބޭއްވި އެސްއޭ ގޭމްސްގައި ސަޖަން ވަނީ ފްރީ ސްޓައިލް 800 މީޓަރު އިވެންޓުން ބްރޯންޒް މެޑަލް ހޯދާފަ އެވެ.\nސާއިދު އާއި ސަޖަން --- ފޮޓޯ: އެމްއޯސީ\nއޮލިމްޕިކް ކޮމިޓީގެ ޖެނަރަލް ސެކެޓްރީ އަހްމަދު މަރުޒޫގް ފާހަގަ ކުރެއްވި ގޮތުގައި އެމްއޯސީގެ އޭޖީއެމް އަކީ ގައުމީ ކުޅިވަރު އެސޯސިއޭޝަންތަކާއި، ކުޅިވަރުގެ ސިޔާސަތުތައް ކަނޑައަޅައި ބަސްކިޔަން ތިބޭ އެންމެން އެއްފުރާޅެއްގެ ދަށަށް ކޮންމެ އަހަރަކު ގެންނަ ހަމައެކަނި ޕްލެޓްފޯމް ކަމަށެވެ. އެކަން މެދުކެނޑުމެއްނެތި ނުވަ އަހަރު އެގޮތަށް ހިނގަމުން ގޮސް މިއަހަރުގެ އާންމު އެސެމްބްލީ މިދިޔައީ މާ ހާއްސަ ގޮތަކަށެވެ.\n"އެތުލީޓުންގެ ވާހަކަ ޕޮލިސީ މޭކިން ލެވަލްގައި އަޑު އިއްވަން ލިބިގެން ދިޔަ ވަރަށް ރަނގަޅު ޕްލެޓްފޯމްއެއްގެ ގޮތުގައި އޮލިމްޕިކް ކޮމިޓީގެ ރައީސް މުހައްމަދު ޝަވީދު ފާހަގަ ކުރެއްވި." އޭޖީއެމްގައި އެތުލީޓުން ތަމްސީލު ކުރި ކުރުން ފާހަގަ ކޮށް ޝަވީދުއާ ހަވާލާ ދެއްވައި މަރުޒޫގް ވިދާޅުވި އެވެ.\nޖެނަރަލް ސެކެޓްރީ މަރުޒޫގް --- ފޮޓޯ: އެމްއޯސީ\nއޮލިމްޕިކް ކޮމިޓީގެ މިއަހަރުގެ ބަޖެޓަކީ، މި ފަހުގެ ތާރީހްގައި ފާސް ކުރި އެންމެ ކުޑަ ބަޖެޓެވެ. ކޮވިޑް-19 އާ ގުޅިގެން ކުޅިވަރުތަކުގެ އެއްވެސް ހަރަކާތްތަކެއް ނެތް އަހަރެކެވެ. މިއަހަރު ބާއްވަން އޮތް އޮލިމްޕިކް ގޭމްސް އަންނަ އަހަރަށް ފަސް ކުރުމުން ގޭމްސްތަކަށް ކުރަން ޖެހުނު ހަރަދެއް ނެތެވެ. މިއަހަރުގެ ބަޖެޓްގެ ގޮތުގައި ފާސް ކޮށްފައި ވަނީ 3.5 މިލިއަން ރުފިޔާ އެވެ.\n"އެހެން ފަހަރުފަހަރު ތަކުގައި އަޅުގަނޑުމެން ފާސް ކުރަން ކުރެވިދާނެ ކަމަށް ނުވަތަ ބޭއްވިދާނެ ކަމަށް ބަލައި ފޯކާސްޓް ބަޖެޓެއް،" ޓްރެޜަރާ ހުސައިން ރަޝީދު ވިދާޅުވި އެވެ. "އެހެންނަމަވެސް މިފަހަރު ގައުމުގެ ހާލަތު އަދި ދުނިޔޭގެ ހާލަތު އޮތްގޮތަށް ބަލާފައި ކުރެވުނު ހަރަދު އަދި ބާކީ އޮތް ދުވަސްކޮޅަށް ކުރެވޭނެ ކަމަށް ލަފާ ކޮށްފަ ބަޖެޓެއް ފާސް ކުރެވިފަ މިއިނީ."\nޓްރެޜަރާ ހުސައިން --- ފޮޓޯ: އެމްއޯސީ\nހުސައިން ވިދާޅުވީ ބަޖެޓް ބޮޑު ވަނީ ގޭމްސްތަކަށް ކަމަށާއި މިއަހަރު ދުނިޔޭގެ އެއްވެސް ހިސާބެއްގައި ގޭމްސްއެއް ނެތުމުން މިވަރުގެ ބަޖެޓެއް ފާސް ކުރީ ކަމަށެވެ.\nބަޖެޓާ ބެހޭގޮތުން އިތުރު ތަފްސީލު ދެއްވަމުން މަރުޒޫގް ވިދާޅުވީ އަންނަ އަހަރުގެ ބަޖެޓް އާންމު ހާލަތުގައި ފާސް ކުރާ ބަޖަޓަށް އެނބުރި އޮންނާނެ ކަމަށެވެ.\n"މިދިމާވާ ކަމަކީ ކޮންމެ ހަތަރު އަހަރުން އެއް އަހަރަކު އޮލިމްޕިކް ނިމުނީމަ މިއަންނަނީ ޕްލޭނެއް އެއަށް ބަލާފަ ބަޖެޓް މިއަންނަނީ. އެހެންނަމަވެސް މިއަހަރުގެ އޮލިމްޕިކް އަންނަ އަހަރަށް ބަދަލުވީ. އަންނަ އަހަރުގެ ބަޖެޓް ހުށަހެޅޭއިރު އޮލިމްޕިކް ސޮލިޑާރިޓީގެ ފަރާތުން ކުރިއަށް އޮތް ހަތަރު އަހަރު ކްއަޑްރަލް ޕްލޭން ލިބިގެންދާނެ،" މަރުޒޫގް ވިދާޅުވި އެވެ.\nއެހެންވީމަ އަންނަ އަހަރުގެ ބަޖެޓް ނޯމަލް ފްލޯއަކަށް އެޅިގެންދާނެ ކަމަށް އަޅުގަނޑު ގަބޫލު ކުރަނީ އަދި އޭގެ އިތުރުން އޯއެސް [އޮލިމްޕިކް ސޮލިޑާރިޓީ] އިންވެސް އެބަ މަސައްކަތް ކުރޭ ޕްރޮޖެކްޓްތަކެއް އިތުރު ކޮށް ބަޖެޓް ބޮޑު ކޮށްގެން ގެންދާނ. އެހެންވެއްޖެއްޔާމު ކްއަޑްރަލް ޕްލޭން ނިމުމާއެކު އަޅުގަނޑުމެންނަށް އެނގިގެންދާނީ ކުރިއަށް އޮތް އަހަރުގެ ބަޖެޓަށް ލަފާ ކުރެވޭ ގޮތް."\nއޮލިމްޕިކް ކައުންސިލް އޮފް އޭޝިއާ


World Cup ah qualify vi furathama gaumakah Germany\nވޯލްޑް ކަޕް - ޔޫރަޕް ކޮލިފައިން\nނޯތު މެސެޑޯނިއާ އަތުން ޖަރުމަން މޮޅުވީ 4-0 ގެ ނަތީޖާއަކުން\nގްރޫޕް ޖޭގެ އެއްވަނަ ޖަރުމަނުން ކަށަވަރުކުރީ 21 ޕޮއިންޓާއެކު\n12 އޮކްޓޯބަރ 2021 | އަންގާރަ 03:26\nނޯތު މެސެޑޯނިއާ އާއި ޖަރުމަން ބައްދަލުކުރި މެޗުގެ ތެރެއިން\nހޯމަ ދުވަހުގެރޭ ނޯތު މެސެޑޯނިއާ ބަލިކޮށް، އަންނަ އަހަރު ގަތަރުގައި ބޭއްވުމަށް ހަމަޖެހިފައިވާ ފީފާ ވޯލްޑް ކަޕަށް ކޮލިފައިވި ފުރަތަމަ ގައުމަކަށް ޖަރުމަން ވެއްޖެއެވެ.\nއެގޮތުން ކޮލިފައިން ކުޅެ މުބާރާތުގެ ޖާގައެއް ހޯދި ފުރަތަމަ ގައުމުގެ ޝަރަފު ޖަރުމަނުން ހޯދާފައިވަނީ ބާކީ ދެ މެޗު އޮއްވައެވެ. ކޮލިފައިންގެ ގްރޫޕް ޖޭގައި ޖަރުމަން ވާދަކުރަމުން އަންނައިރު، ހޯމަ ދުވަހުގެރޭ ކުޅުނު މެޗުން ނޯތު މެސެޑޯނިއާ އަތުން އެ ޓީމު މޮޅުވީ 4-0 ގެ ނަތީޖާއަކުންނެވެ.\nމި މޮޅާއެކު ގްރޫޕް ޖޭގެ އެއްވަނަ ޖަރުމަނުން ކަށަވަރުކުރީ ކުޅުނު އަށް މެޗުން ލިބުނު 21 ޕޮއިންޓާއެކުއެވެ. ދެވަނައިގައި އޮތް ރޯމޭނިއާއަށް އަށް މެޗުން 13 ޕޮއިންޓް ލިބިފައިވާއިރު، ތިންވަނައިގައި އޮތް ނޯތު މެސެޑޯނިއާ އާއި ހަތަރުވަނައިގައި އޮތް އާމީނިއާއަށް އަށް މެޗުން ލިބިފައިވަނީ 12 ޕޮއިންޓެވެ.\nހޯމަ ދުވަހުގެރޭ ނޯތު މެސެޑޯނިއާގައި ކުޅުނު މެޗުގައި ޖަރުމަނުން މޮޅު ކުޅުމެއް ދެއްކި ނަމަވެސް، ފުރަތަމަ ހާފުގައި ލަނޑެއް ފެނިގެންގޮސްފައެއް ނުވެއެވެ. މި މެޗުގައި ޖަރުމަނުން ލީޑު ނަގާފައިވަނީ ދެވަނަ ހާފު ފަށައިގެން ފަސްވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ކައި ހަވާޓްޒްއެވެ. އަދި އޭގެ ފަހުން ގާތް ގާތުގައި ދެ ލަނޑު ޖަހައި، ޓިމޯ ވާނާ ވަނީ ޖަރުމަނުގެ ލީޑު ފުޅާކޮށްދީފައެވެ.\nމި މެޗުގައި ޖަރުމަނުން ޖެހި ހަތަރުވަނަ ލަނޑު މެޗު ނިމެން ހަތް މިނެޓަށް ވެފައި ވަނިކޮށް ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން އެރި ޖަމާލް މުސިއާލާއެވެ. އެއާއެކު އުމުރުން 18 އަހަރުގެ މުސިއާލާ ވެފައިވަނީ ޖަރުމަން ޓީމަށް ލަނޑު ޖަހައިދިން ދެވަނައަށް އެންމެ ހަގު ކުޅުންތެރިޔާއަށެވެ.\nމި މެޗުން މޮޅުވެ ވޯލްޑް ކަޕުގެ ޖާގައެއް ޖަރުމަނުން ކަށަވަރުކުރިއިރު، ކޮލިފައިންގައި ގްރޫޕް ޖީގައި ހޯމަ ދުވަހުގެރޭ ކުޅުނު މެޗުން ނެދަލެންޑްސް ވަނީ ފަސޭހަކަމާއެކު ޖަބްރާލްޓާ އަތުން 6-0 ގެ ނަތީޖާއަކުން މޮޅުވެފައެވެ. އެއާއެކު ނެދަލެންޑްސް އޮތީ ގްރޫޕް ޖީގެ އެއްވަނައިގައި އަށް މެޗުން 19 ޕޮއިންޓާއެކުއެވެ. ދެވަނައިގައި އޮތް ނޯވޭއަށް އަށް މެޗުން 17 ޕޮއިންޓް ލިބިފައިވާއިރު، ތިންވަނައިގައި އޮތް ތުރުކީއަށް އަށް މެޗުން ލިބިފައިވަނީ 15 ޕޮއިންޓެވެ.


Wathan Edhey Gothah – MDP » ދިވެހި ދައުލަތް ތިލަޔެއްގެ މިޔަމަތީގައި\nމުހައްމަދު ނަޝީދު (އަންނި)\nރާއްޖޭގެ ރަށްތައް ދަތުރު ފަތުރުން ގުޅުވުން\nބޭސްފަރުވާއަށް ސަލާންޖެހުން ނައްތާލާނަން\nމަސްތުވާތަކެއްޗަށް ހުޅުވި ދޮރުތައް ބަންދުކުރާނަން\nދިވެހި ދައުލަތް ތިލަޔެއްގެ މިޔަމަތީގައި\nރާއްޖޭގެ އިގްތިސޯދުގައި ދަތުރުކުރާ ފައިސާގެ އަދަދަކީ އެއްވެސްމީހަކަށް ފަސޭހައިން ލަފާކޮށްލެވޭނެ އަދަދެއްނޫނެވެ. އެހެނަސް އަތްމައްޗަށް ފައިސާ އެރުން ހުއްޓުނީމާ ނުވަތަ މަޑުޖެހެލީމާ ވަގު ނޫޓު އަތަށް އަރަންފެށީމާ ކޮންމެ މީހަކަށްވެސް އާދަޔާ ޚިލާފުކަމެއް ހިނގާކަން އިހުސާސް ވާނެއެވެ.\nދުނިޔޭގެ ހުރިހާ ގައުމަކަށް ފެތުރި ހަލުވިކަމާއެކު އޭގެ އަސަރު ފޯރުވަމުންދާ މާލީ ރޯގާ ނުވަތަ ފައިސާގެ ދަތިކަމާއި މުޅި ދުނިޔޭގެ އިގްތިސޯދަށް އަންނަމުންދާ ބޮޑެތި ލޮޅުންތަކުގެ ވާހަކަ އެއްސެވީމުތޯއެވެ؟ ދުނިޔެ މިއޮތީ ރިސެޝަނެއްގެ އަނގަމަތީގައިކަން އެނގިވަޑައި ގަންނަވާތޯއެވެ؟ ރިޔާސީ ރޭހުގެ އަޑުތަކުގެ ބިތްދޮށުން ބައެއް ބޭފުޅުން މިކަމަށް އިޝާރާތް ކުރައްވަމުން ރައްޔިތުންގެ ފޯކަސް ލިބޭތޯ އުޅުއްވައެވެ. ނަމަވެސް ސަރުކާރުގެ މައުލޫމާތުދޭ މިނިސްޓްރީން މިކަމަކަށް މާބޮޑު އެޓެންޝަނެއް ނުދެއްވައެވެ.\nއެމިނިސްޓްރީގެ މައިގަނޑު ޒިންމާއަކަށް މިހާރު ވެފައިއޮތީ ރައީސް މައުމޫނުގެ ޕްރޮޕެގެންޑާ ހިންގުން ކަމުގައި ގިނަ ބަޔަކު ގަބޫލުކުރެއެވެ. ދުނިޔެއަށް ކުރިމަތިވެގެން މިއުޅޭ އިގްތިސޯދީ ތޫފާނުގެ ތެރޭގައި، ޚާއްސަ ގޮތެއްގައި ބޮޑެތި ބޭންކްތަކާއި މާލީ އިންޖީނުތައް ދަނީ ބަނގުރޫޓު ވަމުންނެވެ. ރައްޔިތުންނަށް ޖަވާބުދާރީވާ ސަރުކާރުތަކުން، އެގައުމުތަކުގެ ބޮޑެތި ބޭންކްތަކާއި ލޯނުދޫކުރާ އިދާރާތަކުގެ ދަރަނި ފިލުވުމަށް، އިގްތިސޯދީ ގޮތުންނާއި މާލީ ގޮތުން އަޅަންޖެހޭ ފިޔަވަޅުތައް އެގެންދަނީ އަޅަމުންނެވެ. މި ދަންނަވާ ބައިނަލްއަގްވާމީ މާލީ ރޯގާގެ އަސަރު، ދިވެހިންގެ ޖީބުތަކަށް ކުރަމުން އަންނަތާވެސް ދުވަސްތަކެއް ވެއްޖެއެވެ. ރާއްޖޭގެ ބޭންކް ކަމުގައިވާ ބޭންކް އޮފް މޯލްޑިވްސް މިހާރު އޮތް ހާލަތާމެދު ވިޔަފާރިވެރިންނާއި އާންމު އެކައުންޓް ހޯލްޑަރުން އެތިބީ ކަންބޮޑުވެފައެވެ. ޔޫއެސް ޑޮލަރު ފަސޭހައިން ގަންނާކަށް ނުލިބެއެވެ. ދިވެހި ފައިސާގެ ތެރޭގައި ވަގުފައިސާ އިންތިހާއަށް އުޅޭކަމުގައި ތުހުމަތު ކުރެވެއެވެ. ރިޔާސީ އިންތިޚާބު ކާމިޔާބު ކުރުމަށްޓަކައި ކެމްޕޭން ހިންގެވުމަށް ދައުލަތުގެ ޚަޒާނާ އިން ނުހަމަގޮތުގައި ފައިސާއާއި ތަކެތި އަދި މުވައްޒަފުންގެ ޚިދުމަތް ރައީސް މައުމޫނާއި އޭނާގެ ޓުއަރިޒަމް މިނިސްޓަރު ބޭނުން ކުރައްވަމުންދާ ވާހަކަތައްވެސް ދަނީ ފެތުރެމުންނެވެ. ކުރިޔަށްއޮތީ އިންތިޚާބެކެވެ. ވަށައިގެން ފެތުރެމުންދާ އިގްތިސޯދީ ދަތިތަކުން އެވަރެޖް ދިވެހި މީހާގެ މުސްތަގްބަލް މިވަނީ ހިޔަންޏެއްގެ މެދުގައެވެ. މިފަދަ ދަނޑިވަޅެއްގައި މައުލޫމާތުގެ މުހިންމު ކަމާމެދު ވިސްނަވާލައްވާށެވެ.\nސަރުކާރުން ރައްޔިތުންނަށް ދޭ ނުވަތަ ނުދޭ މައުލޫމާތު އެއީ ސައްހަ މައުލޫމާތު ކަމެއް މިހާރު ކަނޑައެޅޭކަށް ނެތެވެ. މި ސަރުކާރަކީ ކަނޑައެޅިގެން ރައްޔިތުންނަށް މައުލޫމާތު (ސަރުކާރު ހިނގާގޮތުގެ) ވަންހަނާކުރާ ސަރުކާރެއްކަން އޮޑިޓަރ ޖެނެރަލްގެ އެންމެފަހުގެ ރިޕޯޓުތަކުންނާއި އެފަދަ މިނިވަން އިދާރާތަކުންނާއި އިސް މަގާމުތަކުގައި ސަރުކާރުގައި އުޅުއްވާ ބޭފުޅުން މީޑިއާއަށް ދޭ މައުލޫމާތުން ކަށަވަރުވެއެވެ. އެހެންކަމަށް ވާއިރު، ބައިނަލް އަގްވާވީ ދުނިޔެއަށް އިގްތިސޯދީ ނާމާންކަމެއް އައިސް ފެތުރެމުންދާ ދަނޑިވަޅެއްގައި ބޭންކްތަކުގެ މުއާމަލާތްތަކަށް ސަރުކާރުން ނަޒަރު ހިންގާ އަޅަންޖެހޭ ފިޔަވަޅުތައް އަޅާނޭކަމުގައި އޮންނަނީ ބެލެވިފައެވެ. ރައްޔިތުންނަށް ހާމަވެގެން ހިންގޭ އުސޫލަކުން މިކަން ކުރިޔަށް ނުދަނީ ކީއްވެގެންތޯއެވެ؟ މިމައްސަލައާއި އަދި މިހާރުގެ މާލީ ހާލަތާއި، ސަރުކާރުގެ ވެއްޓިފައިވާ އިތުބާރާއި މިފަދަ ކަންކަން އިންތިގާލީ ރައްޔިތުންގެ މަޖިލީހުގެ ތަޅުމަށް ކުއްލި މައްސަލަތަކެއްގެ ގޮތުގައި ނުގެނެސް އެތިއްބަވަނީ ކީއްވެތޯއެވެ؟ ދައުލަތުގެ ޚަޒާނާއިން ދައުލަތުގެ އެންމެމައީ ވެރިޔާ ވައްކަން ކުރައްވަމުން ގެންދަވާއިރު، މިކަން ރައްޔިތުންގެ މަންދޫބުން ސީރިއަސްކޮށް ނުނަގަނީ ކީއްވެތޯއެވެ؟ ރާއްޖޭގެ ފަނޑިޔާރުން ކޮބައިތޯއެވެ؟ މި ދިވެހި ދައުލަތް އެކުގައި ފެއިލްވީތޯއެވެ؟\nމިއަދު އޮތް އޮޑިޓަރ ޖެނެރަލް ގެ ޕްރެސް ކޮންފަރެންސް ގައި އޭނާއާއި ދިމާލަށް އައި މީޑިއާ ގެ ސުވާލުތައް ދޭހަކުރި އެހެން ހަގީގަތެއް އެބައޮތެވެ. އޮޑިޓަރ ޖެނެރަލް ގެ އިތުބާރު ރައްޔިތުންގެ ކުރިމަތީގައި ނަގާލުމަށް ރައީސް މައުމޫނުގެ ޕްރޮޕެގެންޑާ ޗީފް އޮނަރަބްލް ޒާހިރު ހުސެއިން އޭނާގެ ރިޕޯޓަރު ހިރިގާ އަހުމަދު ޒާހިރު މެދުވެރިކޮށް މަސައްކަތް ކުރިކަމެވެ. އަދަދުތަކާއި ތާރީޚުތައް ފެންމަތިވާން ފެށިމާ ރައީސް މައުމޫނު ކަންބޮޑުވެ ވަޑައިގަންނަވަނީ ބާވައެވެ؟ (ނިމުނީ)\nއަހުމަދު އަލީ ނަސީރު\nއަލީ އަނީސް ތިޔަވިދާޅުވީ ހަމަ ރަނަގޅަށެވެ. މިއުޅޭ މައުމޫނު ޢަބްދުލް ޤައްޔޫމަކީ މިސުރުން އަސާރީކުޅިޔެއް ދަސްކުރެއްވުން ފިޔަވާ އެއްވެސް މޮޅުކަމެއްހުރި އިންސާނެއްނޫނެވެ. އަދި މާމޮޅުމީހަކަށްވާން ތިމާގެ އަތުގައި އޮތް ބޮޑުޞޮލީބުގެ ވަހަކަޔާ އަޅުގަނޑުމެންގެ މާދަމާގެ ޒަޢީމު އޮނަރަބްލް މުޙައްމަދު ނަޝީދުގެ ނަންފުޅަށް ހުތުރު އަރުވަން ފާޑުފާޑުގެ ވެބްސައިޓުތައް ހައްދުވާ ކާޓޫނު ކުރައްސުވާ ރައްޔިތުންގެ ތެރެއިނ\nComment by shafeyu — October 24, 2008 @ 8:40 am\nދިވެހި ދައުލަތް ތިލަޔެއްގެ މިޔަމަތީގައި މި ސުރުޚީގެ ދަށުން ލިޔެފައިވަނީ ހަމަ ވަރަށް ރަނގަޅުވާހަކައެކެވެ. ނަމަވެސް ދެރަކަމަކީ އޭގެ ހަގީގީ ސަބަބު ބަޔާން ނުކުރުމެވެ. އެހެނީ ރާއްޖެ އެހާ ނުރައްކާތެރި ފައްތަރަކަށް ވެއްޓުނީ އަންނިގެ ސަބަބުންކަން ކަށަވަރެވެ. މި ކޮމަންޓް ޖަހާލަ ދެއްވުން އެދެމެވެ.\nComment by Anonymous — October 24, 2008 @ 6:31 pm\nވިޔަފާރިވެރިންގެ ޖަމިއްޔާއިން މައުމޫނުގެ ބްރިޖްއަށް ފާޑުކިޔާފި. އެއްވެސް ތާކުންތާކު ނުޖެހޭ ހުވަފެން ރައްޔިތުންނަށް ދައްކައިގެން ހަގީގަތް އޮޅުވައިލާގެން ވެރިކަންކުރާ ވެރިއަކަށް ޖާގަ ނުދެއްވާ. މީގެ4އަހަރުކުރިން ބީބީސީގެ އިންޓަވިއު ކުރިމީހަކަށް ޖަވާބުދެމުން ބުނީ ރާއްޖޭގައި ސިޔާސީވާހަކަދައްކަން މީހުން ބިރަކުން ނުތިބޭނޭ، “އިޓްސް، ނޮޓް، ޓްރޫއޭ” މިހާރު ޖަޒީރާއިން އިންޓަވައި ކުރީމާވެސް ބުނަނީ ހަމަ އެއީ ދޮގެކޭ. އެކަމަކު ކޮބައިތޯ؟ ސަންގު ބަންދުކުރުން، ސަންދާނު ލިޔުނު މީހުންނަށް ހަދާލިގޮތް، އަދި މިނޫންވެސް އެތައް އެތައް ސިޔާސީ މީހުންނަށް ހަދާލިގޮތް؟ މިވެރިކަން ވައްޓަން އެންމެންވެސް މަސައްކަތް ކުރަންވާނެ.\nComment by އަހުމަދު — October 25, 2008 @ 4:58 am\nކޮންމެޔަކަސް މައުމޫނަށް ދެން ނުކުރެވި އޮތީ ކޮންކަމެއްބާވައެވެ.\nޓައިރެންޓެއްގެ ލަގަބު ހޯއްދަވައިފިއެވެ. ތިރީސް އަހަރުވަންދެން މިޤައުމަށްދެފަރާތުން ރޭޕްކުރައްވައިފިއެވެ.\nޤައުމު މިޙާލަތަށްގެނުވީ އަންނިޔެއްނޫނެވެ. ހަމަ މައުމޫނުގެ ދޯހަޅި ޚިޔާނާތްތެރި ސަރުކާރެވެ. އިއްޔެއަކު މިޔަދަކުނޫނެވެ. މިފެންނަނި ވޭތުވެދިޔަ ތިރީސްއަހަރުގެ ނަތީޖާއެވެ.ސަރުކާރުގެ ޚަޒާނާއިންނާ ރައްޔިތުންގެފައިސާއިން އިންތިހާޔަށް ވައްކަން ކުރެއްވުމުގެ ނަތީޖާއެވެ. އަދިވެސް އެއުޅުއްވަނީ މިކަންތައްގަނޑު އިތުރުފަސް އަހަރަކަށް ގެންދެވުމުގެ ބޭނުމުގައެވެ. ނަމަވެސް މިކަން ކުރެއްވޭނީ އަޅުގަނޑުމެން ރައްޔިތުން އޭނަޔަށް ފުރުސަތު ދީފިނަމައެވެ.\nމިފުރުސަތު ނުދެއްވުމަށް ދިވެހިރައްޔިތުންނަށް އިންޒާރުކުރަމެވެ.\nComment by މުސާ ހުސޭން — October 25, 2008 @ 6:04 am\nައަޅުގަނޑާއެކު އަންނިއަށް ވޯޓުލުމަށް ތިބިއެންމެން މަޑުކުރަމުންދަނީ އަންނިގެ ބަހަކަށް. މީޑިޔާައަށް ފިއްލަވައިގެން ނޫޅުއްވާ!\nComment by Aeed — October 25, 2008 @ 8:28 am\nދިވެހި ރައްޔިތުން ނިދިން ހޭލަންވެއްޖެ އެވެ. އަޅުގަޑުމެން ނަށް އަދުލު އިންސާފުން ކަންކަން ނިންމުން މި ވަނީ މި ޚުދުމުޚުތާރު ވެރިޔާ މައުމޫން ހުރަސްއަޅާ އަޅުގަޑުމެންނީ ޤާނޫން އަސާސީ އާއި ޤާނޫން ތަކަށް ހުރުމަތްތެރި ކޮށް ނުހިތާ ބަޔަކަށް ހެދުމަށް މަސައްކަތް ކޮށް އެ އާދަ ދިވެހި ލޮބުވެތި ރައްޔިތުންގެ ހިތްތަކުގައި އަށަގަނުވާފައެވެ. ވީ އިރު އަޅުގަޑު މެން މިއަދު އަޒުމް ކަޑައަޅަންވީ މި އަނިޔާވެރި މީ ހާ ޤާނޫނީ ހަމަތަކުގެ މަތިން ޤާނޫން އަސާސީގެ ރޫޙުގައި ވެރިކަމަށް ކުރިމަތި ލެވޭގޮތް ބަޔާން ކުރެވިފައިވާ އުސޫލާއެއްގޮތަށް ދުރުކުރުމެވެ. އެކަކަށް ވިދިވިދިގެން ދެ ދައުރު ނުވަތަ އެނޫންވެސްގޮތަކަށް ވެރިކަމަށް ކުރިމަތި ނުލެވޭ ގޮތަށް ދިވެހި ޖުމްހޫރިއްޔާގެ ޤާނޫން އަސާސީގައި ބަޔާން ކުރެވިފައި ވާތީވެ، ޙުއްބުލް ވަތަންގެ ރޫޙުގައި ވަތަން އެދޭގޮތަށް ވޯޓުދީ މުޙަންމަދު ނަޝީދު ހޮވުން ނޫން އެހެންގޮތެއް މިދާރަކު ނެތެވެ. އާދެ! މި މަތިވެރި ޤައުމީ ވާޖިބުގެ ޙުކުމް އިއްވުމަށް ދިވެހި އެންމެހާ ލޮބުވެތި ރައްޔިތުންނަށް އިލްތިމާސް ކުރަމުއެވެ. އޭރުން ދިވެހިންނަކީ އިންސާފުކުރާ އިންސާފަށް ލޯބިކުރާ ބައެއްކަން މުޅިދުނިޔެ އަށް ވެސް ހާމަ ކުރެވޭނެ އެވެ. ޙޭލާށެވެ. ނިދިން ހޭލާށެވެ. ތަޙުޒީބީ ބަޔަކަށް ވާށެވެ. އިންސާފަށް ލޯބި ކުރާބަޔަކަށް ވާނެ ކަން ޔަޤީންނެވެ.\nComment by Venfunna 1990 — October 25, 2008 @ 10:14 am\nތިޔަ ބުނާ “ހިރިގާ ޒާހިރުގެ ދަރި “އަޒްލާން ޒާހިރު” އަކީ މަޖީދިއްޔާ ސްކޫލުގައި “ސަޓަނިޒަމް” ނުވަތަ ޝައިތާން އަށް އަޅުކަން ކުރުމުގެ ރޫޙެއް ފަތުރަމުންދާ ދަރިވަރެއް. މައުމޫން ގެ ޕްރޮކްސީ، ޒާހިރު ހުސޭން ބުނެގެން ހަވީރުގެ ރިޕޯޓަރ އަކަށް އުޅެމުން، މާ މޮޅު މީހަކަށް ވެގެން ސުޥާލް ކުރަމުން ދާއިރު، އަމިއްލަ ދަރި އިސްލާހު ކުރަންވީނު ފުރަތަމަ. ތިމާގެ މައްޗަށް އެކަން މާ ހެޔޮކަން ބޮޑު ވެގެންވޭ، ..މާތް ﷲ ދިވެހިންނަށް ހެޔޮވިސްނުން ދެއްވާށި…އާމީން..\nComment by Anonymous — October 25, 2008 @ 2:35 pm\nމައުމޫނު ބުނާނެ އަންނިގެ އެއްވެސް ތަޖްރިބާއެއް ނެތޭ. ބަލަ 30 އަހަރު ވަންދެން އޭން ވެރިކަމުގަ ވަކިހިއްޕައިގެން ހުރީމަ އެހެންމީހުނަށް ތަޖްރިބާ ލިބޭތަ؟ އަބަދުވެސް ވެރިކަމުގައި ހުންނަންވާނީ އޭނަ އެއްނު ތަޖްރިބާ އެހެންމީހުންގެ ނެތިއްޔާ. ބަލަ ކޮއްކޯފުޅަށް ޓުއަރިޒަމް މިނިސްޓަރުކަން ދޭން މިނިސްޓްރީއިން ބޭރުކުރި ޑރ. މަޢުޞޫމުގެ ހުރީ އެނާޖީ މިނިސްޓްރީ ހިންގުމުގެ ކޮން ތަޖްރިބާ އަކާ ތަޢުލީމެއްތޯ؟ މައުމޫނުމިހާރު ޤަބޫލުކުރަންޖެހެނީ ކޮއްކޯފުޅޫ ޔާމިން ބުނާ އެއްޗެއް. އެކަމަކު ބާރުލާފަ ކެމްޕޭނުގަ އެބަ ބުނޭދޯ ތިމަންނަގެ މައްޗަށް ބާރު ފޯރުވޭ މީހަކު ނުކުންނާނެއޭ. ހަމަ ރީކޯ މޫސަ ބުނާހެން ނިވާފަތްގަނަޑަކަށް މުސްކުޅިބޭބެ ބަހައްޓައިގެން ޔާމިން އެހުންނަނީއެއްނު ފިލާ. އަހަރުމެން ބޭނުންވަނީ އެހެން މީހަކަށް ފުރުޞަތު ދީގެން މަޢުމޫނަށް ވުރަށް މޮޅަށް ވެރިކަން ހިންގިދާނެކަން ސާބިތުކޮށްދޭނެ ވެރިއަކަށް ފުރުޞަތުދޭން.\nComment by Anonymous — October 26, 2008 @ 2:34 pm\n© 2008 Wathan Edhey Gothah – MDP, Maldives.


ކަސްޓަމްސް، އެމްޓީސީސީ، ސްޓެލްކޯ އަދި އެމްޑަބްލިޔުއެސްސީ ކުއާޓާއަށް – Haftha\nThu,2April, 2020, 1:49 am\nއިންޓަ އޮފީސް ބިލިއާޑް މުބާރާތުގައި އެމްޓީސީސީ އާއި އެމްޑަބްލިޔުއެސްސީ ބައްދަލުކުރި މެޗުގެ ތެރެއިން -- ފޮޓޯ: އެމްޕީބީއ\nއެމްޕީބީއޭ ކްލަބު ހައުސްގައި ރޭ ކުޅުނު މެޗުތަކަށް ބަލައިލާއިރު، އެމްއޭސީއެލުން ވަނީ ސީދާ ތިން ގޭމުން އެމްއެންޑީއެފް ބަލިކޮށްފައެވެ. ޓީއެމްއޭއާ ދެކޮޅަށް ކުޅުނު މެޗުން ކަސްޓަމްސް މޮޅުވީ 2-1 ގޭމުންނެވެ. އެމްޑަބްލިޔުއެސްސީ އަތުން 2-1 ގޭމުން އެމްޓީސީސީ މޮޅުވި އިރު، އެމްޕީއެލުން ވަނީ 2-1 ގޭމުން ފެނަކަ ބަލިކޮށްފައެވެ.\n“ގްރޫޕު އޭ” އިން ކަސްޓަމްސްއާއެކު މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އާއި އެމްއެންޑީއެފުން ވެސް ވަނީ ކުއާޓާގެ ޖާގައެއް ކަށަވަރުކޮށްފައެވެ. އެ ގްރޫޕުން ކުއާޓާގެ ފަހު ޖާގަ ކަށަވަރުކުރުމުގެ ފުރުސަތު ޕޮލިސް ކްލަބާއި މޯލްޑިވްސް އިސްލާމިކް ބޭންކް (އެމްއައިބީ)އަށް އެބައޮތެވެ. އެ ގްރޫޕުން ކުއާޓާގެ ފަހު ޖާގަ ހޯދާ ޓީމު ކަށަވަރުވާނީ މިރޭ ޕޮލިހާއި އެމްއައިބީ ބައްދަލުކުރާ މެޗަށްފަހުއެވެ. އެ ގްރޫޕުގައި ހިމެނޭ ޓީއެމްއޭއަށް ވަނީ ކުއާޓާއަށް ދަތުރުކުރުމުގެ ފުރުސަތު ގެއްލިފައެވެ.\n“ގްރޫޕު ބީ” އިން ކުއާޓާގެ ޖާގަތައް ހޯދި ހަތަރު ޓީމު ވެސް މިހާރު ވަނީ ކަށަވަރުވެފައެވެ. އެއީ މޯލްޑިވްސް ޕޯޓްސް ލިމިޓެޑް (އެމްޕީއެލް) އާއި އެމްޓީސީސީ އާއި ސްޓެލްކޯ އަދި އެމްޑަބްލިޔުއެސްސީއެވެ. އެ ގްރޫޕުން ކުއާޓާގެ ޖާގައެއް ލިބިފައިނުވަނީ ފެނަކަ އާއި ރައީސް އޮފީހެވެ.


Pickup eh gai cycle akun jehi 17 aharuge kujjaku serious haalathugai | Mihaaru\nޕިކަޕެއްގައި ސައިކަލަކުން ޖެހި 17 އަހަރުގެ ކުއްޖަކު ސީރިއަސް ހާލަތުގައި\nޕާކްކޮށްފައި އޮތް ޕިކަޕުގައި ސައިކަލެއް ޖެހި ސައިކަލް ފުނޑުފުނޑުވެފައި--\n19 ޖެނުއަރީ 2019 - 10:31\nމާރުކޭޓް ސަރަހައްދުގައި މިއަދު ހެނދުނު ހިނގި އެކްސިޑެންޓެއްގައި 17 އަހަރުގެ ކުއްޖަކަށް އަނިޔާވެއްޖެ އެވެ.\nފުލުހުން ބުނިގޮތުގައި އެ އެކްސިޑެންޓު ހިނގީ ޕާކުކޮށްފައި އޮތް ޕިކަޕެއްގައި ސައިކަލަކުން ޖެހިގެންނެވެ. ބާރު ސްޕީޑުގައި ދުއްވި ކަމަށް ބެލެވޭ ސައިކަލްގައި އިނީ އަނިޔާވި ކުއްޖާ އެކަންޏެވެ.\nއައިޖީއެމްއެޗުގައި ފަރުވާ ދެމުން އަންނަ އެ ކުއްޖާގެ ހާލު ސީރިއަސް ކަމަށް ފުލުހުން ބުންޏެވެ.\n"ކުއްޖާގެ ހާލު ކްރިޓިކަލް ކަމަށް ހޮސްޕިޓަލުން މައުލޫމާތު ދޭ،" ފުލުހުން ބުންޏެވެ.\nހޮސްޕިޓަލުގެ ބަހެއް ނުލިބޭތީ އަނިޔާގެ ތަފްސީލެއް ނުލިބުނެވެ.\nމުދަލާ އެކު ޕާކްކޮށްފައި އޮތް ބޮޑު ޕިކަޕުގައި ޖެހުނު އެއާބްލޭޑް ސައިކަލްގެ ހުންގާނު ވަނީ ފުނޑުފުނޑުވެފަ އެވެ.\nމިދިޔަ ހަފްތާގައި ވެސް މާލޭގައި ނުރައްކާތެރި އެކްސިޑެންޓެއް ހިނގި އެވެ. އެ އެކްސިޑެންޓުގައި ޒުވާނަކަށް އަނިޔާވީ އިންޑަސްޓްރިއަލް ޒޯންގައި ޕާކްކޮށްފައި އޮތް ޓެކްސީއެއްގައި ސައިކަލަކުން ޖެހިގެނެވެ.\nމަސް މާރުކޭޓް ފުލުހުން މަގުމަތީގެ އެކްސިޑެންޓް\n33 ކޮމެންޓް, 104 ރިއެކްޝަންސް\nމިގައުމުގަ ފުލުފުލުގަ މަރުތަކާ އަނިޔާވެރި އެތަށްކަމެއް ވަމުންމިއޮއްދަނީ ހޭވެސް އަހާލާނެމީކުނެތް..\nހެއްވާ ކަމަކީ ނުގަވައިދުން އެކްސިޑެންޓް ވުމުން ވެސް އާސަންދަ، ވަޅި ހިފާގެން ވަޅި ޖަހން ދުވާ މީހުންނަށް އަނިޔާ ވިޔަސް އާސަންދަ\nއިންސަނިއްޔަތުކަމަކީ އޮންނަ ކަމެއް. ކިތަންމެ ނުލަފާ މީހަކަށްވިޔަސް އިންސާނަކަށްވީތީ ކުރަންޖެހޭ ކަންތައްތަކެއްވޭ!\nމުދާއަރުވާފަ މަގުމެދުގައި ޕާކުކޮށްފައި އެއޮށް ފެންނަ ބޮޑު ޕިކަޕް ކުއްވެރިއެއްނުވޭ. އަޖައިބެއް. އެކުއްޖާ ބާރަށް ނުދުއްވައެކޭ ނޫން. މަގުމަތީގައި ހުރިހާ ބަޔަކުވެސް އުޅެންވާނީ ގަވާއިދަށް. ބާޒާރުމަތީގައި އެއޮއް ދަމާ އަތްގާޑިޔާ ފެންނަ ބަޔަކުއުޅޭތަ؟ ދޯންޏަކަށް ދަޅުކޭހެއް ހިފައިގެން ވެސް ދެވެނީ އެ ޓްރޯލީ ނުވަތަ ގާޑިޔާ އަށް ލައިގެން. ރަޖިސްޓްރީ ނަންބަރެއް އެއްޗެއް ހުންނަނީކީ ނޫން. އެއެއްޗެހިތައް ވެސް ޕާކުކުރާނީ ޕޭވްމެންޓްގަ ނޫނީ މަގުމަތީ. ފުލުހުންނިދާފަ.\nތިހުރިހާ ކަމެއް ހައްލުނުރަން ޖެހެނީ ފުލުހުންތަ. ތިމާގެ ޒިންމާއެއް ނޯވޭތަ. އަޖާބުވެއްޖެ ތިބޭފުޅާގެވާހަކަ ހުރިގޮތުން.\nފުލުހުންނަށް މިކުޑަ މާލޭގައި ބާރު ސްޕީޑުގައި ދުއްވަާ ވެހިކަލްތަކާއި އެހެންމީހުންގެ ހިތުގައި ބިރުވެރިކަން އުފެދޭ ގޮތަށް ދުންހޮޅިން އަޑުނެރެގެން ދުއްވާ ސައިކަލުތައް ހުއްޓުވައި ފިޔަވަޅުނޭޅޭ ކަމީ ހިތާމަކުރަންޖެހޭ ކަމެކެވެ.\nއެހެންމީހެއްގެ ފުރާނައަށް ގެއްލުމެއް ނުލިބުނީ ނަސީބެއް. ތިފާޑަށް ސައިކަލް ދުއްވާ މީހުންނާއި މެދު ހަރުކަށި ފިޔަވަޅު އަޅަން ޖެހޭ.\nހުރިހާވެސް މައްސަލައަކީ ފުލުހުންގެ ބާޖިބް އަދާކުރުމުގައި ފަސްޖެހުން. ބްރިޖް ސަރަޙައްދުގައި އަބަދު ފުލުހުންތިބޭއިރު, ފީނޯ ސައިކަލްގައި ކުޑަކުދިން ބެލްޓް ނާޅުވާ ކޮޅަށް ބަހައްޓައިގެން ބާރަށްދާއިރުވެސް އަޅަނުލާ. ހެސްކިޔާފަ ބާރަށް ދުއްވާ މީހުންނާއިމެދުވެސް ފިޔަވަޅުނާޅާ. ޤައުމެއްގެ ރައްޔިތުންގެ އަޚްލާގާއި އަމަލްހުންނަގޮތް ވަރަށް ރަނގަޅަށް ދައްކުވައިދޭ އެއްޗަކަށް މަގުމަތީގެ ޑިސިޕްލިންވާއިރު, ދިވެހިންނަށް ލިބޭނީ ހަމަ ބޮޅެއް.\nބުރިޖުބަލަހައްޓަން ފުލުހަކު އިންނާނެ އެއަރކޯންކުރި ކުޑަ ފޮށްޓެއްގަ ޔޫޓިއުބުން ޓްރެފިކް ކޮންޓްރޯލް ކުރަން ދަސްކުރަން. ދެން ރަށުތެރޭ މަގުމަތީ އެތަންމިތާ ކޯން ބަހައްޓާފަ ފީތާ ދަމާފަ ގޮސް އެމީހުން ތިބޭނީ ކޮފީމޭޒުދޮށު ސަރުކާރު ބަދަލުވާ ދުވަހެއްގެ އިންތިޒާރުގަ. އެއްކަމެއް ވެސް ރަނގަޅެއްނުވޭ.\n[ގޯހީ ހެލްމެޓް އެޅުމުގެ އުސޫލެއް ނެތީމާ! ގޯހީ މިކަމަށް ސަރުކާރުން އިސްނުނެގީމާ!]........... އަޅުގަނޑު މިކަމުގައި ވަރަށް ބޮޑައް ސަރުކާރު ކުއްވެރިކުރަން، ސަބަބަކީ ގައުމެއްވިއްޔާ ރައްޔިތުންނަށް އޮންނަ ރައްކާތެރިކަން ހާއްސަކޮށް މިކަމުގައި ނެތުން. މިއީ ބާރައް ދުއްވާމީހާގެ ހަމައެކަނި ކުށަކައް ނޫން ހަދަންވީކީ. ހެލްމެޓް އެކްސްކިއުޒުކޮށްގެންް ތިބިހާހިނދު ރައްޔިތުންނަކަށް ސަލާމަތެއްނެތް.\nމާލޭގައި ނުކަތާ ވަރށް އުޅަދު ގިނަ، މާލޭގައި އިތުރު އުޅަނދު ރަޖިސްޓްރީ ނުކޮށްދޭންވީ.\nބޯބުރާންތި އަށް ޖަވާބު\nހެލްލެމެޓުން ބާރަށް ދުއްވުން ހުއްޓޭ؟ މައްސަލައަކީ ގަވާއިދުތައް ތަންފީޒު ނުކުރެވުން. އެއްކަމެއް ދެ ކަމެއްގައެއް ނޫން. އަސްލު މައްސަލަ ބާއްވާފަ ކޮންމެވެސް އެހެން ކަމެއް މިނެގެނީ.\nއެއޮތްދާ ބާރުމިނަކުން މަށަށް ހީވަނީ ސުވަރުގޭގެ ދޮރު ބަންދުކުރާތީ ދާހެން. އާ އެހެންޏާފަހެ ހާދަ މުހިއްމު ވީމަތާ އެހާ ބާރަށް ދާނީ.\nބާރަށް ދުއްވާ މީހުން ހިފަހައްޓާ ބޮޑު އަދަދަކުން ޖޫރިމަނާ ކުރަންވީ. ޖޫރިމަނާ ދައްކަންދެން ސައިކަލު ޓޯކޮށްފަ ބައިންދާ ގޮތަށް\nތިހާދިސާގަ ކުށެއްނެތް މީހަކަށް އަނިޔާ ނުވިކަމަށްޓަކާ އުފާކުރަން.


ހިތާނުކުރުން | ތުއްތުދަރިފުޅު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ތުއްތުދަރިފުޅު ހިތާނުކުރުން\nޚިތާނުކުރުމަކީ ޒަކަރުގެ ކުރީކޮޅުގައި އިންނަ ހަންކޮޅު ބުރިކޮށްލައި ވަކިކޮށްލުމެވެ. މިއީ ޖިންސީ ގުޅުމުގެ ޒަރީއާއިން ގައިން ގަޔަށް އަރާ ބަލިތައް ފެތުރުމުގެ ފުރުޞަތު ކުޑަކުރާ ކަމެކެވެ. އަދި ކުޑަކަމުދާ ނިޒަމަށް ޖެހޭ ބަލިތައް މަދުކުރާ ކަމެކެވެ. އަދި މިއީ މުސްލިމު ހުރިހާ ފިރިހެނުން ކުރަން ޖެހޭ ކަމެކެވެ. ނަމަވެސް ހިތާނު ކުރަނީ ހަމައެކަނި މުސްލިމުން އެކަންޏެއް ނޫނެވެ.\nމިއީ މުސްލިމުން ނޫނަސް ހުރިހާ ތަނެއްގައި ކުރާ ކަމެކެވެ. ހާއްސަކޮށް ތަރައްގީވެފައިވާ ގައުމުތަކުގައި މިކަންތައް ކުރުން ގިނައެވެ. އެމެރިކާގައި ގާތްގަޑަކަށް %60 ފިރިހެނުން ހިތާނު ކުރެއެވެ. އަދި މިއީ ދުވަހެއް ދުވަހަކަށް އިތުރު ވަމުން އަންނަ ކަމެކެވެ.\nޚިތާނުކުރަން އެންމެ ރަނގަޅީ ކޮންއިރަކު؟\nޚިތާނުކުރުން ރަނގަޅީ ކުރެވެން އޮތް އެންމެ އަވަހަކަށް ކުރުމެވެ. ދަރިފުޅު ވިހެއުމަށްފަހު ހޮސްޕިޓަލުން ގެއަށް ގެނައުމުގެ ކުރިން ހިތާނު ކުރުމަކީ އެންމެ ރަނގަޅު ގޮތެވެ. ބޮޑަށް ރަނގަޅީ ވިހާތާ 24 ގަޑިއިރު ފަހުން ނުވަތަ މަދު ދުވަސް ކޮޅެއްގެ ތެރޭގައި ކުރުމެވެ. އެއީ މިފަދަ ހާލަތުގައި ދަރިފުޅަށް ލިބޭ ގެއްލުން ވަރަށް ކުޑަވާނެއެވެ. އަދި ތަދުވުންވެސް ވަރަށް ކުޑަވާނެއެވެ. ނުވަތަ އެއްގޮތަކަށްވެސް ތަދެއް ނުވާނެއެވެ. ވުމާއެކު ހިތާނުކުރުން ލަސްކުރުމަކީ ރަނގަޅުކަމެއް ނޫނެވެ. އެއީ މިއީ ދަރިފުޅަށް ލިބޭ ގެއްލުން ބޮޑުވުމުގެ އިތުރުން ވަރަށް ބޮޑަށް ތަދުވާނެ ކަމެކެވެ. ވުމާއެކު ތަދާއި ގެއްލުމާއި ނުލައި ފަސޭހަކަމާއި އެކު ކުރެވެން އޮއްވާ މިކަން ލަސްކޮށް ދަރިފުޅަށް ތަދުކުރުވައި ގެއލުންވާފަދަ ގޮތަކަށް ކަންތައް ކުރުމަކީ ރަނގަޅު ގޮތަކަށް ނުވާނެއެވެ. ވުމާއެކު ޒަމާނުއްސުރެ ދިވެހިންގެ ތެރޭގައި ހިތާނު ކުރަމުން އަންނަ ލާއިންސާނީ ގޮތަކީ މިހާރު ބަދަލުކުރަން ޖެހިފައިވާ ކަމެކެވެ.


ކޯވިޑާއި ގުޅިގެން އަޅާފައިވާ ފިޔަވަޅުތަކަށް ބޮޑެތި ބަދަލުތަކެއް! | Sandhaanu\nކޯވިޑާއި ގުޅިގެން އަޅާފައިވާ ފިޔަވަޅުތަކަށް ބޮޑެތި ބަދަލުތަކެއް!\nކޯވިޑް19 އާއި ގުޅިގެން ސަރުކާރުން އަޅާފައިވާ ފިޔަވަޅުތަކަށް ލުއިތަކެއްދީ، އައު އުސޫލުތައް ހެލްތް ޕްރޮޓެކްޝަން އެޖެންސީއިން ޢާއްމު ކޮށްފިއެވެ.\nމިފަހަރު ދިން ލުއިތަކުގެ ތެރެއިން އެންމެ ފާހަގަ ކޮށްލެވޭ އެއް ކަމަކީ ބޭރުގައި އުޅުން މަނާ ވަގުތު ރޭގަނޑު 11 އިން ފަތިހު4އަކަށް ބަދަލުކުރުމެވެ. މިއާއިއެކު ރޭގަނޑު 11 އާއި ހަމަޔަށް ވެހިކަލް ދުއްވުންވެސް ހުއްދަ ވާނެއެވެ.\nއެޗްޕީއޭއިން ނެރުނު މި ބަޔާނުގައި ވާގޮތުން ކެފޭ ރެސްޓޯރެންޓްތަކުގެ ޚިދުމަތް ދެވޭ ގަޑިތަކަށްވެސް މިވަނީ ބަދަލުތަކެއް ގެނެސްފައެވެ. އެގޮތުން މިފަދަ ތަންތަން ހިންގުން މަނާ ގަޑިއަކީ ރޭގަނޑު 10:30 އިން ފަތިހު5އަކަށެވެ. މިއީ ވިޔަފާރިވެރިންނަށް ލިބުނު އުފާވެރި ޚަބަރެކެވެ.\nރާއްޖެއިން މިހާތަނަށް ކޯވިޑް19 އަށް 11،000 އަށް ވުރެން ގިނަ މީހުން ފައްސިވެފައިވާއިރު، މިހާރުވެސް 1000އަށް ވުރެން ގިނަ މީހުން މިބަލި ތަޙައްމަލު ކުރަމުން އެބަގެންދެއެވެ.


Handhaanthah hifaigen Kaashidhoo Vevah!\nކާށިދޫގައި އޮތް ވެވުގެ ބައެއް ހަނދާންތަކާއި ތާރީހުތައް ކިޔައިދޭ ވިޑިއޯ އިންޓަވިއުއެއް | އަވަސް\nކާށިދޫގައި މުއްސަނދީ ދަނޑުބިންތައް އެކަންޏެއް ނޫނެވެ. މި ގުޅިފައިވާ ފޯކްލޯރްތައް ވަރަށް ވެސް އެހާ މުއްސަންޖެވެ. ތާރީހާ ގުޅިފައިވާ ވާހަކަތައް ގިނަވެފައި ކާށިދޫ ކަނޑުހާ ފުނެވެ. ކާށިދޫ ކަނޑާއި ކާށިދޫ ކުޑަ ކަނޑާއި ކާށިދޫ ތަރާގަނޑާއި ކުރުހިންނައާ ކާށިދޫގެ އަރާމަގު ދޮން ކަމަނައާ ދޮންއަހުމަދުގެ ވާހަކަ މަޝްހޫރެވެ. އެކަމަކު އިހުގައި ކާށީދޫއަށް ހާއްސަ އެންމެ މަޝްހުރު އެއް ވާހަކައަކީ މިރަށުގެ ވެވުގެ ވާހަަކަ އެވެ. ކާށިދޫއާ ގުޅިފައިވާ ތާރީހީ މި ވެވަކީ މިހާރު މި ރަށުގެ ސްކޫލް ކަންމައްޗަށް މިހިރަ "އަނބުގަސްދޮށު" ގޭގައި މާ އިހު ޒަމާނެއްގައި ހުރި މާ ސިންގާ ބޮޑު ފެންގަނޑެކެވެ. މުޅި ރާއްޖޭގައި ވެސް އޮތް އެންމެ ބޮޑު ވެވަކީ ކާށީދޫ ވެވު ކަމަށް ބުނެވެ އެވެ.\nއެއީ ވަރަށް ބޮޑު ވެވެއް! ހުންނާނީ ދެކޮޅުގަ ދެ ހަރުފަތްބަރި. އަޅުގަނޑުމެން ކިޔާނީ ދޫނި ހަރުފަތް. ދޫނިފަތް ކިޔާނީ... ތިރިއަށް ފޭބޭ ސިޑިތަކެއް އެ ދެން. އިހުގައި ކިޔަނީ ދޫނިފަތް... މިހާރު ކިޔާނީ ސިޑި، އެހެންނޫންތޯ ދިހަ ދިހަ ވަރަކަށް ގަނަޑު ހަރުފަތް ހުންނާނެ ފަރާތަކުން، އެއީ އެފަރާތަށް ހަރުފަތެއް! މިފަރާތަށް ހަރުފަތެއް! ދެން ފެން ވަރާލަން މީހުން ގޮސް އެރޭނެ. އަނެއްކާ ބީރައްޓެހިން ވެސް ކާށީދޫ ވެވަށް އެރެން އަންނާނެ، މަހަށް ދާ މީހުން ވެސް އަންނާނެ\nއިބްރާހިމް އަހުމަދު | ކާށިދޫ\nވެވެކީ މީހުން ފެންވަރަށް އެރި އުޅުމަށް ދޫނިފަތްލައި ތިލަވަތް ގާ އަޅައި ކައިރިވެސް ހަދާފައި އޮންނަ ފެންގަނޑެކެވެ. މިހާރު ގޮތަކަށް ކިޔަންޏާ އެއީ ޕަބްލިކް ސުވިމިނ ޕޫލެކޭ ކިއިދާނެ އެވެ. މިފެންގަނޑަށް ހުންނަނީ ދޫނިފަތް ލާފައޭ ބުނަނީ ފެންގަނޑަށް ފައިބާށާއި އެރެން ދެ ފަރާތުން ފުޅަލަށް ހިރިގަލުން ހަދާފައި އޮންނަ ހަރުފަތް ބަރިއަށެވެ.\nމީގެ ޒަމާންތަކެއް ކުރިން މި ރަށުގެ މިތާނގައި ވެވެއް އޮތް ކަމާއި އެ ވެވު ފަސް އަޅާ ވަޅުލި ވާހަކަތަކެއް މި ރަށުގެ މީހުން އެކި ގޮތް ގޮތަށް ކިޔައިދެ އެވެ. މިހާރު މިއޮތް ކާށިދޫގެ އާބާދީގައި އެ ވެވު ހަމަ ލޮލަށް ދުށް، އެ ނަސީބު ލިބުނު އެކަކީ މިހާރު އުމުރުން އައްޑިހަ އަހަރަށް ވުރެ ދުވަސް ވެފައިވާ މި ރަށު ބޮއިގަސްދޮށުގޭ އިބްރާހިމް އަހުމަދެވެ. މިރަށު އެންމެން ކަހަލަ ގޮތަކަށް ކިޔައި އުޅޭ އިބްރާހިމްބެ އެވެ. ވެވަށް އެރި އުޅުނު ޒަމާނާއި ފަސް އަޅާ ބިމު އަޑީ ވެވު ވަޅުލި އިރު މަންޒަރު އޭނާއަށް ވަނީ ފެނިފައެވެ. އެ ނޫނަސް އެފަދަ ބައެއް އިސް ރަށްވެހީން މި ރަށުގައި އަދި ހެޔޮހާލުގައި އެބަތިއްބެވެ.\nއިބްރާހިމްބެއަކީ އޭނާގެ ޅަފުރާގައި ވެވަށް އެރި ވެވުގެ ފެންގަނޑުގެ ތެރޭގައި ބަކަތަޅައި އުޅެމުން ބޮޑުވި ކުއްޖެކޭ އޭނާއަށް ބުނެވިދާނެ އެވެ.\n"އެ ވެވު ދޯ؟!" ވެވުގެ ވާހަކައިން ހަނދާންހުރި ބައި ފަށަމުން އޭނާ ބުނެލި އެވެ. އެ ވާހަކަ ދައްކަން އިިބްރާހިމްބެއަށް ނިއުޅާލަން ޖެހުނީ މާޒީގެ އެތައް އެތައް އަހަރެއްގެ ދުރަށް އޮބާފާއިވާ ހަނދާނުގެ ފީތާއެކެވެ. އޭނާގެ އެންމެ ޅަ ދުވަސްވަރު އުޅުނު ގޮތް އަލުން ސިފަކޮށްލައިދޭން ޖެހުނީ އެވެ.\n"އެއީ ވަރަށް ބޮޑު ވެވެއް! ހުންނާނީ ދެކޮޅުގަ ދެ ހަރުފަތްބަރި. އަޅުގަނޑުމެން ކިޔާނީ ދޫނި ހަރުފަތް. ދޫނިފަތް ކިޔާނީ... ތިރިއަށް ފޭބޭ ސިޑިތަކެއް އެ ދެން. އިހުގައި ކިޔަނީ ދޫނިފަތް... މިހާރު ކިޔާނީ ސިޑި، އެހެންނޫންތޯ ދިހަ ދިހަ ވަރަކަށް ގަނަޑު ހަރުފަތް ހުންނާނެ ފަރާތަކުން، އެއީ އެފަރާތަށް ހަރުފަތެއް! މިފަރާތަށް ހަރުފަތެއް! ދެން ފެން ވަރާލަން މީހުން ގޮސް އެރޭނެ. އަނެއްކާ ބީރައްޓެހިން ވެސް ކާށީދޫ ވެވަށް އެރެން އަންނާނެ، މަހަށް ދާ މީހުން ވެސް އަންނާނެ. މަހަށް ދާ މީހުން ވެސް އަންނާނެ" ހަނދާންތައް އާވުމުން އިބްރާހިމްބެއަށް ހީވީ ދޫނިފަތުން ވެވެގުތެރެއަށް ފޭބެމުން ދިޔަ ހެނެވެ.\nއިބްރާހިމްބެ އަވަސް އަށް އިންޓަވިއު ދެނީ --\nއިބްރާހިމްބެގެ ވާހަކައިގައި އެންމެ ފުރަތަމަ ވެވު ސިފަކޮށް ދިނެވެ. އޭނާ ބުނާ ގޮތުގައި ހިރިގަލުން ހަދާފައި ހުރި އެ ވެވުގެ ދެފަރާތުގައި ހުރި ދެ ހަރުފަތްބަރިން ފަށައިގެން އެ ވެވުން ފެންވެރުމަށް ވެވަށް އެރެން ރަށްރަށުގެ މީހުންނާއި ބީރައްޓެހިން އައިސް އަބަދުވެސް އޮންނަނީ ފުރިފަ އެވެ.\n"އަޅުގަނޑު އެންމެ ކުޑަކުޑަ އިރުވެސް ވެވަށް އެރި އުޅުނިން!" އޭނާ ބުންޏެވެ.\nއޭނާ ބުނި ގޮތުގައި އެންމެން އެރި ފެންވަރާ ފެންޖަހާ އުޅުނު އެ ވެވަކީ ވަޅު ދިޔަ ހިއްކާ ސާފު ކުރާ ގޮތަށް ސާފުކޮށް ހިއްކާ ވެސް އުޅުނު ބޮޑު ވެވެކެވެ. ބަލަހައްޓާ މީހުނާއި ސާފު ކުރާ މީހުން ވެސް އޭރު ތިބެ އެވެ. ވެވު ހިއްކާލާ ރީތި ކޮށްލާފައު ދެން ކަރުތާފެނަށް ފެން އަރުވާލާފައި އޮންނަ އިރު "ތިނޯހެއް ވެއްޓުނަސް" މަތީގައި ތިބެފައި ބަލާއިރު ފެންނާނެ ކަމަށް އިބްރާހިމްބެ ބުނެ އެވެ. އޭނާ އެހެން ބުނަނީ ދޮވެ ހިއްކާލައި އަލުން ފެން އެރުމުން އޮންނަ ފެންފަނޑުގެ ސާފުކަން ސިފަކޮށްދޭށެވެ.\n"ދިޔަ ހިއްކާލާފައި އޮންނަ އިރު ހަތަރު ކަނުގައި ހުންނާނެ ހަތަރު އުނގުރި، ދިޔަ ހިއްކާނީ ރައްޔިތުންނަށް ގޮވާލައިގެން. ދިޔަ ހިއްކާކަށް އޭރު ޕަމްޕެއް ނުހުރޭ... އޭރު އަޅުގަނޑު ވަރަށް ކުޑަ... އަޅުގަނޑުމެންގެ ބައްޕަމެން ގެންގުޅޭނެ ޑަބިޔާ، މިހާރު މި ހުންނަ ބިސްކޯދު ޑަބިޔާ، އޭރު ކިޔާނީ ތެޔޮ ނާޅި ޑަބިޔާ! ދެން އޭގެ ޑަބިޔަލުގައި ދަނޑި ބަދެލާނީ ... އެތަނުން އޮންނާނެ ބޮޑު ކޯރެއް ކޮނެފައި! އެ ކޯރު އޮންނާނީ މިހާރު މި ރަށުގެ ބެންކު ކައިރިން ގޮސް މޫދަށް ކަނޑާފައި،" އޭނާ ކިޔައިދިނެވެ.\n"ދެން އެ ހިސާބަކަށް ނާންނާނެ އެ ކޯރެއް އޭރު މިސްކިތާ ހަމައަށް އަންނާނީ އެ ކޯރު، މޫދު އޮންނާތީ. މިހާރު ކޯޓާ ހަމައިގައި މޫދު އޮންނާނީ. ދެން އެ ތަނަށް އައިސް އެ ކޯރު ކަނޑާލާފައި އޮންނާނީ ފުންކޮށް ކޮނެފައި. ދެން ޑަބިޔާ ހިފައިގެން މިތަނަށް އަންނަން މި ހަދާ ގޮތަކީ ބޮޑު ވަޅުގަނޑެއް ވެވު ކައިރީ އޮންނާނެ ކޮނެފައި ރައްޔިތުން، ދެން އެތަނަށް ސައްލި ދަމާލާފައި ގެންނަނީ، ސައްލި ދަމާލުން އެނގޭތަ؟ އެއީ އެކަކު އަތުން އަނެކަކު އަތަށް ފެން ޑަބިޔާ ދޭ ގޮތަށް މީހުންތައް ބަރިއަކަށް ތިބުން،"\nފެން ޑަބިޔާތައް މުޅި ރަށުގެ އެކެއް އަނެއްކެއްގެ އަތުން ދިއްކުރަމުން ގޮސް ވެވުގެ ފެންގަނޑު ހިންދާލަނީ އެވެ. އިބްރާހިމްބެ ބުނި ގޮތުގައި ރަށުގެ ބޮޑެތި މީހުނާއެކު ކުޑަ ކުދިން ވެސް ބައިވެރިވެ އެވެ.\n"އޭގެ ތެރޭގައި އަޅުގަނޑުވެސް ގޮސް އުޅެން! ވެވު ހިއްކާ ދުވަހެއް ވެއްޖިއްޔާ އެހެން ކުދިންނާއެކު އެ ތަނުގައި ސަކަރާތްޖަހާ އުޅެން، ރޯނުގަނޑެއްގައި ގަލެއް އައްސައިގެން ހަދާ ގޮތަކީ ވެވުން ހުސްކުރާ ފެން ޑަބިޔަލުގައި ގެންގޮސް އަޅާލުމުން އެ ފެންގަނޑަށް ގާ ވައްޓާލައި ރޯނުގަނޑު ކޯރުގެ ތެރެއިން ދަމަނީ... އެއިން އުފެދޭ މޮއިގެ ތެރެއިން ފެންގަނޑު ދެމެމުން އަންނާނާނެ، އެކަން ކުދިވެރިންނަށް ކުޅިވަރަކަށްވޭ!"\nކާށިދޫގެ ވެވުން ފެންވަރަން އުތުރާއި ދެކުނުގެ ރަށްރަށުން ވެސް މީހުން އާދެ އެވެ. އިބްރާހިމްބެ ބުނި ގޮތުގައި ރަށްރަށުން އެހެން އަންނަ މީހުން ވެވަށް އެރި، އެތައް އިރެއް ވަންދެން ތިބޭނެ އެވެ. -- ޓޫރިސްޓުން ރިސޯޓްގެ ސްވިމިން ޕޫލްގެ ޑެގް މަތީގައި އަވީލެވިގެން ތިބޭ ގޮތަށެވެ.\nއޭނާ ބުނި ގޮތުގައި ވެވުގެ ފެންގަނޑު ހަޑިވެ ކިލާވެ، މީހުން ވެވާ ދުރަށް ޖެހެން ފެށީ މަހަށް ދާ މީހުން އެއެއް މިއެއް ނުބަލައި ދޯނިފަހަރުގެ ރިޔާތައް ވެވަށް ވައްޓާލައި ދޮންނަން ފެށި ހިސާބުންނެވެ.\n"އާއްމުން އެއްވެ ފެންވަރާ ހެދި މި ތަނުގައި ބޮޑެތި ރިޔާ ފޮތިގަނޑުގަނޑު ދޮވެ ފެންލާން ވުމުން ކިލާ ވާނެއެއް ނޫންތަ؟"\nވެވު މާޒީއާއެކުވެ އޭގެ މައްޗަށް ފަސްލެވި މި ރަށުގެ އަނބުގަސްދޮށުގޭ ބޮޑު ބައެއް މިހުރީ ވެވު އޮތް ތަނުގަ އެވެ. ވެވު އޮތް ކަމަށް އިބްރާހިމްބެ އާއި މިރަށުގެ އެހެން މުސްކުޅިން ބުނާ ސަރަހައްދުގައި ދެ ގެއެއް އެބަހުރެ އެވެ. ވެވު އޮތް ކަމަށް ވަނީ މި ދެގޭ މެދަށްވާ ގޮތަށެވެ. މި ދެ ގެއަކީ ވެސް ވެވުގެ ބައެކެވެ. އެހެންވެ ކާށިދޫ ވެވަކީ އެންމެ ބޮޑެތި ސްވިމިން ޕޫލްތަކާ އެއްވަރުގެ ފެންގަނޑެކެވެ.\nވެވު ހިމެނޭ ދިމާލުގެ ތެރެއިން އެއްގޭގައި މީހުން އުޅެ އެވެ. ދެން ހުރި ގެ ހުރީ ފިހާރައެއް ކަހަލަ ތަނަކަށް ހަދައި ހުހަށެވެ. މީހުން ދިރިއުޅޭ ގޭގައި އުޅޭ މީހުންނަށް އެ ވެވުގެ އިހުސާސް އަދިވެސް ކުރެވޭ ކަމަށް މިރަށުން ވާހަކަ ދެއްކި މީހަކު ބުންޏެވެ.\nމިހާރު ވެވު އޮތް ސަރަހައްދު. މި ސަރަހައްދުގައި މިހާރު ވަނީ ދެ ގެ އަޅާފައި -- ފޮޓޯ: އަވަސް\n"އެތަނުން މީހުން އުޅޭ ގޭގެ މީހުން ބުނޭ އެ ދިމާ ބިމުގެ އަޑިން ފިނި ހެދި، ވަރަށް ފިނިވާ ކަމުގެ އިހުސާސް ކުރެވެއޭ. ބޮޑަށް ބެލެވެނީ ފަސް އަޅާ ވަޅުލި ފަހުން ވެސް އެ ވެވުގެ އަސަރު ހުރީ ކަމަށް. ފެންގަނޑެއް އޮތް ތަނެއް ކަމުން އެގޭ ތަޅުންގަނޑާއި ގާތަށް ފިނި ވެފައި އޮންނަނީ ކަމަށް ބުނަނީ،" މިރަށުގެ މީހަކު ބުންޏެވެ.\nކާށިދޫ ވެވަށް ފަސް އަޅާ ވަޅުލި ކަމަށް މި ރަށުގެ މީހުން ބުނަނީ ރައީސް އިބުރާހީމް ނާސިރުގެ ބޮޑު ވަޒީރު ކަމުގަ އެވެ. އެއީ މަދިރި ގިނަވެ ރަށު ރައްޔިތުންނަށް މަދިރީގެ އުނދަގޫ ޖެހޭތީ ފަސް އަޅާ ބިމު އަޑިއަށް ވަޅުލާން ރައްޔިތުން ބޭނުންވީ އެވެ. ނަމަވެސް ވެވަށް ފަސްލާ ފޮރުވާލީ ނާސިރު ރައީސް ކަމުގައި ހެލްތު މިނިސްޓަރު މޫމިނާ ހަލީމް އަންގަވައިގެން އެ ގޮތަށް އެކަން ކުރަން މަޖުބޫރު ވެގެނެވެ. ފަސްލި އިރު ވެވު މަތީން ބޭރަށް އިންނަ އުސް ގާފޮޅު ފިޔަވައި އެއްވެސް ތަނެއް ހަލާކުކޮށެއް ނުލަ އެވެ.\n"ގާ އޮންނާނީ ކަޅުފަތް ކަނޑާފަ. އެންމެ ވެލި ކޮޅެއްވެސް އެ ހިންމި އަކުން ނާރާނެ. ބައްދާލި އިރު ވެވްގެ އަޑި ހަލާކެއް ނުކުރެ. ވެވުގެ ދެފަރާތް ހުންނާނެ ދޮޅު ފޫޓަށް ނަގާފަ، މި ބުނާ ސިޑި ބަރީގެ ވަށައިގެން ދެ ފޫޓު ދޮޅު ފޫޓު ހުންނާނެ. އެއީ ކުދިން ވެއްޓިދާނެތީ.... ދެން އެ ވެވުގެ އެތެރެއަށް އެބައި ވައްޓާލައި ފޮރުވާލީ ރައްޔިތުން،"\nހިރިގާ ތަޅައިގެން ހަދާފައިވާ މި ވެވަށް ފަސްލައި ބިމުގެ އަޑިއަޑިއަށް ދޫކޮށްލައިފައި ވިޔަސް އެއީ ކާށިދޫގެ މުއްސަނދި ތާރީހެވެ. މިހާރު ކޮނެލިއަސް އެ މުއްސަނދިކަން ދިމާއަށް ފެންނާން އޮންޏާނެ އެވެ.


SunOnline: Smart City: Haluvi internetaa eku dhiriulhumah annaane kurierun!\nސްމާޓް ސިޓީ: ހަލުވި އިންޓަނެޓާއެކު ދިރިއުޅުމަށް އަންނާނެ ކުރިއެރުން!\n08 Jun 2021, 20:14\nއަދުގެ ދުނިޔޭގައި ކުރިއަރާފައިވާ ސިޓީތައް ވާންވާނީ އެތަނެއްގައި ދިރިއުޅޭ ރައްޔިތުންނާއި، ވިޔަފާރިތައް އަދި އެހެނިހެން މުވައްސަސާތަކަށް ލުއި ފަސޭހަކަން ލިއްބައިދޭތަންތަނަށެވެ. ޒަމާނާއެކު ޓެކްނޮލޮޖީއަށް އަންނަ ހަލުވި ބަދަލުތަކާއެކު ސިޓީތަކުގައި ދިރިއުޅޭ އަދި ވިޔަފާރިކުރާ ފަރާތްތަކުން، ޚިދުމަތް ހޯދުމާއި ލިބިގަތުމުގައި ފެންވަރު ރަގަޅު، އަވަސް ޚިދުމަތްތަކަށް ބޭނުންވެއެވެ. މީގެ ތެރޭގައި ސަރުކާރުގެ އެކި ވުޒާރާތަކުންނާއި ޢާންމު ޚިދުމަތް ފޯރުކޮށްދޭ މުwaއްސަސާތައްވެސް ހިމެނެއެވެ.\nއަދުގެ ދުނިޔޭގައި ދިރިއުޅުމުގެ ހުރިހާ ކަމެއްފުއްދުމުގައި އިންޓަނެޓްގެ ޚިދުމަތް މިވަނީ އަސާސީ ބޭނުމަކަށްވެފައެވެ. ނަމަވެސް، މުޖުތަމަޢުގެ ވަކިވަކި ފަރުދުންގެ އެދޭ އެންމެ އެކަށީގެންވާ މިންވަރެއްގައި އަދި އަގެއްގައި މިޚިދުމަތްފޯރުކޮށްދިނުމަށް އެތައް ހުރަސްތަކަކާ ކުރިމަތިލާންޖެހެއެވެ. މީގެ ތެރޭގައި، އިންޓަނެޓްގެ ޚިދުމަތް ފޯރުކޮށްދޭ ފަރާތްތަކުގެ މިލްކުގައިވާ އުމްރާނީ ވަސީލަތްތަކުގެ މަދުމިން ވަކިން ފާހަގަކޮށްލެވެއެވެ.\nސްމާޓް ސިޓީގެ އެންމެ މައިގަނޑު އެއް އަސާސަކީ އިންޓަރނެޓް ފަދަ ޒަމާނީ ޚިދުމަތްތައް ރައްޔިތުންނަށާއި ކުދި އަދި މެދު ފަންތީގެ ވިޔަފާރިތަކަށް ހަލުވިކަމާއެކު ހެޔޮ އަގެއްގައި ފޯރުކޮށްދޭނޭ މުނިސިޕަލް ވަސީލަތްތައް ޤާއިމްވެފައިހުރުމެވެ. މިފަދަ ވަސީލަތްތަކުގެ ތެރޭގައި އޯޕަން އެކްސެސް ނެޓްވޯކް ހިމެނެއެވެ. މިއީ، ސިޓީއެއް ފަރުމާކުރުމުގައި އެކުލަވާލެވޭ މުވާސަލާތީ ވިއުގައަކަށް ދެވިފައިވާ ނަމެކެވެ. އޯޕަން އެކްސެސް ނެޓްވޯކްފަދަ ވަސީލަތްތަކަކީ ޚިދުމަތް ފޯރުކޮށްދޭ ފަރާތްތަކަށް ހެޔޮ އަގެއްގައި އެޚިދުމަތްތައް ރައްޔިތުންނަށް ފޯރުކޮށްދިނުމަށް މަގުފަހިކޮށްދޭ، އަދި ޚިދުމަތް ލިބިގަންނަ ފަރާތްތަކަށް އަގުހެޔޮކޮށް އެޚިދުމަތްތަކަށް ވާސިލުވުމަށް އެހީތެރިވެދޭ މުހިއްމު ވަސީލަތެކެވެ. މިފަދަ ވަސީލަތްތަކުގެ ސަބަބުން މުޖުމަތަމައެއްގެ ގިނަ ފަރުދުންނަށް މިފަދަ ޚިދުމަތްތައް ލިބިގަތުމަށް ފަސޭހަވެގެންދާނެއެވެ.\nއަޅުގަނޑުމެންގެ މިކުޑަ މުޖުމަތަޢުގައި އެކިއެކި ފަންނުތަކުގައި އަދި ދާއިރާތަކުގެ ހަރަކާތްތެރިވާ މީހުން ހިމެނެއެވެ. މީގެން ބައެއް ފަރާތްތަކުން އިހެކޭ އެއްފަދައިން ކަނޑައެޅިފައިވާ ވަކި ވަގުތުތަކެއްގައި ސަރުކާރު އަދި އަމިއްލަ ފަރާތްތަކުގެ އޮފީސްތަކުގައި ވަޒީފާއަދާކުރަމުން ދާއިރު، ގިނަ ޒުވާނުންގެ މެދުގައި އަމިއްލަ މަސައްކަތް ކުރުމުގެ ޝައުޤުވެރިކަންދަނީ ދުވަހަކަށް ވުރެ ދުވަހެއް އިތުރުވަމުންނެވެ. ސްމާޓް ސިޓީއެއް ވާންޖެހޭނީ އަމިއްލަ އަށް މަސައްކަތްކުރާ ފަރާތްތަކަށް އެފަރާތުގެ މަސައްކަތް އެންމެ އެކަށީގެންވާ ގޮތުގައި ކުރެވޭނޭ އިންތިޒާމުތައް ފޯރުކޮށްދޭ އަދި އެފަދަ ވަސީލަތްތައް ފަސޭހައ ކަމާއެކު ހެޔޮ އަގެއްގައި ލިބެންހުންނަ ތަނަކަށެވެ. ދުނިޔޭގެ އެހެން ކުރިއަރާފައިވާ ޤައުމުތަކުގައިވެސް އަލަށް ވިޔަފާރި ފަށައިގަންނަ ފަރާތްތަކަށާއި އަމިއްލަ މަސައްކަތްކުރާ ފަރާތްތަކަށް ޝެއަރޑް ވޯކްސްޕޭސަސް ފަދަ މަސައްކަތްކުރާނޭ ރަގަޅު މާހައުލުތައް އުފައްދާފައިވެއެވެ.\nއިންޓަރނެޓްގެ ޚިދުމަތް ފުޅާވެ، ރަގަޅުވަމުން ދާކަމުގައިވަނީނަމަ އެކިއެކި ފަރާތްތައްމެދުގައި ރައްކާކުރިވިފައިވާ މައުލޫމާތު ހޯދާ، ބަދަލުކުރުމަށް މަގުފަހިވާނެއެވެ. މިކަމުގެ ސަބަބުން، ދިރިއުޅުމުގެ އެކި ބޭނުންތަކުގައި ސަރުކާރުގެ ކަމާބެހޭ ފަރާތްތަކުން ޚިދުމަތްލިބިގަތުމުގަޔާއި، ވިޔަފާރީގެ މުއާމަލާތްތައް ހިންގުމަށް ލުއިފަސޭހަކަން ލިބިގެންދާނެއެވެ. އަދި ޚިދުމަތުގެ ފެންވަރު މަތިވެ، ހަލުވި ވެގެން ދާނެއެވެ. މިގޮތުން، ސަރުކާރުގެ އިދާރީ ދާއިރާތައް ހިންގުމުގައި ރައްޔިތުންގެ ބައިވެރިވުން އިތުރުވެ، އާންމު ޚިދުމަތްތައް ފޯރުކޮށްދިނުމަށް ޒަމާނާ އެއްގޮތައް ހެޔޮ ބަދަލުތައް އަންނާނެއެވެ. މިސާލަކަށް، ސަރުކާރުން ހިންގާ މަޝްރޫޢުތަކަށްއ ކޮންޓްރެކްޓް އުސޫލުން ގަނެވިއްކުމުގެ މަސައްކަތްތަކަށާއި، ބިލްތަކަށް ފައިސާ ދެއްކުމަށާއި، ޚިދުމަތް ހޯދުމަށް ހުށަހަޅާ ފޯމުތައް ހުށަހެޅުމަށް މިކަމުގެ ސަބަބުން ލުއިފަސޭހަކަން ލިބިގެން ދާނެއެވެ. ދިގު ކިއު ތަކުގައި ވަގުތު ހޭދަކުރުން ނައްތާލާ، ފަސޭހަކަމާއެކު ޚިދުމަތްތައް ލިބިގަނެވޭނެއެވެ.\nޓެކްނޮލޮޖީއަށް އަންނަ ބަދަލުތަކާއެކު މީހުންގެ ދިރިއުޅުމުގެ ވައްޓަފާޅިވެސް އަންނަނީ ބަދަލުވަމުންނެވެ. ކުރިން ޖީބުގައި ބެހެއްޓި އައި.ޑީ ކާޑު، ލައިސަންސް ފަދަ ލިޔެކިޔުންތައް މިވަނީ ޑިޖިޓަލް ތަކެއްޗަށް ބަދަލުވެގެން ގޮސްފައެވެ. ފައިސާ ނޫޓުގެ ބަދަލުގައި ވިޔަފާރީގެ މުއާމަލާތްތައް ހިނގަނީ މުޅިން ކަހަލަގޮތަކަށް އިންޓަރނެޓް މެދުވެރިކޮށެވެ. މުސްތަޤްބަލުގައި ޕާކުކުރުން، އަދި ބެޓެރީ ކާރު އަދި ސައިކަލްފަދަ އުޅަނދުތައް ބޭނުންކުރުމުގައި އިންޓަރނެޓް ބޮޑު ދައުރެއް އަދާކުރާނެއެވެ. ސިޓީތައް އަމާން އަދި ރައްކާތެރިތަންނަށް ހެދުމަށްޓަކައި ބަހައްޓާފައިވާ މަގުބައްތިތަކަކީ ކަރަންޓް ޚަރަދު ކުޑަ، ސްމާޓް ތަކެއްޗަށް ބަދަލުވެގެންދާނެއެވެ. އަދި މަގުމަތީގެ ޤަވައިދުތަކާ ޚިލާފުވާ ފަރާތްތަކުގެ ލައިސަންސް ނަމްބަރު ޓެކޮނޮލޮޖީ މެދުވެރިކޮށް ދެނެގަނެވޭނޭ ވަސީލަތްތައް ޤާއިމްވެގެން ދާނެއެވެ. ރައްޔިތުންގެ ހަރަކާތްތަކާއި، އެއްވެ އުޅޭ ތަންތަން ދެނެގަތުމަށް ކިއު.އާރ ކޯޑް ފަދަ އެޕްލިކޭޝަންތައް ފުޅާދާއިރާއެއްގައި ބޭނުންކުރެވިގެން ދާނެއެވެ.\nހަމަމިފަދައިން، ގޭތެރޭގެ އާންމު ދިރިއުޅުމުގެ ކަންތައްތައްވެސް ޓެކްނޮލޮޖީގެ އެހީގައި ދާނީ ދުވަހަކުން ވުރެ ދުވަހެއް ކުރިއަރަމުންނެވެ. މިސާލެއްގެ ގޮތުން، މީހުން ދިރިއުޅޭ އިމާރާތްތަކުގައި ބަހައްޓާފައިވާ ޑަސްޓްބިންތައް ހުސްކުރުމަށް ޓެކްނޮލޮޖީގެ އެހީތެރިކަން ލިބިގެންދާނެއެވެ. އަދި ކަނޑައެޅިފައިވާ ވަކި ވަގުތުތަކެއްގައި ޑަސްޓްބިން ހުސްކުރުމުގެ ބަދަލުގައި، ވަކިވަރަކަށް ކުނި ގިނަވުމުން ދޫކުރާ ސިގްނަލްއެއްގެ އެހީގައި ޑަސްޓްބިން އުކާލުމުގެ އުސޫލު އަށަގަނެގެންދާނެއެވެ.\nއެޗްޑީސީ އިން ހިންގާ ސްމާޓް ސިޓީ މަޝްރޫއުގެ މަޤްސަދަކީ އިންޓަރނެޓް އާއި އެހެނިހެން މުއާސަލާތީ ޚިދުމަތްތަކުގެ އަގާއި ފެންވަރު މާލޭ ސަރަހައްދުގައި ދިރިއުޅޭ އެންމެހައި ރައްޔިތުންނަށާއި، ކުދި އަދި މެދު ފަންތީގެ ވިޔަފާރިތަކަށް ހޯދާދިނުމެވެ. އަދި މިސަރަހައްދަކީ މީހުން ދިރިއުޅުމަށް ފަސޭހަ، ޒަމާނީ ސަރަހައްދަކަށް ހެދުމަށް ބޭނުންވާ އެންމެހާ އުމްރާނީ ވަސީލަތްތައް ފޯރުކޮށްދިނުމެވެ.\nއިންޖީނުގެ ސިންކްރޮނައިޒްކުރުމުގެ މަސައްކަތް ފަށައިފި\nހުޅުމާލެއިން ހައްޔަރުކުރި މީހާގެ ބަންދަށް ނުވަ ދުވަސް


vnews - Maruvefai oiy bodu mahehge bandugai 40 kg ge plastic kothalhu\nމަރުވެފައި އޮތް ބޮޑުމަހެއްގެ ބަނޑުގައި 40 ކިލޯގެ ޕްލާސްޓިކް ކޮތަޅު\n19 މާޗް 2019\nފިލިޕީންސްގެ ރަށެއްގެ އައްސޭރިފަށުން ފެނުނު ބޮޑުމަހެއް މަރުވީ ޕްލާސްޓިކް ކޮތަޅު ކެއުމުގެ ސަބަބުން ކަމަށް ސައިންސްވެރިން ބުނެފި އެވެ.\nމި ބޮޑުމަހުގެ މަރުވެފައިވާ މަސްގަނޑު ފެނުމުން ސައިންސްވެރިން ވަނީ މި މަސް މަރުވި ސަބަބު ހޯދުމަށް ދިރާސާކޮށްފަ އެވެ. އަދި ހޯދުންތަކުން އެނގުނީ މި ބޮޑުމަސް މަރުވީ ހަށިގަނޑުން ފެން ހުސްވެ، ބަނޑުހައިހޫނު ކަމުގެ ސަބަބުން ކަން ސައިންސްވެރިން ވަނީ ދެނެގަނެފަ އެވެ.\nމިގޮތަށް ކަންތައް މެދުވެރިވީ މި ބޮޑުމަސް ކައިފައިވާ ޕްލާސްޓިކްގެ ސަބަބުން ކަމަށް ސައިންސްވެރިން ބުނެ އެވެ. މި ބޮޑުމަހުގެ ބަނޑުން ނަގާފައިވާ ޕްލާސްޓިކް ކޮތަޅުގެ ބަރުމިން 40 ކިލޯއަށް އަރަ އެވެ.\n"މިއީ އަހަރެން ދުވަހަކުވެސް ފެންނާނެ ކަމަށް ހީކުރި މަންޒަރެއް ނޫން. ބޮޑުމަހެއްގެ ބަނޑުން މިހާ ގިނަ އަދަދަކަށް ޕްލާސްޓިކް ކޮތަޅު ނެގިދާނެއޭ ދުވަހަކުވެސް ހިއެއް ނުކުރަން،" ޖަނަވާރުތަކާ ބެހޭ އިދާރާއެއް ކަމަށްވާ "ޑި ބޯން ކަލެކްޓަރ މިއުޒިއަމް"ގެ ރައީސް އަދި މެރިން ބަޔޮލޮޖިސްޓެއް ކަމަށްވާ ޑެރެލް ބްލެޗްލީ ބުންޏެވެ.\nމި ބޮޑުމަސް މަރުވެފައިވަނީ ގިނަ އަދަދެއްގެ ޕްލާސްޓިކް ކޮތަޅު ކެއުމުގެ ސަބަބުން\n"މިއީ އުމުރުން ޅަ ބޮޑުމަހެއް. މި މަހުގެ ބަނޑުގައި އެކި ވައްތަރުތަކުގެ ޕްލާސްޓިކް ކޮތަޅު ހުރި. އޭގެތެރޭގައި ހަނޑޫ ހުސްކުރި ކޮތަޅާއި، ވިޔަފާރިކުރަން އާންމުކޮށް ގެންގުޅޭ ވައްތަރުގެ ޕްލާސްޓިކް ކޮތަޅު ހިމެނޭ. ހަނޑޫ ހުސްކުރި 16 ޕްލާސްޓިކް ޕެކެޓް ނެގުނު،" ބްލެޗްލީ ބުންޏެވެ.\n"ބޮޑުމަހުގެ ބައެއް ވައްތަރުތަކުގެ މަހަށް ފެން ލިބެނީ ކަނޑަކުން ނޫން. އެތަކެއްޗަށް ފެން ލިބެނީ އެތަކެތީގެ ކާނާއިން. މި ބޮޑުމަހުގެ ބަނޑުގައި އޮތީ ހުސް ޕްލާސްޓިކް ކޮތަޅު. އެހެންކަމުން، މި ބޮޑުމަހަށް ސާފު ބޯފެންވެސް ލިބިފައެއް ނުވޭ،" އޭނާ އިތުރަށް ބުންޏެވެ.\nޑި ބޯން ކަލެކްޓަ މިއުޒިއަމުން ބުނާ ގޮތުގައި މިއީ ބޮޑުމަހެއްގެ ބަނޑުން ޕްލާސްޓިކް ކޮތަޅު އެންމެ ގިނައިން ފެނިފައިވާ ފަހަރެވެ. އަދި ކަނޑުތަކަކީ ކުނި އަޅަން އޮތް ތަނެއް ނޫން ކަމަށާއި، އެފަދަ އަމަލުތަކާ ދުރުވުމަށް އެ މިއުޒިއަމުން ވަނީ ސަރުކާރުތަކަށް ގޮވާލާފަ އެވެ. ކަނޑަށް އުކާލާފައިވާ ޕްލާސްޓިކް ކުނީގެ ސަބަބުން ކޮންމެ އަހަރަކު އެތައް ސަތޭކަ ހާސް ބޮޑުމަހާއި، ކޯމަސް، ސީލް، އަދި ވެލާ ކަހަނބަށް މަރާ ކުރިމަތިލާން ޖެހެ އެވެ. ކަނޑަށް އުކާލާފައިވާ ޕްލާސްޓިކްގެ ތެރޭގައި އެންމެ ގިނައިން ހިމެނެނީ އެއްފަހަރު ބޭނުންކޮށްފައިވާ އުކާލާ ޕްލާސްޓިކްގެ ވައްތަރުތަކާއި، މަސް ބޭނުމުގައި ބޭނުންކުރާ ޕްލާސްޓިކް އާލާތްތަކެވެ.\nޖަޕާނުގެ ބޮޑުވަޒީރުގެ ޚާއްޞަ އެޑްވައިޒަރ ރައީސްގެ އަރިހަށް ޒިޔާރަތް ކުރައްވައިފި\nގައުމީ ޓީމަށް ގިނަ ހިދުމަތްތަކެއް ކުރި އަލީ ލަތީފް މެނޭޖަރު ކަމުން އިސްތިއުފާ ދީފި


Konme rashehgai PPM/PNC ge Steering Committe eh ufaddhanee | Mihaaru\nއިދިކޮޅުން މިއަދު ބޭއްވި ނޫސްވެރިންގެ ބައްދަލުވުމުގައި ޕީޕީއެމްގެ ނައިބު ރައީސް ޑރ. މުުހައްމަދު މުއިއްޒު ވާހަކަދައްކަވަނީ -- ފޮޓޯ: ޕީޕީއެމް/ޕީއެންސީ\nކޮންމެ ރަށެއްގައި ޕީޕީއެމް/ޕީއެންސީގެ ސްޓިއަރިން ކޮމިޓީއެއް\n02 ސެޕްޓެމްބަރ 2020 - 13:58 17 comments\nއިދިކޮޅުން މިއަދު ބޭއްވި ނޫސްވެރިންގެ ބައްދަލުވުމުގައި ޕީޕީއެމްގެ ނައިބު ރައީސް އަދި އިދިކޮޅު ކޯލިޝަންގެ އިލެކްޝަން ޑިޕާޓްމެންޓްގެ ހެޑް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، މިއީ ކޯލިޝަންގެ ހަރަކާތްތައް ރަށްރަށުގައި ހަރުދަނާކޮށް ކުރިއަށްގެންދަން ހޮވާ ކޮމިޓީތަކެއް ކަމަށެވެ.\n"ޕީޕީއެމް/ޕީއެންސީ އިން ޒިންމާދާރު ވާދަވެރި އޮޕޮޒިޝަނެއްގެ ހައިސިއްޔަތުން މި ސަރުކާރު ޖަވާބުދާރީ ކުރުމަށްޓަކައި، ކުރަން ބޭނުންވާ ކަންތައްތައް އިތުރަށް ހަރުދަނާ ކުރުމަށްޓަކައި އަޅުގަނޑުމެން ނިންމާފައި މި ވަނީ ރާއްޖޭގެ ހުރިހާ ރަށެއްގައި ކޯލިޝަން ހިންގާ ކޮމިޓީތަކެއް އަދި ސްޓިއަރިން ކޮމިޓީތަކެއް އިންތިހާބުކުރަން،" މުއިއްޒު ވިދާޅުވި އެވެ.\nސްޓިއަރިން ކޮމިޓީތަކާ ގުޅޭ ދެ އިންތިހާބެއް ކުރިއަށް ގެންދަން ޕީޕީއެމް/ޕީއެންސީ އިން ވަނީ ނިންމައިފަ އެވެ. އޭގެ ތެރެއިން ފުރަތަމަ އިންތިހާބު ބާއްވާނީ އަންނަ މަހުގެ 16 ވަނަ ދުވަހެވެ. މާލެ އާއި ރަށްރަށުގައި ބާއްވާ މި އިންތިހާބުގެ މަގްސަދަކީ ކޮމިޓީތަކަށް މެމްބަރުން ހޮވުމެވެ. އެއަށް ފަހު، ކޮމިޓީތަކުގެ ރައީސް ހޮވަން އިތުރު އިންތިހާބެއް ބާއްވާނެ އެވެ. މި އިންތިހާބު ބާއްވާނެ ތާރީހު އާންމުކުރާނީ ފަހުންނެވެ.\nސްޓިއަރިން ކޮމިޓީތަކުގެ އިންތިހާބަށް ކުރިމަތިލާން ހަފްތާއެއްގެ ތެރޭގައި ހުޅުވާލާނެ އެވެ.\nމި ކޮމިޓީތަކަށް މެމްބަރުން ހޮވާނީ ރަށުގެ އާބާދީގެ ނިސްބަތަށް ބަލާފައި ހަތް މެމްބަރުން ނުވަތަ ނުވަ މެމްބަރުން ނުވަތަ 11 މެމްބަރުންނެވެ. އަދި ކޮމިޓީގައި އަންހެނުންނަށާއި ޒުވާނުންނަށް ހާއްސަ ސްލޮޓެއް ކަނޑައަޅާފައި ވެ އެވެ. ޕީޕީއެމް ނުވަތަ ޕީއެންސީގެ ރަޖިސްޓްރީވެފައިވާ އުމުރުން 18 އަހަރުވެފައިވާ ކޮންމެ އަންހެނަކަށް އަންހެނުންގެ ސްލޮޓަށް ކުރިމަތިލެވޭނެ އެވެ. ޒުވާނުންގެ ސްލޮޓަށް ކުރިމަތި ލެވޭނީ 18 އަހަރާއި 35 އަހަރާއި ދެމެދުގެ މީހުންނަށެވެ.\nމުއިއްޒު ވިދާޅުވީ އިދިކޮޅު ކޯލިޝަނުން މި ކުރިއަށް ގެންދަނީ ގައުމީ މަސައްކަތެއް ކަމަށެވެ. މި ކޮމިޓީތަކަށް މެމްބަރުން ހޮވުމާ އެކު އެ ކޯލިޝަންގެ މަސައްކަތް މިހާރަށް ވުރެ ހަރުދަނާ ވާނެ ކަމަށް ވެސް އޭނާ ވިދާޅުވި އެވެ.\n"ވޯޓުލުމަށް ފަހު މި ހޮވޭ ކޮމިޓީތަކަކީ މި ގައުމު ހަމައަކަށް އެޅައުމަށްޓަކައި އެކުލަވާލެވޭ ލަޝްކަރު، ޕީޕީއެމް ޕީއެންސީގެ ލަޝްކަރު، އިރާދަކުރެއްވިއްޔާ މި ގައުމު އައްސޭރިއަށް ގެންދިއުމުގެ މަސައްކަތް ކުރާނަން،" މުއިއްޒު ވިދާޅުވި އެވެ.\nEngumaa hilaafah muzaaharaa kurumun PPM aai PNC 150,000rf in joorimanaa koffi\nމި އިންތިހާބާ ގުޅޭ އިތުރު މައުލޫމާތާއި ސްޓިއަރިން ކޮމިޓީތަކުގެ މައުލޫމާތު ވަރަށް އަވަހަށް ހިއްސާކުރާނެ އެވެ. އަދި މި އިންތިހާބަށް ތައްޔާރުވާން އިދިކޮޅުން ވަނީ ފަށާފައި ކަމަށް ވެސް މުއިއްޒު ވިދާޅުވި އެވެ.\nއިތުރު ލިޔުންތައް ޕީޕީއެމް ކުރީގެ މިނިސްޓަރު ޑރ. މުހައްމަދު މުއިއްޒު ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު އިދިކޮޅު ފަރާތްތައް


France ge hukuru huthubaa gai hahdhu fahana elhumuge vaahaka\nފްރާންސްގެ ހުކުރު ހުތުބާގައި ހައްދު ފަހަނަ އެޅުމުގެ ވާހަކަ\nއައްޔެގެ ހުކުރު ހުތުބާގައި ފްރާންސުގެ އިމާމުން ހައްދު ފަހަނަ އެޅުމާއި އަނިޔާވެރިކަމުގެ ނުބައިކަމަށް އަލި އަޅުވާލައިފިއެވެ. 129 މީހުން މަރާލައިގެން އައިއެސް އިން ޕެރިހުގައި ދިން ހަމަލާއަށްފަހު މިފަދަ ހަމަލާ ތަކަކީ ހަމަ ހަގީގަތުގައިވެސް އިސްލާމްދީން ތަރުހީބުދޭ ކަންކަންތޯ ބައެއް ފަރާތްތަކުން ސުވާލު އުފައްދަމުންދާ މި ދަނޑިވަޅުގައި އިމާމުން ވަނީ މިފަދަ އަނިޔާވެރި އަމަލުތަކާ ދެކޮޅު ދީނީ ހެކި ހިމެނޭ ހުތުބާތައް ކިޔާފައެވެ.\nފްރާންސުގައި އިސްލާމްދީނާ ގުޅުން ހުރި ޖަމިއްޔާ ޖަމާއަތްތަކުގެ މައި އިދާރާ، "ފްރެންޗް ކައުންސިލް އޮފް ދަ މުސްލިމް ފެއިތު" އިން ވަނީ ހުކުރު ހުތުބާގައި ޕެރިސް ހަމަލާ ކުށްވެރި ކުރުމަށް އިމާމުންނަށް އިލްތިމާސްކޮށްފައެވެ.\nހަރުކަށި ހިޔާލުތަކަށް ހިތްވަރުދޭ އިމާމުން ހައްޔަރު ކުރުމަށް ފްރާންސް ސަރުކާރުން ވަނީ މަސައްކަތްތަކެއް ފަށާފައެވެ. މިގޮތުން ފްރާންސްގެ ހުޅަނގުގައި އޮންނަ ސިޓީއެއްގެ އިމާމެއްގެ ގެއާއި މިސްކިތް ފުލުހުން ވަނީ ފާސްކޮށްފައެވެ. މި އިމާމަކީ ހަރުކަށި ހިޔާލުތަކަށް ތަރުހީބުދޭ ކަމަށް ފްރާންސުގައި މަޝްހޫރު ފަރާތެއް ނަމަވެސް އޭނާ ފާސްކުރުމުގައި ގާނޫނާ ހިލާފު އެއްވެސް ކަމެއް ފާހަގަ ކުރެވިފައި ނުވާތީ އޭނާ ހައްޔަރު ނުކުރާ ކަމަށް ފުލުހުން ބުންޏެވެ.\nޕެރިހުގެ އެންމެ ބޮޑު މިސްކިތުން ޓެރަރިޒަމާއި ދެކޮޅަށް އިއްޔެ ބޭއްވުމަށް ރޭވި ހިނގާލުން ވަނީ ކެންސަލް ކޮށްފައެވެ. ޕެރިހުގެ މޭޔަރުވެސް ބައިވެރިވާ ގޮތަށް އޮތް މި ރެލީ ކެންސަލް ކުރީ އެ ހަރަކާތުގެ ސަލާމަތީ ކަންކަން ބެލެހެއްޓޭނެ ކަމުގެ ޔަގީންކަން ފުލުހުންނަށް ނެތުމުންނެވެ.\nފްރާންސުގައި ފަސް މިލިއަނަށް ވުރެ ގިނަ މުސްލިމުން ދިރިއުޅެއެވެ. މިއީ އެގައުމުގެ އާބާދީގެ 8 ޕަސެންޓެވެ. އަދި މިއީ ޔޫރަޕުގައި ދިރިއުޅޭ އެންމެ ބޮޑު މުސްލިމް އާބާދީއެވެ. – އަލް އަރަބިއްޔާ


Rajjey ge emme bodu school ge furathama dhuvas | Mihaaru\nހުރަވީ ސްކޫލް: އެއީ ހަތް ބްރީގެ ތިން ބްލޮކް ހުންނަ ސްކޫލެއް-- ފޮޓޯ: ނިޝާތު އަލީ/މިހާރު\nރާއްޖޭގެ އެންމެ ބޮޑު ސްކޫލްގެ ފުރަތަމަ ދުވަސް\n13 ޖެނުއަރީ 2019 - 07:39 49 comments\nމިއީ ތައުލީމީ ދާއިރާއަށް އަނެއްކާވެސް ތާރީޚީ ދުވަހެކެވެ؛ ރާއްޖޭގެ އެންމެ ބޮޑު ސްކޫލް ހުޅުވާ ދުވަހެވެ. މިއަދު ކިޔަވައިދޭން ފަށާ ހުޅުމާލޭގެ "ހުރަވީ ސްކޫލް" އަކީ ރާއްޖޭގައި މިހާތަނަށް ހެދި އިމާރާތުގެ ގޮތުން އެންމެ ބޮޑު ސްކޫލެވެ.\nއާ ސްކޫލްގެ ދަރިވަރުންގެ ބެލެނިވެރިން ތިބީ އުއްމީދުގަ އެވެ.\nހުޅުމާލޭ އިތުރުކޮޅުގައި އެޗްޑީސީން ހަދައި އެޑިއުކޭޝަން މިނިސްޓްރީއާ ހަވާލުކުރި ސްކޫލް އިމާރާތްކޮށްފައި ވަނީ ތަފާތު ޑިޒައިންއަކާ އެކު އާ އެތައް ވަސީލަތަކާ އެކު އެވެ.\nޖާގަ ބޮޑުވެފައި ތަނަވަސް\nހަތް ބުރީގެ ތިން ބްލޮކް ހިމެނޭ މި ސްކޫލަކީ ޖާގައިގެ ގޮތުން ވަރަށް ތަނަވަސް ތަނެކެވެ. ނުކުޅެދުންތެރިކަން ހުންނަ ކުދިންނަށް ސްކޫލްގެ ހުރިހާ ބުރިއަކަށް ވެސް ފަސޭހަކަމާ އެކު އެރޭނެ ގޮތަށް އިމާރާތުގެ މެދުގައި ރޭމްޕެއް ވަނީ ހަދައިފަ އެވެ. އޭގެ އިތުރުން ދެ ލިފްޓް ހުރެ އެވެ.\nރާއްޖޭގެ އެހެން ސްކޫލުތަކާ އަޅާބަލާ އިރު މިއީ ވަސީލަތުގެ ގޮތުން ވެސް ފުރިހަމަ ސްކޫލެކެވެ.\nހުރަވީ ސްކޫލްގެ ކްލާސް ރޫމެއް: އެ ސްކޫލުގައި 54 ކްލާސް ރޫމް ހުރޭ -- ފޮޓޯ: ނިޝާތު އަލީ/މިހާރު\nސްކޫލްގައި އެއް ފަހަރާ 1،450 ކުދިންނަށް ކިޔަވައިދެވޭނެ ޖާގަ އެބަ އޮތެވެ. ސްކޫލްގައި ހިމެނޭ 54 ކްލާސް ރޫމްގެ ތެރެއިން ދެ ކްލާސް ރޫމް ހުސްކޮށްފައި ވަނީ ނުކުޅެދުންތެރިކަން ހުންނަ ކުދިންނަށެވެ. އެކި މަސައްކަތްތައް ދަސްކޮށްދޭން ވެސް ހާއްސަ ދެ ކްލާސް ރޫމެއް ވަނީ ހަދައިފަ އެވެ.\nދެ ލެބޯރަޓަރީގެ ތެރެއިން އެއް ތަން، ތިރީސް ކުދިންނަށް އެއް ފަހަރާ ބޭނުން ކުރެވެ އެވެ. އެތަނުގައި ކޮންމެ ކުއްޖަކަށް ވަކި އައްޓެއް، ކެމިކަލް ބޭނުންކުރާނެ ވަސީލަތްތަކާ އެކު، ހަދާފައިވެ އެވެ.\nއެއް ބްލޮކްގެ އެއް ބުރި ހުސްކޮށްފައި ވަނީ ލައިބްރަރީއަށެވެ. އެކަމަކު އެތަނުގައި ދަރިވަރުންނަށް ހާއްސަ ބަޔަކާއި ޓީޗަރުންނަށް ހާއްސަ ބައެއް ހަދަ އެވެ.\nހުރަވީ ސްކޫލްގެ ލެބޯރަޓަރީ: އެއް ފަހަރާ 30 ކުދިންނަށް އަޖުމަބެލުމުގެ މަސައްކަތްކުރެވޭނެ -- ފޮޓޯ: ނިޝާތު އަލީ/މިހާރު\n"ރަސްމީ ގަޑި ނިމުމުން ވެސް ކުދިންނަށް އެހީތެރިކަން ފޯރުކޮށްދިނުމުގެ ފުރުސަތު އަޅުގަނޑުމެނަށް އޮންނާނެ. އެ ޖާގަ ސްކޫލުގައި އެބަ އޮތް. ކްލާހެއްގައި މަޑުކޮށްލަން ވިޔަސް،" އާ ސްކޫލްގެ ޕްރިންސިޕަލް އަބްދުﷲ ރަޝީދު ވިދާޅުވި އެވެ.\nމިއަދު ހުރަވީ ސްކޫލުގެ ކިޔެވުން ފަށަނީ 780 ދަރިވަރުންނާ އެކު އެވެ. އެއީ ޕްރީ ސްކޫލުން ފެށިގެން ގްރޭޑް ނުވަޔަކާ ހަމައަށެވެ. އަންނަ އަހަރު ގްރޭޑް 10 ފަށާނެ އެވެ. އަދި ގްރޭޑް 11 އާއި 12 ވެސް އުފައްދައި، އޭ ލެވެލްއާ ހަމައަށް ކިޔަވައިދޭ ތަނަކަށް އެ ސްކޫލް ހަދަން ވަނީ ނިންމައިފަ އެވެ.\nގާތްގަނޑަކަށް 800 ކުދިންގެ ޖާގަ އޮތް ސްކޫލު ހޯލް -- ފޮޓޯ: ނިޝާތު އަލީ/މިހާރު\nޓީޗަރުންނާއި ވަސީލަތްތައް ހަމަ\nޕްރިންސިޕަލް އަބްދުﷲ ވިދާޅުވި ގޮތުގައި އާ ސްކޫލުގެ ކިޔެވުން ފެށި އިރު ހުރިހާ މާއްދާތަކަށް ވެސް ޓީޗަރުން ވަނީ ހަމަޖެހިފަ އެވެ. އިމާރާތުގެ ފިނިޝިންގެ ބައެއް މަސައްކަތްތައް ނުނިމި ހުރި ނަމަވެސް ކިޔަވައިދޭން ބޭނުންވާނެ ހުރިހާ ކަމެއް ހަމަޖެހިފައިވާ ކަމަށް އޭނާ ވިދާޅުވި އެވެ.\n"ދަރިވަރުންނަށް ސާފު، ރައްކާތެރި މާހައުލެއް މިތަނުގައި ގާއިމްވެގެންދާނެ ހުޅުވޭއިރު. ތަނުގެ ރައްކާތެރިކަން ކަށަވަރު ކުރެވިގެން މި ފަށަނީ،" ރަޝީދު ވިދާޅުވި އެވެ.\nހުރަވީ ސްކޫލް ހަދާފައި ވަނީ ހަތް ބްރީގެ ތިން ބްލޮކަށް -- ފޮޓޯ: ނިޝާތު އަލީ/މިހާރު\nހުރަވީ ސްކޫލްގެ ދޮރު ތައުލީމަށް ހުޅުވާލި އިރު ދިވެހި 60 ޓީޗަރުންނާ އެކު ސްކޫލްގެ މުވައްޒަފުންގެ އަދަދު 80 އަށް އަރަ އެވެ.\nއަބްދުﷲގެ ބޮލުގައި އެޅިފައި އޮތް މަސްއޫލިއްޔަތު ބޮޑެވެ. އެކަމަކު ތައުލީމީ ދާއިރާގައި 15 އަހަރު ހޭދަކުރެއްވުމާ އެކު އޭނާ އަކީ ތަޖުރިބާކާރު ޕްރިންސިޕަލެކެވެ. ތައުލީމީ ދާއިރާ އިން، އިންޑިއާގައި ވަނީ މާސްޓާސް ހައްދަވައިފަ އެވެ.\nއޭނާ ވިދާޅުވި ގޮތުގައި ރަނގަޅު ނަތީޖާއެއް ނެރޭނެ ސްކޫލަކަށް އެ ތަން ހައްދަވާނެ އެވެ. އެގޮތުން ސްކޫލަށް ލިބިފައި ވަނީ ތަޖުރިބާކާރު ޓީޗަރުންތަކެއް ކަމަށް އޭނާ ވިދާޅުވި އެވެ.\n"ރަނގަޅު ނަތީޖާ ނެރެވޭނެ ޓީމެއް އެބަ އޮތް. ޓީޗަރުންނަށް ބަލާއިރު ދާއިރާގައި ގިނަ ދުވަސްވީ މޮޅެތި ޓީޗަރުން ތިބީ،" އަބްދުﷲ ވިދާޅުވި އެވެ.\n"އެމީހުންގެ ތަޖުރިބާއާ އެކު މިއީ ރާއްޖޭގެ ފެންވަރު ރަނގަޅު ސްކޫލަކަށް ހެދޭނެ."\nއޭނާ ވިދާޅުވި ގޮތުގައި މި އަހަރުގެ މެދަކާ ހަމައަށް ދާ އިރު ސްކޫލުގެ ތަފާތު ފެންނަން ފަށާނެ އެވެ.\n"މި ސްކޫލުން ނޫނެކޭ ނުބުނާނެ އެއްވެސް ކުއްޖަކަށް. ހުރިހާ ކުދިންނަށް ކޭޓާކޮށްދެވޭ ވަރުގެ ކެޕޭސިޓީ ގާއިމްކޮށްގެން ބެލެނިވެރިން ހިތްހަމަޖެހޭ ސްކޫލަކަށް މިސްކޫލު ވާނެ،" އަބްދުﷲ ވިދާޅުވި އެވެ.\nއިތުރު ލިޔުންތައް ސްކޫލް ތައުލީމް ހުޅުމާލެ އެޑިއުކޭޝަން މިނިސްޓްރީ އެޗްޑީސީ ހުރަވީ ސްކޫލް\nހުޅުމާލޭ ފޭސް ދޭއްގައި 14 ސްކޫލަކަށް ބިން ދޭނެ\nއެންމެބޮޑު ސްކޫލުގައި އަންނަ އަހަރު ކިޔަވައިދޭން ފަށަނީ\nހުޅުމާލޭގެ ބޮޑު ސްކޫލުގެ މަސައްކަތް ނިމެނީ


كتاب الصلاة (9) – DhiSalafiyyah\nكتاب الصلاة (9)\n16/06/2015 ފިޤުހާއި އޭގެ ޢިލްމުތައް, ދީންއައްޝައިޚު އަޙްމަދު ނާޒިޙް\nއުޒުރުވެރިންނަކީ ބަލިމީހުންނާއި، ދަތުރުވެރިންނާއި، ބިރުވެރިކަމެއް ދިމާވުމުގެ ސަބަބުން ނަމާދު ފުރިހަމަކުރުމަށް ނުކުޅެދިފައިވާ މީހުންނެވެ. އެހެންކަމުން ޝަރީޢަތުގައި ވަނީ އެބައިމީހުންނަށް ލުއިފަސޭހަކަން ދެއްވާފައެވެ.\nބަލިމީހުންނަށްވެސް ނަމާދު މަޢާފުވެގެން ނުވެއެވެ. ފަރުޟު ނަމާދުތަކަށް ކޮޅަށް ތިބުން އެބައިމީހުންނަށް ވެސް، ކުޅަދާނަކަން ލިބިގެންވާނަމަ މަޖުބޫރު ވެގެންވެއެވެ. ކޮޅަށް ނުހުރެވޭނަމަ އިށީދެ އިނދެގެންނެވެ. އިށީނދެގެން ނުއިނދެވޭނަމަ، އޮށޯވެ އޮވެގެންނެވެ. މިއިން އެއްވެސް ގޮތަކަށް ހުރެގެން ނަމާދު ނުކުރެވޭނަމަ، އެމީހަކަށް ކުޅަދާނަވީ ގޮތަކަށެވެ. ބަލިމީހާގެ ބުއްދި ސަލާމަތުން ހުރިހާ ހިނދަކު އޭނާއަށް ނަމާދު މަޢާފު ވެގެންނުވެއެވެ.\nހަތަރު ރަކްޢަތް ނަމާދު، ދެރަކްޢަތަށް ޤަޞްރު ކުރެވޭނެކަމާއިމެދު ހުރިހާ ޢިލްމުވެރިން އެއްބަސްވެލައްވައެވެ. މިހެންކަމުން މެންދުރު ނަމާދާއި، ޢަޞްރު ނަމާދާއި، ޢިޝާ ނަމާދު ޤަޞްރު ކުރެވޭނެއެވެ. އަދި ފަތިސް ނަމާދާއި މަޣްރިބު ނަމާދު ޤަޞްރު ނުކުރެވޭނެ ކަމަށް ހުރިހާ ޢިލްމުވެރިން އެއްބަސްވެލައްވައެވެ.\nނަމާދު ޤަޞްރު ކުރެވޭނީ 80 ކިލޯމީޓަރަށްވުރެ ދިގު ދަތުރު ތަކުގައެވެ. އަދި ނަމާދު ޤަޞްރު ކުރެވޭނީ ހުއްދަ ދަތުރު ތަކުގައެވެ. މިސާލަކަށް ޙައްޖު ދަތުރު، ވިޔަފާރި ދަތުރު ފަދަ ދަތުރު ތަކުގައެވެ.\nނަމާދު ޖަމްޢު ކުރުމަކީވެސް ދަތުރުވެރިޔާއަށް އޮތް ލުއިފަސޭހަ ކަމުގެ ތެރެއިންވާ ކަމެކެވެ. މިގޮތުން މެންދުރު ނަމާދާއިއެކު ޢަޞްރު ނަމާދު އަދި މަޣްރިބު ނަމާދާއިއެކު ޢިޝާ ނަމާދު އިސްކޮށް ނުވަތަ ފަސްކޮށް ޖަމްޢު ކުރެވިދާނެއެވެ. ހަމައެހެންމެ، ބަލިމީހާއަށްވެސް ނަމާދު ޖަމްޢު ކުރެވޭނެއެވެ.


Musaara nulibigen shakuvaakuri bidheyseen ge massala hallukuranee | Mihaaru\nބިދޭސީ މުވައްޒަފުންތަކަކަށް މުސާރަ ނުދީގެން ފުލުހުންގެ އިދާރާއަށް މައްސަލަ ހުށަހަޅަން ގޮސް،ފެބްރުއަރީ 24--ފޮޓޯ:އާކައިވް\nމުސާރަ ނުލިބިގެން ޝަކުވާކުރި ބިދޭސީންގެ މައްސަލަ ހައްލުކުރަނީ\n26 ފެބުރުއަރީ 2019 - 13:435comments\nއެސްޓީއޯއިން ބުނީ މިދިޔަ އާދިއްތަ ދުވަހު އެއްވި 56 ބިދޭސީ މަސައްކަތު މީހުން ރާއްޖެ ގެނައީ އެ ކުންފުނީގެ ނަމުގައިކަން އެނގުނީ ވެސް މި މައްސަލަ ފެންމަތިވުމުން ކަމަށެވެ. އެކަމަކު އެއީ އެތަނުގެ މުވައްޒަފުން ނޫން ކަމަށް އެސްޓީއޯއިން ބުނެ އެވެ.\nއެ މީހުން ރާއްޖެ ގެނައީ ކުރީގެ ރައީސް އަބްދުﷲ ޔާމީންގެ ސަރުކާރުން ހިންގި ހިޔާ މަޝްރޫއުގެ ދަށުން އެސްޓީއޯގެ މުވައްޒަފުންނަށް ހާއްސަކޮށްގެން ހަދާ ފްލެޓްތަކުގެ މަސައްކަތް ކުރާށެވެ. އެ ފްލެޓްތައް އެޅުމާ ހަވާލުވީ ޗައިނާގެ ކުންފުންޏެއް ކަމަށްވާ އެމްސީޖީ ޗައިނާ-މިލީނިއަމް ޑިވެލޮޕްމެންޓް ގްރޫޕުންނެވެ. އެކަމަކު އެ ކުންފުނިން އެ މީހުން ރާއްޖެ ގެނައީ އެސްޓީއޯގެ ނަމުގަ އެވެ.\nއެސްޓީއޯގެ އޮފިޝަލަކު ވިދާޅުވީ މުސާރަ ނުލިބިގެން މައްސަލަ ޖެއްސި މީހުން އެސްޓީއޯގެ ނަމުގައި ރާއްޖެ ގެނައީ އެ ކުންފުނީގެ އިސް މެނޭޖްމަންޓަށް ވެސް ނޭނގި ކަމަށެވެ.\n"އެއީ ކުރެވިގެންވާނެ ކަމެއް ނޫން،" އޭނާ ވިދާޅުވި އެވެ.\nއޮފިޝަލް ވިދާޅުވި ގޮތުގައި ހިޔާ މަޝްރޫއުގެ މަސައްކަތަށް އެސްޓީއޯގެ ނަމުގައި 100 ވަރަކަށް ބިދޭސީން ރާއްޖެ ގެނެސްފައިވެ އެވެ.\nއެސްޓީއޯ އިން ބުނީ އެ ކުންފުނީގެ މުވައްޒަފުންނަށް ހާއްސަކޮށްގެން ކުރިއަށް ގެންދަން އުޅުނު 350 އެޕާޓްމަންޓް ހިމެނޭ މަޝްރޫއުގެ އަގު ވެސް މާ ބޮޑު ކަމަށެވެ. އެގޮތުން އެ މަޝްރޫއުއަށް 27 މިލިއަން ޑޮލަރު (416.34 މިލިއަން ރުފިޔާ) ހޭދަކުރަން އޭރު އޮތީ ނިންމައިފަ އެވެ. އޭގެ ތެރެއިން މުޅި މަޝްރޫއުގެ އަގުގެ 20 ޕަސެންޓްގެ ގޮތުގައި 4.5 މިލިއަން ޑޮލަރު (69.39 މިލިއަން ރުފިޔާ) ވަނީ އެމްސީޖީއަށް ދައްކައިފަ އެވެ. އޭގެ ބާކީ ފައިސާ ހޯދަން އެސްޓީއޯގެ އޭރުގެ މެނޭޖްމަންޓުން ނިންމާފައި އޮތީ ލޯނެއް ނަގައިގެންނެވެ.\nފްލެޓް ލިބޭ އެސްޓީއޯގެ މުވައްޒަފުން ވެސް ވަނީ ކަނޑައަޅައިފަ އެވެ.\nއެސްޓީއޯއިން ބުނީ މުސާރަ ނުލިބިގެން މައްސަލަ ޖެއްސި މީހުންނަށް ވީހާވެސް އަަވަހަކަށް މުސާރަ ދޭން އެމްސީޖީއަށް އެދިފައިވާނެ ކަމަށެވެ.\nއިތުރު ލިޔުންތައް ބިދޭސީން އެސްޓީއޯ އިމިގްރޭޝަން ގާނޫނު ލޭބާ ރިލޭޝަން އޮތޯރިޓީ


Fannaanunnah eheevumah midhanee masakkaiy kuramun: Minister Yumna - vNews.mv\nމިނިސްޓަރު ޔުމްނާ މަޢުމޫނު\nފަންނާނުންނަށް އެހީތެރިވުމަށް މިދަނީ މަސައްކަތް ކުރަމުން: މިނިސްޓަރު ޔުމްނާ\nއަޒްހާން އިބްރާހިމް 18 March 2020, 01:54\nކޮވިޑް-19 ގެ ސަބަބުން ރާއްޖޭގެ އިޤްތިޞާދަށް ގެއްލުންވަމުންދާ މިދަނޑިވަޅުގައި ފަންނާނުންނަށް އާމްދަނީ ހޯދުމަށް ދަތިވެ ކަންބޮޑުވުން ފާޅުކުރަމުންދާތީ އެފަރާތްތަކަށް އެހީތެރިކަން ފޯރުކޮށްދިނުމަށް މަސައްކަތް ކުރަމުންދާކަމަށް މިނިސްޓަރ އޮފް އާޓްސް، ކަލްޗަރ އެންޑް ހެރިޓޭޖް މިނިސްޓަރ ޔުމްނާ މަޢުމޫނު ވިދާޅުވެއްޖެއެވެ.\nރިޒޯޓު މިޔުޒިކް ކުޅެގެން އާމްދަނީ ހޯދާ މިޔުޒިކީ ފަންނާނުންގެ ކަންބޮޑުވުންތައް ސޯޝަލް މީޑިއާގައި ދަނީ ހިއްސާ ކުރަމުންނެވެ.\nއެގޮތުން ގިނަ ރިޒޯޓުތަކެއްގައި ފަތުރުވެރިންގެ ނިސްބަތް ދަށްވެ ބައެއް ރިޒޯޓުތައް ބަންދުކުރަމުންދާތީ ފަންނާނުންނަށް އާމްދަނީ ހޯދުމުގެ ފުރުސަތު ހަނިވަމުންދާކަމަށް އެފަރާތްތަކުން ދަނީ ބުނަމުންނެވެ.\nމިކަމާ ގުޅިގެން މިނިސްޓަރ ޔުމްނާ ކުރެއްވި ޓުވީޓެއްގައި ވިދާޅުވީ ކޮވިޑް 19 ގެ ސަބަބުން އާމްދަނީ ހޯދުމަށް ދަތިވެ ކަންބޮޑުވުން ފާޅުކުރަމުން ދާތީ ފަންނާނުންނަށް އެހީތެރިކަން ފޯރުކޮށްދޭނެ ގޮތެއް ހޯދުމަށް މަސައްކަތް ކުރައްވަމުން ގެންދަވާ ކަމަށެވެ. އަދި މިކަމަށް ފަންނާނުންގެ ފަރާތުން ލިބޭ އެއްބާރުލުމަށް ޝުކުރު އަދާކުރައްވާ ކަމަށްވެސް ޔުމްނާ ވަނީ ވިދާޅުވެފައެވެ.\nމިނިސްޓަރު ކުރެއްވި އިތުރު ޓުވީޓެއްގައި ވަނީ މިޔުޒީޝަނުންގެ ޖަމިއްޔާއެއް އުފެދިފައި ނުވާތީ އެކަމާއި ކަންބޮޑުވުން ފާޅުކުރައްވާފައެވެ.\nއެގޮތުން ޖަމިއްޔާއެއްގެ މުހިންމުކަން މިދަނޑިވަޅުގައި އިހުސާސްކުރެވޭ ކަމަށާއި މިކަމަށް މަސައްކަތް ކުރެވިދާނެތޯ ވިދާޅުވެ މިޔުޒީޝަނުންނާ މިނިސްޓަރު ވަނީ ސުވާލު ކުރައްވާފައެވެ.\nކޮވިޑް 19 އާ ގުޅިގެން މިޔުޒިކް އިންޑަސްޓްރީއަށް ވަނީ ބޮޑު ލޮޅުމެއް އައިސްފައެވެ.\nމިޔުޒީޝަނުންގެ އިތުރުން ފިލްމީ ދާއިރާގެ މަސައްކަތްތައްވެސް ހުއްޓުމަކަށް އައިސްފައިވާކަން ފާހަގަކޮށްލެވެއެވެ. އެގޮތުން މިޙާލަތު ރަނގަޅުވަންދެން އެންސީއޭއިން ވަނީ ރާއްޖޭގެ އެންމެ ބޮޑު ސިނަމާ، އޮލިމްޕަސް ބަންދުކޮށްފައެވެ.\nމުނިފޫހިފިލުވުން މިނިސްޓަރު ޔުމްނާ މަޢުމޫނު


ސޮކަލަރޝިޕް ފުރުސަތު "ޑްރީމް ޓުގެދަރ މާސްޓަސް ޕްރޮގްރާމް"\n"ޑްރީމް ޓުގެދަރ މާސްޓަސް ޕްރޮގްރާމް" އަކީ ކޮރެއާގެ މިނިސްޓްރީ އޮފް ކަލްޗަރ ސްޕޯޓްސް އެންޑް ޓުއަރިޒަމް އާއި ކޮރެއާގެ އޮލިމްޕިކ ކޮމިޓީ ގުޅިގެން ބައިނަލްއަޤްވާމީ ފެންވަރެއްގައި ކުޅިވަރުގައި ހަރަކާތްތެރިވާ ފަރާތްތަކުން ތަމްރީން ކުރުމުގެ ގޮތުން ކުރިއަށް ގެންދެވޭ ޕްރޮގްރާމެކެވެ. މި ސްކޮލަރޝިޕްއަކީ ކުޅިވަރު ކުރިއަރުވައި ދިރުވުމުގެ ފުރުސަތު ކުޑަ ޤައުމުތަކަށް ހާއްސަކޮށްގެން ކުރިއަށް ގެންދާ ސްކޮލަރޝިޕްއެކެވެ. މި ސްކޮލަރޝިޕްގެ އަމާޒަކީ ކުޅިވަރުގެ ދާއިރާއިން ފެންވަރުގެ ލީޑަރުން މިފަދަ ޤައުމުތަކުގައި ބިނާކުރުމެވެ. ސްކޮލަރޝިޕްގެ ޕްރޮގްރާމް ކުރިއަށްދާނީ ކޮރެއާގެ ސޯލް ނެޝެނަލް ޔުނިވަރ ސިޓީގައެވެ.\nޓާގެޓް ގްރޫޕް: ކުޅިވަރުގެ އެޑްމިނިސްޓްރޭޓަސް\nމުއްދަތު: 02 އަހަރު (17 މަސް)\nސްޕޯޓްސް ފިލްޑް ޓްރިޕްސް\nއެޑްމިޝަން އެލިޖިބަލިޓީ: މި އައިޓަމް އާއި ބެހޭ މައުލޫމާތު އޮލިމްޕިކް ކޮމިޓީގެ ފޭސްބުކް ޕޭޖް (https://www.facebook.com/OlympicMDV/) އިން ލިބެން ހުންނާނެއެވެ. އިތުރު މައުލޫމާތު ހޯއްދެވުމަށް އޮލިމްޕިކް ކޮމިޓީގެ އޮފީހާއި ގުޅުއްވައިގެން ކުރިއަށް ގެންދެވުން އެދެމެވެ.\nވީމާ ޝައުޤުވެރިވާ ފަރާތްތަކުން ސީވީއާއ އެހެނިހެން ޑޮކިއުމަންޓްސް 16 ފެބްރުއަރީ 2020 ގެ ކުރިން ފޮނުއްވުން އެދެމެވެ.\nސުންގަޑި: 16 ފެބުރުވަރީ 2020 0000


Covid'ah aharen negative, Maadhamaa gaumee team'aa gulheynan: Dhagandey | Jazeera\tދަގަނޑޭ ކޮވިޑަށް ނެގެޓިވް، މާދަމާ ގައުމީ ޓީމާ ގުޅޭނެ! - Jazeera\nކޮވިޑަށް އަހަރެން ނެގެޓިވް، މާދަމާ ގައުމީ ޓީމާ ގުޅޭނަން: ދަގަނޑޭ\nލީވާން އަލީ ނާސިރް June 4, 2021 77 views0\nއަލީ އަޝްފާގު (ދަގަނޑޭ) ކޮވިޑަށް ނެގެޓިވްކަން އިއުލާންކޮށް، މާދަމާ ގައުމީ ޓީމާ ގުޅޭނެކަން ހާމަކޮށްފިއެވެ.\nޓުވިޓަރ ގައި ކުރި ޕޯސްޓެއްގައި ދަގަނޑޭ ބުނީ، މިއަދު ލިބުނު ނަތީޖާއިން އޭނާ ކޮވިޑަށް ނެގެޓިވް ކަމަށް ދައްކާފައިވާ ކަމަށާއި، މިއާއެކު ކޮލިފައިންގައި ރާއްޖެ ކުޅޭ މެޗުތަކަށް މާދަމާ ޓީމާ ގުޅޭނެ ކަމަށެވެ.\nމިދިޔަ މެއި މަހުގެ 22 ވަނަ ދުވަހު ގައުމީ ޓީމާއެކު ދުބާއީއަށް ދިޔަ ދަގަނޑޭ ކޮވިޑަށް ޕޮޒިޓިވްވީ މިދިޔަ މަހުގެ 30 ވަނަ ދުވަހު ލިބުނު ކޮވިޑް ނަތީޖާއިންނެވެ. ދަގަނޑޭގެ އިތުރުން އަލީ ޝާމިސް (ތައްޕެ) ވެސް ކޮވިޑަށް ޕޮޒިޓިވްވެފައިވާއިރު، ނަތިޖާއާއެކު މި ދެ ކުޅުންތެރިން ވަނީ ވަގުތުން އެކަހެރިކޮށްފައެވެ.\nދަގަނޑޭ މިއަދު ކޮވިޑަށް ނެގެޓިވްވިއިރު، ކޮލިފައިންގައި މިރޭ9ހަާއިރު ރާއްޖެ އަދި ސީރިއާ ބައްދަލުކުރާ މެޗުގައި އޭނާއަށް ނުކުޅެވޭނެއެވެ. ނަމަވެސް ނެގެޓިވްވި ނަތީޖާއާއެކު ކޮލިފައިންގައި މި މަހުގެ 11 ވަނަ ދުވަހު ޗައިނާއާ ދެކޮޅަށް އަދި 15 ވަނަ ދުވަު ފިލިޕިންސާ ދެކޮޅަށް ރާއްޖެ ކުޅޭ މެޗުގައި ދަގަނޑޭއަށް ކުޅެވޭނެ ކަމުގެ އުންމީދު ވަނީ އާވެފައެވެ.\nސެންޓްރަލައިޒްކޮށް ޗައިނާގައި ކޮލިފައިން މެޗުތައް ކުރިން ކުޅޭ ގޮތަށް ތާވަލުކުރި ނަމަވެސް، އެގައުމަށް ގްރޫޕްގައި ހިމެނޭ އެހެން ޓީމުތައް ދަތުތުރު ކުރުމަށް ދަތިތައް ހުރުމުން އޭއެފްސީން ވަނީ މެޗުތައް ނިއުޓްރަލް ދަނޑެއްގައި ކުޅުމުގެ ގޮތުން ދުބާއީއަށް ބަދަލުކޮށްފައެވެ.\nޖޫރިމަނާކުރިކަމަށް ފަތުރަނީ ދޮގު ވާހަކަތަކެއް: މިނިސްޓަރ ނަހުލާ\nއިންޑިއާއިން ރިޕޯޓްކުރާ ކޭސްތައް ބައިލައްކައަށްވުރެ ދަށަށް!\nކުއްޖާ މަރާލި ފަރާތްތަކަށް ހަރުކަށި އަދަބުދީ: އެމްއާރުއެމް\nދަގަނޑޭ ކޮވިޑަށް ނެގެޓިވް، މާދަމާ ގައުމީ ޓީމާ ގުޅޭނެ!


India gai Faahaana Beynun Kurumun Faisaa Libey Nizaameh!\nއިންޑިޔާގައި ފާހާނާ ބޭނުން ކުރުމުން ފައިސާ ލިބޭ ސްކީމެއް!\nގިނަ މީހުންނަށް ފާހާނާ ބޭނުން ކުރުމަކީ އާދައިގެ ކަމަކަށް ވިޔަސް ދުނިޔޭގެ އާބާދީގެ އެއްބިލިއަނަށް ވުރެ ގިނަ މީހުން ފާހާނާކުރަނީ އާންމު ތަންތަނަށެވެ. އަތިރިމައްޗަށާއި، ކޯރުތަކަށާއި ވަލުތެރެއަށާއި ރޭލު ދަގަނޑު މައްޗަށާއި މަގުމައްޗަށެވެ. ފާހާނާގެ ވަސީލަތްތައް ގާއިމްވެފައި ނެތީމައެވެ.\nރާއްޖެއާ އަވައްޓެރި އިންޑިޔާއަކީ މަގުމައްޗަށާއި އާންމު އެކި ތަންތަނުގައި ފާހާނާކުރާ މީހުން ވަރަށް ގިނަ ގައުމެކެވެ. އެކި އެކި ބޭނުންތަކުގައި އިންޑިޔާއަށް ދާ ވަރަށް ގިނަ ދިވެހިންނަށް އެއީ ވަރަށް މުޑުދާރު އަދި ލަދު ކަމެއްކަމަށް ވިޔަސް އިންޑިޔާގައި މިއީ ހަމަ ވަރަށް އާންމު ކަމެކެވެ. ކަމާބޭހޭ ފަރާތްތަކަށް ހައްލުކުރުމަށް ދަތިވެފައިވާ މިންވަރަށް ގިނަ ކަމެކެވެ.\nއިނޑިޔާގައި 590 މިލިއަން މީހުން އާންމު ތަންތަނަށް ދެކަމު ހާޖަތަށް ދާކަމަށް ވެއެވެ. މިކަން އާންމުވެފައިވާ ވަރަކީ ޕަބްލިކް ޓޮއިލެޓްތައް ހުއްޓަސް އިންޑިޔާ އާންމުންގެ ގިނަ ބަޔަކު އާންމުތަންތަނުގައި ފަހާނާ ކުރާ ކަމެވެ. މިއީ ސިއްހީގޮތުން ނުރައްކާތެރި ކަމަކަށް ވާއިރު، ކޮންމެ އަހަރަކު އެތައް ލައްކަ ކުޑަކުދިންނެއް ބޮޑުކަމުދާ ތަކެތީގެ ޒަރިއްޔާއިން ފެތުރޭ ބަލިތަކުގައި މަރުވެއެވެ.\nމިކަމަށް ހައްލެއް ހޯދުމަށް އިންޑިޔާއިން ވަނީ ވަރަށް ތަފާތު ސްކީމެއް ތައާރަފް ކޮށްފައެވެ. އެއީ ކުޑަކުދިންގެ ކިބައިގައި ފާހާނާ ބޭނުން ކުރުމުގެ އާދަ އަށަގެންނެވުމަށް ހިތްވަރުދިނުމަށް ފައިސާ ދިނުމެވެ. އަހްމަދުއާބާދުގެ ސްޓޭޓް ކައުންސިލުން ގަބޫލުކުރާ ގޮތުގައި މި ސްކީމުން މައްސަލައަށް ހައްލެއް ގެނެވިދާނެއެވެ. ޑައިރިއާއިން އަހަރަކު ދެ ލައްކަ ކުދިން މަރުވާ އިންޑިޔާގައި މިގޮތައް ނަމަވެސް މި ވަނީ މައްސަލަ ހައްލުކުރަން ޖެހިފައެވެ.\nޗަންދޯލިޔާގެ އަވަށްގަނޑުގައި މީހުން ބޮޑުކަމުދަނީ ރޭލުދަގަނޑު މައްޗަށެވެ. ހާއްސަކޮށް މީހުން ގިނަވެ ކާރޫ ބާރޫ ބޮޑުވުމުގެ ކުރިން ހެނދުނު ހެނދުނާ އެވެ.\n"އަހަރެމެން މިހާރު މިވަނީ އާންމު ފާހާނާތައް ހަދާފައި. އެކަމަކު މީހުން އެ ތަންތަން ބޭނުމެއް ނުކުރޭ. ފާހާނަ ތެރޭގައި ސިހުރުހަދާ މީހުން އުޅެދާނެތީ އާންމުން ބިރުގަންނަނީ ކަމަށް ވަނީ. އަދި ދަރިން ކިޑްނެޕް ކޮއްފާނެތީ ވެސް އެމީހުން ޖެހިލުންވޭ. މިތަނުގެ ގިނަ މީހުންނަކީ ކުދި ކުދި އަވަށްތަކުން އައިސް އުޅޭ މީހުން. ފާހާނާ ބޭނުން ކުރުމަކީ އެމީހުންނާ އެހާ ރައްޓެހި ކަމެއް ނޫން" ގުޖުރާތުގެ ނަރުދަމާ މަސައްކަތް ކުރާ ކުންފުންޏެއްގެ ޗެއާމަން ބުންޏެވެ.\nފާހާނާ ކުރުމުގެ ސާފުތާހިރު އާދަތައް ނެތުމަކީ އިންޑިޔާ ކުޑަކުދިންގެ އާބާދީގެ ދެބައިކުޅަ އެއްބައެއްހާ ކުދިންގެ ހެދި ބޮޑުވުމަށް ވެސް އެކަމުން ނުރަނގަޅު އަސަރުތައް ކުރަމުންދާ ސަބަބެކެވެ. އޮފިޝަލުން ބުނަނީ ބައެއް ކުދިން އާންމު ފާހާނާ ތަކުގެ ކުރިމަތީގައި ވެސް މަގުމައްޗަށް ބޮޑުކަމު ދާ ކަމަށެވެ. ފާހާނާތަކާ އެހާވެސް ބީރައްޓެއްސެވެ.\n"އެހެންވީމާ އަހަރެމެން މިވަނީ މުޅިން އެހެން ސްކީމެއް ތާރަފުކޮށްފަ. ފާހާނާ ބޭނުންކުރާ ކުދިންނަށް އަހަރެމެން ދެނީ ރުޕީއެއް ނުވަތަ ޗޮކުލެޓެއް،" ސްޓޭޓް އޮފިޝަލަކު ބުންޏެވެ.\nފަސް އަހަރުގެ ބޫމީ ދަތާޑިޔާ އަކީ މި ސްކީމުގެ ފައިދާ ހޯދަމުންދާ ކުއްޖެކެވެ. އެއްބަނޑު އެއްބަފާ ދެބޭންނާއި، މަންމައާއި ބައްޕާއާއެކު ބޫމީ ދިރިއުޅެނީ ކުޑަ ކޮޓަރިއެއްގައެވެ. ގިނަ އަވައްޓެރިންނެކޭ އެއްގޮތަށް އޭނާއަށް ވެސް ފާހާނާ ކުރުމަށް ދެވެން އޮތީ ދެ ތަނެކެވެ. ކައިރި ހިސާބެއްގައި އޮތް ކޯރެވެ. ނުވަތަ އާންމު ފާހާނާއެވެ. އާންމު ފަހާނާއަށް އޭނާ ދާ ކޮންމެ ފަހަރަކު އެކަމަށް ކަނޑައެޅިފައިވާ ކާޑުގައި ނޯޓު ކުރެވެއެވެ. އަދި މަސް ނިމުމުން އޭނާއަށް ފައިސާ ލިބެއެވެ.\n"ފާހާނާތައް ރަނގަޅު. މި ލިބޭ ފައިސާ އަހަރެން ބޭނުން ކުރާނީ ކިޔަވަން."\nސިޓީ ކައުންސިލްގެ ވިސްނުން ހުރީ މި ސްކީމް ފުޅާކޮށް ބޮޑެތި މީހުންނަށް ވެސް ފާހާނާ ބޭނުން ކުރުމުން ފައިސާ ލިބޭގޮތް ހަދާށެވެ.\n"ބޭނުމަކީ ރަނގަޅު އާދަތަކުން ލިބޭ ފައިދާ ދައްކައިދިނުން. ކުޑަކުދިން ފާހާނާ ބޭނުން ކުރަން ފެށުމުން ދެން ބޮޑެތި މީހުންނަށް ވެސް މިކަމަށް ހިއްވަރު ލިބިދާން." މުނިސިޕަލް ކޯޕަރޭޝްނުގެ އޮފިޝަލަކު ބުންޏެވެ.\nރޭޕް ގިނަ އިންޑިޔާގައި އަންހެނުންނަށް ފާހާނާ ތަކަށް ވަންނަން ނުކެރުމަކީވެސް މި އާދަ އަށަގެންނެވުމަށް އޮތް ހުރަހަކަށް ވަނީ ވެފައެވެ.\nއާންމު ތަންތަނުގައި ފާހާނާ ކުރުން ހުއްޓުވުމަކީ އިންޑިޔާގެ ބޮޑުވަޒީރު ނަރެންދްރަ މޯދީ 2019 އަށް ކަނޑައަޅާފައިވާ ލަނޑުދަނޑި އެކެވެ. މިކަން ހާސިލު ކުރުމަށް ކޮންމެ ގެއަކީ ވެސް ފާހާނާއެއް ހުންނަ ގެއަކަށް ހެދުމަށް ސަރުކާރުން ވަނީ އަމާޒު ހިފާފައެވެ. -- ބީބީސީ


Green Athun Libunu Molhaaeku Maziya Ah Bodu Lead Eh - Vaguthu\nކޮވިޑް-19: އަތޮޅުތެރެ ނުރައްކަލުގައި! - 1 ގަޑިއިރު ކުރިން\nގްރީން އަތުން ލިބުނު މޮޅާއެކު މާޒިޔާއަށް ބޮޑު ލީޑެއް\nގްރީން އާއި މާޒިޔާ ބައްދަލުކުރި މެޗުގެ ތެރެއިން-- ފޮޓޯ؛ އެފްއޭއެމް\nދިރާގު ދިވެހި ޕްރިމިއާ ލީގުގައި ކުލަބް ގްރީންސްޓްރީޓްސް އަތުން ލިބުނު ހަނި މޮޅާއެކު ޗެމްޕިއަން މާޒިޔާއިން އެއްވަނައިގައި ބޮޑު ލީޑެއް ނަގައިފި އެވެ.\nގަލޮޅު ދަނޑުގައި ކުޅުނު މި މެޗުން މާޒިޔާ މޮޅުވީ 1-0 ގެ ނަތީޖާއަކުންނެވެ. މި ނަތީޖާއާއެކު ލީގު ތާވަލުގެ އެއްވަނައިގައި މާޒިޔާ ވަނީ ހަތް ޕޮއިންޓުގެ ލީޑެއް ނަގާފައެވެ.\nމެޗުގެ ފުރަތަމަ ހާފުގައި ލަނޑު ފެނިގެން ނުދިޔައިރު، މި ހާފުގައި ލަނޑުޖަހާނެ ރަނގަޅު ފުރުސަތުތަކެއް ދެ ޓީމަށްވެސް ލިބިގެންދިޔަ އެވެ. ހާއްސަކޮށް މާޒިޔާއަށް ލިބުނު ފުރުސަތުތައް ފާހަގަކޮށްލެވެއެވެ. މިގޮތުން މުހައްމަދު އުމެއިރު އާއި ހަމްޒާ މުހައްމަދު (ހަމްޕު) އަށް ލިބުނު ފުރުސަތު ފާހަގަކޮށްލެވެއެވެ.\nމާޒިޔާއިން މި މެޗުގައި ކާމިޔާބުުކުރި ހަމައެކަނި ލަނޑު ފެނިގެންދިޔައީ ދެވަނަ ހާފުގެ ކުރީކޮޅުގައެވެ. މި ލަނޑު މާޒިޔާއަށް ކާމިޔާބުކޮށްދިނީ މި ސީޒަނުގައި އެ ޓީމާއި ގުޅުނު ޖަޕާނުގެ މިޑްފީލްޑަރ ޓަކާޝީ އޮޑަވާރާއެވެ.އޭނާ މި ލަނޑު ކާމިޔާބުކޮށްފައިވަނީ ހަމްޒާ މުހައްމަދު (ހަމްޕު) ތަނަވަސްކުރި ފުރުސަތަކުންނެވެ.\nމެޗުން މޮޅުވި ނަމަވެސް މާޒިޔާގެ ކޯޗު ހުރީ ހިތްހަމަޖެހިގެނެއް ނޫނެވެ. މެޗަށްފަހު ބޭއްވި ނޫސްވެރިންގެ ބައްދަލުވުމުގައި ކޯޗު ވަނީ މި މެޗަކީ އޭނާ އެ ޓީމާއި ގުޅުނު ފަހުން އެ ޓީމު ކުޅުނު އެންމެ ދަށް މެޗު ކަމަށެވެ. މި ކުޅުމާއެކު ލީގު ތަށި ދިފާއުނުކުރެވޭނެ ކަަމަށްވެސް ކޯޗު ބުންޏެވެ.\nމި މޮޅާއެކު މާޒިޔާ އެއްވަނައިގައި ހަތް ޕޮއިންޓުގެ ލީޑެއްގައި އޮތްއިރު، އެ ޓީމަށް ކުޅުނު 13 މެޗުން ވަނީ 31 ޕޮއިންޓް ލިބިއިވެއެވެ. ތާވަލުގެ ދެވަނައިގައި އޮތް ވެލެންސިއާއަށް 12 މެޗުން 24 ޕޮއިންޓް ވަނީ ލިބިފައެެވެ.


2011 ބައިނަލް އަޤްވާމީ އެންޓި-ކޮރަޕްޝަން ދުވަސް | އެންޓި-ކޮރަޕްޝަން ކޮމިޝަން\nމި އަހަރުގެ ބައިނަލް އަޤްވާމީ އެންޓި-ކޮރަޕްޝަން ދުވަސް، އެންޓި-ކޮރަޕްޝަން ކޮމިޝަނާއި ގދ. އަތޮޅު ކައުންސިލާއި ގދ. ތިނަދޫ ރަށު ކައުންސިލު ގުޅިގެން ފާހަގަ ކޮށްފިއެވެ. މި ދުވަސް ފާހަގަ ކުރުމުގެ މަޤްޞަދުތަކުގެ ތެރޭގައި އެންމެހާ ރައްޔިތުންގެ މެދުގައި ކޮރަޕްޝަނުގެ ނުބައި ކަމުގެ މައްޗަށް ހޭލުންތެރި ކުރުވުމާއި އެންމެން ގުޅިގެން ކޮރަޕްޝަނާ ދެކޮޅަށް މަސައްކަތް ކުރުން ހިމެނެއެވެ.\nމި އަހަރުގެ އެންޓި-ކޮރަޕްޝަން ދުވަސް ފާހަގަ ކުރުން އޮތީ ގދ. ތިނަދޫގައެވެ. ދުވަސް ފާހަގަ ކުރުމުގެ ގޮތުން ތިނަދޫގައި ބޭއްވި ރަސްމީ ހަރަކާތްތައް ބޭއްވުނީ ޑިސެމްބަރު9އިން 11 އަށެވެ. މި ދުވަސް ތިނަދޫގައި ފާހަގަ ކުރީ މި އަހަރު ކޮމިޝަނަށް އެންމެގިނަ މައްސަލަ ހުށަހަޅާފައިވަނީ މި ސަރަހައްދުން ކަމަށްވާތީ އެވެ.\nބައިނަލް އަޤްވާމީ އެންޓި-ކޮރަޕްޝަން ދުވަސް ފާހަގަ ކުރުމުގެ ގޮތުން ވަރަށް ގިނަ ހަރަކާތްތަކެއް ރާވާ ހިންގުނެވެ. މީގެ ތެރޭގައި، ސުކޫލް ދަރިވަރުންނަށް އަމާޒުކޮށްގެން ތަސްވީރު ކުރެހުމުގެ މުބާރާތަކާއި މަޒުމޫނު ލިޔުމުގެ މުބާރާތެއް ބޭއްވުމާއި، ދުވަހުގެ ޚާއްސަ ސަޕްލިމެންޓެއް ޝާއިޢު ކުރުމާއި،9ޑިސެމްބަރ 2011 ދުވަހުގެ ހުކުރުނަމާދުގައި ޚާއްސަ ޚުތުބާއެއް ރާއްޖޭގެ ހުރިހާ ހުކުރު ކުރާ މިސްކިތެއްގައި ކިޔުމާއި،9ޑިސެމްބަރ 2011 ދުވަހުގެ ހަވީރު ތިނަދޫ އަބޫބަކުރު ސުކޫލުގައި ކުޑަކުދީންގެ ހަވީރެއް ބޭއްވުމާއި، ހަމަ އެދުވަހުގެ ރޭ ތިނަދޫ އާބާދީ މަރުކަޒުގައި ދުވަހުގެ ޚާއްސަ ރަސްމިއްޔާތެއް ބޭއްވުމާއި، މި ރަސްމިއްޔާތުގައި ދީނީ ދަރުސް ދެއްވުމާއި، ކޮމިޝަނުގެ އައު ސުލޯގަން އިފްތިތާހް ކުރުމާއި، ދުވަހާބެހޭ ގޮތުން ޚާއްސަ ރިޕޯޓެއް “ދި ޓީވީ” މެދުވެރިކޮށް ދުރަށް ފޮނުވުމާއި، އެންޓި-ކޮރަޕްޝަނާ ގުޅޭ ޚާއްސަ މެސެޖުތަކެއް “ދި ޓީވީ” މެދުވެރިކޮށް ދެއްކުމާއި، 10 ޑިސެމްބަރ 2011 ދުވަހުގެ ރޭ ދުވަހާގުޅޭ ފޯރަމެއް ބޭއްވުމާއި ތަފާތު މީޑިޔާ ތައް މެދުވެރި ކޮށް ދުވަހާގުޅޭ ގޮތުން މައުލޫމާތު ދިނުން ހިމެނެއެވެ.\nތިނަދޫގައި ބޭއްވުނު ރަސްމިއްޔާތުގެ ޝަރަފުވެރި މެހެމާނަކީ އޮޑިޓަރ ޖެނެރަލް އޮނަރަބަލް ނިޔާޒު އިބްރާހީމެވެ. މި ރަސްމިއްޔާތުގައި ދީނީ ދަރުސް ދެއްވީ ކުއްލިއްޔަތުއްދިރާސަތިލް އިސްލާމިއްޔާގެ ރެކްޓަރ ފަޟީލަތުއްޝައިޚް ޑރ. އިބްރާހީމް ޒަކަރިއްޔާ މޫސާ އެވެ.\nފޯރަމްގެ ޕެނަލުގައި ތިއްބެވީ އޮޑިޓަރ ޖެނެރަލް އޮނަރަބަލް ނިޔާޒު އިބްރާހީމާއި، ކުއްލިއްޔަތުއްދިރާސަތިލް އިސްލާމިއްޔާގެ ރެކްޓަރ ފަޟީލަތުއްޝައިޚް ޑރ. އިބްރާހީމް ޒަކަރިއްޔާ މޫސާ އާއި، ޓްރާންސްޕެރެންސީ މޯލްޑިވްސް ގެ ޕްރޮޖެކްޓް ކޯޑިނޭޓަރ އަލްފާޟިލް އައިމަން ރާޝީދާއި، އެންޓި-ކޮރަޕްޝަން ކޮމިޝަނުގެ ނައިބު ރައީސް އަލްޢުސްތާޒު މުޢައްވިޒު ރަޝީދާއި، އެންޓި-ކޮރަޕްޝަން ކޮމިޝަން މެމްބަރު އަލްޢުސްތާޒާ ޚަދީޖާ ރަޝީދެވެ.\nއެންޓި-ކޮރަޕްޝަން ކޮމިޝަނުން އިފްތިތާހް ކުރި އައު ޝިޢާރަކީ “ފުރަތަމަ ނަޒާހަތްތެރިކަން” އެވެ. ފުރަތަމަ ނަޒާހަތްތެރިކަން، މި ޝިޢާރުން ދޭހަކޮށްދެނީ ކޮންމެ ފަރުދަކަށްވެސް އެންމެ އިސްކަމަކަށް ވާންވާނީ ކޮންމެހާލެއްގައިވެސް ތެދުވެރިކަމާ އަމާނާތްތެރިކަންމަތީ ދެމިހުރުން ކަމެވެ. އަޅުގަނޑުމެންގެ ދީބުން ކޮރަޕްޝަނުގެ ވަބާ ނެތިކޮށްލުމަށްޓަކައި ނަޒާހަތްތެރިކަމުގެ ސިފަ ކޮންމެ ފަރުދެއްގެ ކިބައިގައިވެސް ހުރުން މުހިއްމެވެ.\nބައިނަލް އަޤްވާމީ އެންޓި-ކޮރަޕްޝަން ދުވަސް ފާހަގަ ކުރުމުގެ ގޮތުން ރާވާ ހިންގި ހަރަކާތްތައް ނުހަނު ކާމިޔާބު ކަންމަތީ ކުރިއަށް ގެންދިޔުމުގައި އެހީތެރިކަން ފޯރުކޮށްދެއްވި އެންމެހާ ފަރާތްތަކަށް ޝުކުރު ދަންނަވަމެވެ.